އީދު ފޯރި ފެށުމުގެ ގޮތުން ހަވާ އަރުވާނެ\nއީދު ފޯރި ފެށުމުގެ ގޮތުން ހަވާ އަރުވާނެ\nމި އަހަރުގެ ބޮޑު އީދު ކުލަގަދަކޮށް ފާހަގަ ކުރުމުގެ ގޮތުން އޭދަފުށީގައި ބާއްވާ ކުޅިވަރުތައް ފަށަނީ ހަވާ އެރުވުމުގެ ކުލަގަދަ ރަސްމިއްޔާތަކާއެކު ކަމަށް އީދު ކުޅިވަރު ކޮމެޓީން ބުނެފި އެވެ.\nމި ރަށުގައި އަންނަ ބޮޑު އީދު ކުލަގަދަކޮށް ފާހަގަކުރުމަށް “އީދުފޯރި 1440” ގެ ނަމުގައި ރަށު ކައުންސިލުން ކްލަބް ޖަމިއްޔާތަކާއި ގުރޫޕްތައް ގުޅިގެން އަންނަނީ ފޯރީގައި ތައްޔާރުވަމުންނެވެ.\nއީދު ފޯރި އިންތިޒާމުކުރުމުގައި އިސްކޮށް ހަރަކާތްތެރިވާ ކްލަބް ދަ ބިގިނާސްގެ އޮފިޝަލު ވިދާޅުވީ އީދު ފޯރި ފެށިގެންދާނީ އީދު ދުވަހުގެރޭ ބާއްވާ ހަވާ އެރުވުމުގެ ހަރަކާތްތަކާއެކު ކަމަށާއި އެ ހަރަކާތުގައި ހަވާ އެރުވުމާއެކު ސިފައިންގެ ބަޑިބޭހުގެ ކުޅިވަރުތައްވެސް ކުރިއަށްދާނެ ކަމަށެވެ.\nމިފަހަރު އީދު ކުލަގަދަ ކުރުމުގެ ގޮތުން މަޝްހޫރު މޫނުތަކަކާ އެކު އޭދަފުށީގައި ފޯރިގަދަ މިއުޒިކް ޝޯތަކެއް ބާއްވަން އަންނަނީ ތައްޔާރުވަމުންނެވެ. އެގޮތުން އީދު ޝޯ ގައި މަޝްހޫރު އެތައް ނެށުންތެރިންނެއް ބައިވެރިވާނެ ކަމަށެވެ. އޭގެ ތެރޭގައި އައްޒަ، ޖާދޫ، ދޮންއަލީ އަދި ޓިކްޓޮކް އިން މަޝްހޫރު ވި އާޝާ އާއި ޝެރާ ހިމެނެ އެވެ.\nމީގެ އިތުރުން މަޝްހޫރު ނަށާ ގްރޫޕް ޓިގަ ލިލީސް ވެސް މިފަހަރުގެ އީދުގައި އޭދަފުށީގައި ޕާފޯމްކުރާނެ އެވެ.\n“ހަގީގަތުގައި އޭދަފުށީގައި ކުރިން އީދު ފާހަގަކުރިއިރު އޮންނަ ފޯރި މިއަހަރު ފެންނާނެ،”\nމި ކަންކަމުގެ އިތުރުން ވެސްޓް ވިންގްސް ޖަމިއްޔާއިން އިންތިޒާމުކޮށްގެން ބާއްވާ ކަލަރ ފެސްޓިވަލާއި ޑައުންޓައުން ކްލަބުން ބާއްވާ އަންހެން ފުޓްސަލް މުބާރާތާއި އަދި ވެލާ ސިޓީ ސްޕޯޓްސް އިން އިންތިޒާމުކޮށްގެން ބާއްވާ ބޮޑު އީދު ފުޓްބޯޅަ މުބާރާތް ވެސް ކުރިއަށްދާނެ އެވެ.\nއީދު ފެސްޓިވަލް އިންތިޒާމު ކޮމެޓީން ބުނީ، ކުޅިވަރުތައް އިންތިޒާމު ކުރުމުގައި ރަށުގެ ކްލަބް ޖަމިއްޔާ/ގްރޫޕް އަދި ރައްޔިތުންގެ ފަރާތުން ވަރަށް ބޮޑު އެހީތެރިކަމެއް ލިބެމުން އަންނަ ކަމަށެވެ.\nއޯލެވެލް ނަތީޖާ: ބ. އަތޮޅު ތައުލީމީ މަރުކަޒަށް އަނެއްކާވެސް ރެކޯޑް އަހަރެއް\n18 ޖެނުއަރީ 2020\nނަސްރުﷲ ހޯދުމުގެ މަސައްކަތް އަދި ވެސް ކުރިއަށް\nބީއޭއީސީ ގްރާސްރޫޓްސް އެކަޑަމީ އަށް އެފްއޭއެމްގެ އެހީތެރިކަން


Yameen Fillavaakah Noolhuvvaa, Hunnavaanee Rayyithunnaa Eku: Adam Shareef – adduLIVE\nޔާމީން ފިއްލަވާކަށް ނޫޅުއްވާ، ހުންނަވާނީ ރައްޔިތުންނާއެކު\n1 Nov 30, 2021, 18:11 ހަސަން ރަޝީދު\nކުރީގެ ރައީސް އަބްދުﷲ ޔާމީން ފިއްލަވަން ނޫޅުއްވާ ކަމަށާއި އެމަނިކުފާނު ހުންނަވާނީ ރައްޔިތުންނާއެކު ކަމަށް މަޑުއްވަރީ ދާއިރާގެ ޕީއެންސީގެ މެމްބަރު އާދަމް ޝަރީފް ވިދާޅުވެއްޖެ އެވެ.\nއާދަމް ޝަރީފް މިހެން ވިދާޅުވެފައިމިވަނީ ޝަރީއަތުގައި ހުރި މައްސަލަތަކަކާ ގުޅިގެން ފުލުހުން އެދިގެން ޔާމީން ފުރުން މަނާކުރުމުގެ ހަތް ދުވަހުގެ އަމުރެއް ކްރިމިނަލް ކޯޓުން ނެރެދިނުމާ ގުޅިގެންނެވެ.\nމިފަދަ އަމުރެއް ނެރެފައިމިވަނީ ޔާމީނަށް އިއްވި ފަސް އަހަރުގެ ޖަލު ހުކުމް ބާތިލުކުރަން ސުޕްރީމް ކޯޓުން މިއަދު ހުކުމްކޮށްފައިވާ ދަނޑިވަޅެއްގަ އެވެ. ސުޕްރީމް ކޯޓުން އެ ހުކުމް ބާތިލުކުރީ މައްސަލަ ބެއްލެވި ތިން ފަނޑިޔާރުންގެ އިއްތިފާގުންނެވެ.\nއެކަމާ ގުޅިގެން އާދަމް ޝަރީފް ވިދާޅުވީ ޔާމީން ފިއްލާވަކަށް ނޫޅުއްވާނެ ކަމަށާއި ޖަލަށްލުމުން ވެސް ހުންނެވީ ރާއްޖޭގައި ކަމަށެވެ. އަދި ދެންވެސް ހުންނަވާނީ ރައްޔިތުންނާއެކު ކަމަށާއި ދައުލަތުގެ މުއައްސަސާތަކުން މުސްތަގިއްލު ކަމާއެކު ވާޖިބު އަދާކޮށް، އަދާލަތާއި ހަމަޖެހުން ދެމެހެއްޓުމަށް މަސައްކަތް ކުރެއްވުމަށް އާދަމް ޝަރީފް ވަނީ ގޮވާލާފަ އެވެ.\nވޮޑަމުލާގެ މައްސަލައިގައި ޔާމީންގެ މައްޗަށް އިއްވާފައިވާ ހުކުމް ސުޕްރީމް ކޯޓުން ބާތިލުކުރިއިރު, ވ. އާރަށް އަދި ރ. ފުއްގިރިގެ މައްސަލައިގައި ޔާމީންގެ މައްޗަށް ވަނީ ރިޝްވަތު ޤަބޫލުކުރުމާއި މަނީ ލޯންޑްރިންގެ ދައުވާ އުފުލާފައެވެ. އޭގެތެރެއިން ބައެއް މައްސަލަތައް މިހާރު އަންނަނީ ކްރިމިނަލް ކޯޓުގައި ހިނގަމުންނެވެ.


Juhi ge party ah Shah Rukh dhiyaee dhanvaru!\nޖޫހީ އާއި ޝާހްރުކް\nބޮލިވުޑްގެ ހުރިހާ ތަރިންނާ ވެސް ޝާހް ރުކް ޚާން އާ ވަރަށް ގާތް ރަނގަޅު ގުޅުމެއް އޮވެ އެވެ. ޚާއްސަކޮށް ޖޫހީ ޗައުލާ އާއި ޝާހް ރުކްގެ ގާތްކަން ވަރަށް ބޮޑެވެ. ދެ މީހުން އެކުގައި ގިނަ ފިލްމުތަކެއް ކުޅުމުގެ އިތުރުން ބައެއް ވިޔަފާރީގައި ވެސް ދެ މީހުން ޕާޓްނަރުންގެ ގޮތުގައި ބައިވެރިވެ އެވެ. އަދި ދެ މީހުން ގުޅިގެން ކްރިކެޓް ޓީމެއް ވެސް ސްޕޮންސާ ކޮށްފައި ވެއެވެ.\nނަމަވެސް ޝާހް ރުކް އަކީ އަބަދުވެސް ތަންތަނަށް ގަޑިޖެހިގެން ދާ މީހަކަށް ވާތީ ބައެއް ފަހަރަށް އޭނާގެ އެންމެ ގާތް މީހުންނަށް ވެސް ލަދު ގަންނަން ޖެހޭ ކަހަލަ ކަންކަމާ ކުރިމަތިވެ އެވެ.\nދާދިފަހުން ޖޫހީ ދީފައިވާ އިންޓަވިއު އެއްގައި އޭނާގެ ގޭގައި އޮތް ޕާޓީއަކަށް ޝާހް ރުކަށް ދައުވަތު ދިނުމުން ވީ މަޖާ ގޮތް ކިޔައިދީފައި ވެއެވެ.\nޖޫހީ ބުނި ގޮތުގައި އެ ގޭގައި ޕާޓީ އެއް ބާއްވާނަމަ އަބަދުވެސް ޝާހް ރުކަށް ދައުވަތު ދެ އެވެ. އެއީ ޝާހް ރުކް އާއެކު ގިނަ ފިލްމުތަކެއް ކުޅުމުން އުފެދިފައި އޮތް އެކުވެރިކަމުގެ އިތުރުން ކުޅިވަރު ޓީމެއްގެ ވެސް ޕާޓްނަރުންނަށް ވާތީ އެވެ.\n"އެއްފަހަރު އަހަރެން ބޭއްވި ޕާޓީއަކަށް ޝާހް ރުކަށް ދައުވަތު ދިނިން. އެކަމާ އަހަރެންގެ ސްޓާފުންނާއި ޕާޓީއަށް ދިޔަ އެންމެން ވެސް ތިބީ ވަރަށް އުފަލުން. ޝާހް ރުކް އާއެކު ފޮޓޯއެއް ނަގާނެ ފުރުސަތު ލިބިދާނެ ކަމުގެ އުންމީދު އޮތީމަ. އަހަރެން އޭނަ ކައިރި ބުނިން ރޭގަނޑު 11.00 ހާއިރު އަންނަން. އޭނަ ބުނި ތަންކޮޅެއް ލަސް ވާނޭ،" ޖޫހީ ކިޔައި ދިނެވެ.\nޖޫހީ ބުނި ގޮތުގައި އެ ޕާޓީއަށް އެންމެ ފަހުން ޝާހް ރުކް އައީ ދަންވަރު 2.30 ވީ ފަހުންނެވެ. އޭރު އޭނާ އޮތީ ނިދާފަ އެވެ. ޕާޓީއަށް އައި ހުރިހާ މެހެމާނުން ގެޔަށް ހިނގައްޖެ އެވެ. އަދި ޕާޓީގެ ކަންތަކުގައި އުޅުނު އޭނާގެ ސްޓާފުން ވެސް ގެއަށް ހިނގައްޖެ އެވެ. އަދި ޕާޓީއަށް ތައްޔާރުކުރި ހުރިހާ ކާ އެއްޗެތި ވެސް ހުސްވެއްޖެ އެވެ.\nޖޫހީ ނޫނަސް ފަރާ ޚާން ވެސް ޝާހް ރުކް ގަޑި ޖެހިގެން ތަންތަނަށް ދާ ވާހަކަ ދައްކަ އެވެ. ފަރާ ބުނެފައިވާ ގޮތުގައި ޝާހްރުކް ކައިރީގައި ހެނދުނު 9:00 ޖަހާއިރު ޝޫޓިންގް އަކަށް ދާން ބުނެފިނަމަ އޭނާ ދައްކާލާނީ މެންދުރުފަހު 2.00 ވާ ފަހުންނެވެ. އެހެންވެ އެމީހުން އަބަދުވެސް ޝޫޓިންގް ރާވަނީ އެކަމަށް ވިސްނާފަ އެވެ.\n"މައްސަލަ ދިމާވަނީ އެހާ ލަހުން އަންނަ މީހަކު ކުއްލިއަކަށް މާ އަވަހަށް އަންނަ ދުވަސް ދުވަހު. އެ ކަހަލަ ދުވަސްދުވަހު ދެން ޖެހެނީ އެންމެން ހާސް ވެގެން ތެޅިފޮޅެން. އެހެންވެ ލަހުން އަންނަންޏާ އަބަދުވެސް ލަހުން އައުމޭ ރަނގަޅީ އަހަރެން ބުނަނީ،" ފަރާ ބުނެފައި ވެއެވެ.\nއާރްޔަންގެ ކަފާލާތު ފައިސާއާ ހަވާލުވީ ޖޫހީ


ސްކޫލްތަކުގެ ޓީޗަރުން ޑިއުޓީއަށް ރިޕޯޓްކުރަން ވަކި ތާރީޚެއް އަންގާފައެއް ނުވޭ ސްކޫލްތަކުގެ ޓީޗަރުން ޑިއުޓީއަށް ރިޕޯޓްކުރަން ވަކި ތާރީޚެއް އަންގާފައެއް ނުވޭ\nސްކޫލްތަކުގެ ޓީޗަރުން ޑިއުޓީއަށް ރިޕޯޓްކުރަންޖެހޭ ވަކި ތާރީޚެއް އަދި އަންގާފައި ނުވާނެކަމަށް އެޑިއުކޭޝަން މިނިސްޓްރީއިން ވިދާޅުވެފައިވާކަމަށް ނޭޝަނަލް އިމަރޖެންސީ އޮޕަރޭޝަން ސެންޓަރ، އެންއީއޯސީއިން ވިދާޅުވެއްޖެއެވެ.\nއެންއީއޯސީން ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން އެ ސެންޓަރުގެ ތަރުޖަމާން މުޙައްމަދު މަބްރޫކް އަޒީޒް ވިދާޅުވީ މިމަހުގެ 14 ގައި ޓީޗަރުން ސްކޫލްތަކަށް ރިޕޯޓުކުރަންޖެހޭ ކަމަށް އެޑިއުކޭޝަން މިނިސްޓްރީން އަންގަވާފައިވާކަމަށް ބުނެ ބައެއް ފަރާތްތަކުން ޚަބަރު ފަތުރަމުންދާކަމަށެވެ. އަދި އެގޮތަށް އަންގައި އެޑިއުކޭޝަން މިނިސްޓްރީން ފޮނުއްވާފައިވާ ލިޔުމެއްކަމަށްބުނާ ލިޔުމެއްވެސް ދައުރުކުރަމުންދާކަމަށާ އެފަދަ ލިއުމެއް އެ މިނިސްޓްރީން އެއްވެސް ފަރާތަކަށް ފޮނުވާފައި ނުވާކަމަށް އެ މިނިސްޓްރީން ވިދާޅުވެފައިވާކަމަށް މަބްރޫކް ވަނީ ވިދާޅުވެފައެވެ. އަދި އެކަން އެޑިއުކޭޝަން މިނިސްޓްރީން ބަލަމުންދާކަމަށްވެސް މަބްރޫކް ވިދާޅުވިއެވެ.\nމަބްރޫކް ވިދާޅުވީ އަލުން ސްކޫލްތަކަށް ޓީޗަރުން ރިޕޯޓުކުރަން ފަށާނެ ތާރީހާއި އެހެނިހެން ތަފްސީލްތައް ކަޑައެޅުމަށް މަސައްކަތް ކުރަމުންދާކަމަށް އެޑިއުކޭޝަން މިނިސްޓްރީއިން ވިދާލުވެފައިވާކަމަށެވެ.\nކޯވިޑް-19 ބަލިމަޑުކަން ރާއްޖޭގައި ފެތުރެން ފެށުމާއި ގުޅިގެން ޢާންމު ޞިއްޙަތުގެ ކުއްލި ނުރައްކަލުގެ ޙާލަތު އިއުލާން ކުރުމާއި ގުޅިގެން ސްކޫލްތައް ބަންދުކޮށްފައިވީނަމަވެސް، ދަރިވަރުންނަށް ގޭގައި ތިބެގެން ފިލާވަޅުތައް ލިބޭނެ ގޮތް ހެދުމުގެ މަސައްކަތް އެޑިއުކޭޝަން މިނިސްޓްރީއާއި ކަމާބެހޭ ފަރާތްތަކުން ދަނީ ކުރަމުންނެވެ. އެގޮތުން ޓެލިކްލާސްގެ ޒަރިއްޔާއިން ކްލާސްތައް ނަގައިދިނުމާއި އެހެނިހެން ވަސީލަތްތައް ބޭނުންކޮށްގެންވެސް ދަނީ ދަރިވަރުންނަށް ކިޔަވައިދެމުންނެވެ.\nނަމަވެސް ރާއްޖޭގައި ކޯވިޑް-19ގެ ހާލަތު ރަގަނޅު ވަމުންދާ ގޮތަށް ބަލައި ސްކޫލްތައް އަލުން ހުޅުވަން ސަރުކާރުން ނިންމަވައިފިނަމަ، ރައްކާތެރިކަމުގެ ގޮތުން ސްކޫލްތަކުގައި ހަމަޖައްސަންޖެހޭ އިންތިޒާމްތައް ޔުނިސެފްއާއި ގުޅިގެން ހަމަޖައްސަމުންދާކަމަށް އެޑިއުކޭޝަން މިނިސްޓްރީއިން ވަނީ ކުރިން ހާމަކުރައްވާފައެވެ.


Memberun ge massala thah ninmai dhinumah Moosa supreme court gai edhivadaigenfi | Mihaaru\nމަޖިލީހުގެ ނައިބު ރައީސް މޫސާ މަނިކު. --- ފޮޓޯ/މިހާރު\nމެންބަރުންގެ މައްސަލަތައް ނިންމައި ދިނުމަށް މޫސަ ސުޕްރީމް ކޯޓުގައި އެދިވަޑައިގެންފި\n24 އޮކްޓޯބަރ 2018 - 20:14 24 comments\nއުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އަށް ފޮނުއްވި ސިޓީއެއްގައި މޫސަ ވިދާޅުވީ، ހުރިހާ މެމްބަރުންނަށް ބައިވެރިވެވަޑައިގެންނެވޭ ގޮތަށް މަޖިލީހުގެ ޖަލްސާތައް ބޭއްވުމަކީ ރިޔާސަތުން ކުރަން ޖެހޭ ކަމެއް ކަމަށެވެ. އަދި މަޖިލީހުގެ ރައީސް އަބުދުﷲ މަސީހް މުހައްމަދުގެ އިތުބާރު ނެތް ކަމުގެ މައްސަލަ މަޖިލީހަށް ލިބިފައިވާތީ ޖަލްސާތައް ބާއްވަން ބޭނުން ވަނީ ހުރިހާ މެމްބަރުންނާ އެކު ކަމަށް މޫސަ ވިދާޅުވި އެވެ.\nއެހެންވެ، ހުރިހާ މެމްބަރުންނަށް ބައިވެރިވެވަޑައިގެންނެވޭ ގޮތަށް ޖަލްސާތައް ކުރިއަށް ގެންދިއުމަށްޓަކައި، ޝަރުއީ ކޯޓުތަކުން ބަލަމުންދާ މެމްބަރުކަމާ މެދު ހިލާފު އުފެދިފައިވާ ހުރިހާ މައްސަލައެއްގައި ފައިސަލާ ކުރަނިވި ހުކުމެއް އެ ޖަލްސާތަކުގެ ކުރިން އިއްވައި ދެއްވުމަށް މޫސަގެ ސިޓީގައި އެދިވަޑައިގެންނެވި އެވެ.\nމޫސަ ވިދާޅުވީ، މަޖިލީހުގެ ގާނޫނީ އަދަދު ކަނޑައަޅާފައި ވަނީ ރައްޔިތުންގެ މަޖިލީހަށް އިންތިހާބު ކުރާ ޖުމްލަ މެމްބަރުންގެ އަދަދަށް ބަލައިގެން ކަމަށެވެ. އަދި މަޖިލީހުގެ މެމްބަރެއްގެ ގޮނޑިއާ މެދު ހިލާފެއް އުފެދިއްޖެ ނަމަ، އެކަމަށް ގޮތެއް ނިންމާނީ ސްޕްރީމް ކޯޓުން ކަމަށް ގާނޫނޫއަސާސީ ގައި ބަޔާން ކޮށްފައިވާ ކަމަށް ވެސް މޫސަގެ ސިޓީގައި ފާހަގަ ކުރައްވާފައިވެ އެވެ.\nމޫސަ އެހެން ވިދާޅުވިއިރު، ޕީޕީއެމް ދޫކުރައްވައި އިދިކޮޅު ފަރާތްތަކާ ގުޅިވަޑައިގެންނެވި 12 މެމްބަރެއްގެ ގޮނޑި ގެއްލުނު ކަމަށް އިލެކްޝަންސް ކޮމިޝަނުން ކަނޑައެޅި އެވެ. އޭގެ ތެރެއިން ހަތަރު މެމްބަރެއްގެ ގޮނޑި ނުގެއްލޭ ކަމަށް ސުޕްރީމް ކޯޓުން މި މަހު ހުކުމް ކޮށްފައިވާއިރު، ބާކީ ތިބި މެމްބަރުންގެ މައްސަލަތައް ސުޕްރީމް ކޯޓުގައި ދަނީ ހިނގަމުންނެވެ. ދެ މެމްބަރެއްގެ މައްސަލަ ފިޔަވައި، އެހެން ހުރިހާ މައްސަލަތަކެއްގައި ވެސް އޮތީ އަޑުއެހުންތައް ނިންމާލައިފަ އެވެ.\nބާކީ ތިބި ދެ މެމްބަރުންގެ މައްސަލާގެ ޝަރީއަތް މާދަމާ ފެށުމަށް ވަނީ ތާވަލްކޮށްފަ އެވެ. ސުޕްރީމް ކޯޓުގައި ނުނިމި އޮތީ އިލެކްޝަންސް ކޮމިޝަނުން ގޮނޑި ގެއްލުނު ކަމަށް ކަނޑައެޅި ހަނިމާދޫ ދާއިރާގެ މެމްބަރު ހުސެއިން ޝަހުދީ އާއި އިހަވަންދޫ ދާއިރާގެ މެމްބަރު މުހައްމަދު އަބްދުﷲ (މުހައްމާ) ގެ މައްސަލަ އެވެ.\nއިތުރު ލިޔުންތައް ރައްޔިތުންގެ މަޖިލިސް ސުޕްރީމް ކޯޓް އިދިކޮޅު ފަރާތްތައް މޫސާ މަނިކު (ރީކޯ) މަޖިލީހުގެ މެމްބަރުން ޕީޕީއެމް ޕީޕީއެމްގެ ކޯޅުން


Inguraidhooga kuriah gendhiya Kasrathu program ninamai baiverinnah handhaanee liun dheefi | ungoofaaru.com\nބަނޑޭރިގަނޑު/ޚަބަރު/އިނގުރައިދޫގައި ކުރިއަށް ގެންދިޔަ ކަސްރަތު ޕްރޮގްރާމް ނިންމައި ބައިވެރިންނަށް ހަނދާނީ ލިޔުން ދީފި\nޝަރަފްވެރި މެހުމާނު ހަނދާނީ ލިއުން ހަވާލުކޮށްދެއްވަނީ / ފޮޓޯ: ޕޮލިސް ލައިފް\nރ. އިނގުރައިދޫ ކައުންސިލުން އިސްނަގައިގެން ރ. އިނގުރައިދޫ ޕޮލިސް ސްޓޭޝަނާއި އިނގުރައިދޫ ސިއްހީ މަރުކަޒު ގުޅިގެން ހިންގި ކަސްރަތު ޕްރޮގްރާމް ނިންމައި ބައިވެރިންނަށް ހަނދާނީ ލިޔުން ދީފިއެވެ.\nމި އޭޕްރީލް މަހުގެ 12 ވަނަ ދުވަހު އިނގުރައިދޫ ސްކޫލު ހޯލުގައި ބޭއްވި ރަސްމިއްޔާތު ޝަރަފްވެރިކޮށްދެއްވީ ރ. އަތޮޅު ކައުންސިލް ނައިބު ރައީސް ޢަބްދުﷲ ހުސެއިންއެވެ. މިރަސްމިއްޔާތުގައި އިނގުރައިދޫ ކައުންސިލް މެމްބަރުންނާއި އިނގުރައިދޫ ސްކޫލުގެ ޕްރިންސިޕަލްއާއި އިނގުރައިދޫ ޕޮލިސް ސްޓޭޝަނުގައި މަސައްކަތްކުރާ ފުލުހުންގެ އިތުރުން ޕްރޮގްރާމުގެ ބައިވެރިން ބައިވެރިވެލެއްވިއެވެ.\n”ދުޅެހެޔޮ މުޖުތަމަޢުއަކަށް ކަސްރަތު” މި ނަމުގައި މިދިޔަ މާޗިރު މަހުގެ 10 ން އޭޕްރީލް މަހުގެ7ވަނަ ދުވަހުގެ ނިޔަލަށް ކުރިއަށް ގެންދިޔަ މި ޕްރޮގްރާމުގައި ކަސްްރަތު ކުރަންވީ ރަނގަޅު ގޮތްތަކާއި ދުޅަހެޔޮ ސިއްހަތެއްގައި ހުރުމަށްޓަކައި ކުރެވިދާނެ ކަންކަމާއި ރަނގަޅު ކާނާއާ ބެހޭގޮތުން މައުލޫމާތު ދީފައިވެއެވެ.\nއިނގުރައިދޫގައި ދިރިއުޅޭ 18 އަހަރުން މަތީ އެންމެންނަށް އަމާޒުކޮށްގެން ކުރިއަށް ގެންދިޔަ މި ޕްރޮގްރާމުގައި 38 ފަރާތަކުން ބައިވެރިވެ، 22 ފަރާތަކުންވަނީ ޕްރޮގްރާމް ކާމިޔާބުކަމާއެކު ފުރިހަމަކޮށް ހަނދާނީ ލިޔުން ހާސިލްކޮށްފައެވެ. މި ޕްރޮގްރާމުގައި ކުލާސްތައް ނަގައިދީފައިވަނީ އިނގުރައިދޫ ޕޮލިސް ސްޓޭޝަނުގައި މަސައްކަތްކުރާ ފުލުހުންނެވެ.\nމައުލޫމާތު: ޕޮލިސް ލައިފް\nރ. އިނގުރައިދޫ ރ.އަތޮޅު ޕޮލިސް އިނގުރައިދޫ ކައުންސިލް\nރޯދަ ހަދިޔާ - ތަރާވީޙް ނަމާދު\n7 މާރޗް 2021\nކޫލް މާޓްއިން އަންހެނުންގެ ދުވަހަށް ދިމާކޮށް އަންހެނުންނަށް ޙާއްސަ ޕްރޮމޯޝަނެއް\n6 މާރޗް 2021\nމިއަހަރު ރ. އަތޮޅުގެ 13 ރަށެއްގައި އަވިން ހަކަތަ އުފައްދާ ނިޒާމް ހަރުކުރަން ފަށަނީ\nކުށް މަދުކުރުމަށް މާކުރަތު އަދި ފައިނުގައި ހަރަކާތްތަކެއް ކުރިއަށް ގެންގޮސްފި\nކޮވިޝީލްޑް ވެކްސިން – އުނގޫފާރުގައި ޕޮލިހުންނަށާއި 70 އަހަރުން މަތީގެ މީހުންނަށް ދޭން ފަށަނީ


Sifainge mi video ah ethah baehgge thaureef | Mihaaru\nޚަބަރު / ކޯސްޓް ގާޑް\nސިފައިންގެ މި ވީޑިއޯއަށް އެތައް ބައެއްގެ ތައުރީފް\nމޫސުން ގޯސް ދުވަހެއްގައި ސިފައިން ޓެސްޓް ކިޓްތަކެއް ކަރަންޓިން ފެސިލިޓީއަކަށް ހަވާލު ކުރަނީ: އެ އޮޕަރޭޝަނަށް ގިނަ ބައެއްގެ ތައުރީފް ވަނީ ލިބިފައި--\n22 މެއި 2020 - 12:24\nއެމްއެންޑީއެފްގެ ކޯސްޓުގާޑުގެ ލޯންޗް، އެ ޕްލެޓްފޯމާ ކައިރިކުރީ އެ ގަދައިގެ ތެރޭގަ އެވެ. ކިޓްތައް ހުރި ފޮށިގަނޑު ހިފައިގެން ލޯންޗްގެ ކުރީކޮޅުގައި ހުރި ސިފައިންގެ މީހާ، ރިސޯޓްގެ ޕްލެޓްފޯމު މަތީގައި ހުރި ސިފައިންގެ މީހާގެ އަތަށް ދިއްކޮށްލެވުނީ ކިރިޔާ އެވެ. މޫސުން ގޯސްވުމުގެ ސަބަބުން ލޯންޗް ޖެހުނީ މަޑުނުކޮށް އެތަނުން ދާށެވެ.\nLh. Fushifaru Quarantine facilities ah MNDF Northern Area Coast Guard Squadron in test kit foarukohdhinumuge therein. pic.twitter.com/Mg65KhHnnD\n— Maldives National Defence Force (@MNDF_Official) May 21, 2020\nމޫސުން ގޯސްވެފައި ވަނިކޮށް ޓެސްޓް ކިޓްތައް ހަވާލު ކުރަނީ\nޓެސްޓް ކިޓްތައް ރިސޯޓަށް ގެންދަން ސިފައިން ކުރި ބުރަ މަސައްކަތް ފެންނަ ވީޑިއޯ ރޭ އެމްއެންޑީއެފުން ޓްވީޓް ކުރުމާ އެކު ގިނަ ބަޔަކު އަންނަނީ ތައުރީފް ކުރަމުންނެވެ. އެ ވީޑިއޯ މިހާތަނަށް 8،000 އަށް ވުރެ ގިނަ މީހުން ބަލައި 270 މީހުން ވަނީ ރީޓްވީޓް ކޮށްފަ އެވެ. އޭގެތެރެއިން ގިނަ މީހުން ވަނީ ކޮވިޑާ ދެކޮޅަށް ސިފައިން ކުރަމުން އަންނަ ހިދުމަތްތަކަށް ޝުކުރު އަދާ ކޮށްފަ އެވެ.\nSalute the @MNDF_Official team serving in rough weathers.\nTHANKYOU the courageous soldiers + you got the skills- the boat captain, deliverer & receiver, perfect timing.\nShould get @MNDF_Official Drone Force soon, for safer transportation in such weather. @MariyaDidi @CDFofMNDF\n— ibu jaleel (@ibujalyl) May 21, 2020\nއިބޫ ޖަލީލް ކުރި ޓްވީޓް\nޓުވިޓާގައި ހަރަކާތްތެރި އިބޫ ޖަލީލް ކުރި ޓްވީޓެއްގައި ބުނީ އެހާ މޫސުން ގޯސްއިރު ސިފައިން އެކުރި މަސައްކަތަށް ސެލިއުޓް ކުރާ ކަމަށެވެ. ކަނޑު އެހާ ގަދައިރު ވެސް އެފަދަ އޮޕަރޭޝަނެއް ހިންގުމުގެ ގާބިލްކަން ސިފައިންގެ ހުރިކަން އެނގިގެން ހިނގައްޖެ ކަމަށް އޭނާ ބުންޏެވެ.\n"ޝުކުރިއްޔާ ހިތްވަރު ގަދަ ސިފައިން. ހުނަރު އެބަހުރި. ބޯޓް ކެޕްޓަނާއި ޑެލިވަރީ ކުރި މީހާ އާއި ހަވާލުވި މީހާ ވެސް،" އޭނާގެ ޓްވީޓްގައިވެ އެވެ.\nSifain thiya kurahvaa hivvarah saabas. Amilla furaana aiymachah laigen aailaa aa dhurugai varubali kameh nethi Rayyithun ge khidhumathugai . salute MNDF. @ibusolih @MariyaDidi @CDFofMNDF ge thiya leadership ah shukuriyya.\n— Finolhu man (@Zooman02) May 21, 2020\nސިފައިންނަށް ޝުކުރު އަދާކޮށް މީހަކު ކުރި ޓްވީޓެއް\nޓުވީޓްކުރި ގިނަ މީހުން ފާހަގަކުރި ގޮތުގައި، އެހާ ގަދައިރު، އެގޮތަށް ތަކެތި ހަވާލު ކުރެވޭނީ ވަރަށް ހުނަރުވެރި ބަޔަކަށެވެ. އެހެންވެ ދިވެހި ސިފައިންނަކީ ހުނަރުވެރި، އަދި ހިދުމަތުގައި ފަސް ނުޖެހޭ ބައެއްކަން މި ވީޑީއޯއިން ފެންނަ ކަމަށް އެމީހުން ބުނެ އެވެ.\n"ނުވާނެ ކަމަށް ބެލެވޭ ކަމެއް އެ ކުރީ. މިކަމުގެ ފަހަތުގައި ތިބި މީހުންނާއި ކުރީގައި ތިބި މީހުން އެކުރީ ވަރަށް ރަނގަޅު މަސައްކަތެއް،" އާދަމް ޒުބައިރު އާދަމް ކިޔާ މީހަކު ކޮށްފައިވާ ޓްވީޓެއްގައިވެ އެވެ.\nHiyvarugadha sifainnah ❤❤ emme funminun saabahaa assaribas 👏👏👏👏👏\n— Mariyam Samiya #FreeRY (@MariyamSamiya) May 21, 2020\nތައުރީފްކޮށް މީހަކު ކުރި ޓްވީޓެއް\nގިނަ ބަޔަކު ވަނީ ސެލިއުޓް ކުރާތަން ފެންނަ ޖިފްތައް ވެސް އެ ވީޑިއޯއަށް ރިޕްލައި ކޮށްފަ އެވެ.\nސިފައިންގެ އެ މަސައްކަތައް ތައުރީފް ކުރުމުގެ އިތުރުން ކަންބޮޑުވުމެއް ވެސް ގިނަ ބަޔަކު ފާހަގަ ކުރި އެވެ. އެއީ އެ ވީޑިއޯއިން ފެންނަ ސިފައިން އެހާ ނުރައްކާތެރި ކަމެއް ކުރާއިރު ސަލާމަތީ ފިޔަވަޅުތައް އަޅާފައި ނުވާތީ އެވެ.\nAppreciate the tough conditions under they are serving 🙏🏻👏but leaders must ensure their safety at any cost @MariyaDidi How come he was not wearingalifejacket in that condition @MNDF_Official @MNDFCoastGuard\n— Ibrahim M Didi (@ibrahimmdidi) May 22, 2020\nދީދީ ކުރެއްވި ޓްވީޓް\nހިތަދޫ މެދު ދާއިރާގެ ކުރީގެ މެމްބަރު، އަދި ކުރީގެ ބްރިގޭޑިއާ ޖެނެރަލް އިބްރާހިމް މުހައްމަދު ދީދީ (ދީދީ) ކުރެއްވި ޓްވީޓެއްގައި ޑިފެންސް މިނިސްޓަރު މާރިޔާ އަހުމަދު ދީދީ ޓެގް ކުރައްވައި ވިދާޅުވީ މި އުނދަގޫ ހާލަތުގައި ސިފައިން ކުރަމުން އަންނަ ހިދުމަތުގެ އަގު ވަޒަން ކުރައްވާ ކަމަށެވެ. އަދި ސިފައިން މަސައްކަތުގައި އުޅޭއިރު އެމީހުންގެ ރައްކާތެރި ކަމަށް އަޅަން ޖެހޭ ފިޔަވަޅުތައް އަޅާފައިވޭތޯ ކަށަވަރު ކުރަން، ސިފައިންގެ ވެރިންގެ ކިބައިން ދީދީ އެދިވަޑައިގަތެވެ.\n"މި ހާލަތުގައި ކީއްވެތޯ އޭނާ ލައިފްޖެކެޓް ބޭނުން ނުކުރީ؟،" މާރިޔާގެ އިތުރުން އެމްއެންޑީއެފްގެ ކޯސްޓް ގާޑާއި އެމްއެންޑީއެފްގެ ރަސްމީ ޓްވިޓާ އެކައުންޓް ޓެގް ކުރައްވައި ދީދީ ސުވާލު ކުރެއްވި އެވެ.\nއިބޫ ޖަލީލް ވެސް ވަނީ މިފަދަ މޫސުން ގޯސް ހާލަތްތަކުގައި ރައްކާތެރިކަމާ އެކު ތަކެތި ފޯރުކޮށްދިނުމަށް ޑްރޯންގެ ބޭނުން ކުރަން ފަށަން ޖެހޭ ކަމަށް ބުނެފަ އެވެ.\nWithout life jackets, you have compromised the safety of you man @MariyaDidi\n— Ali Muaz (@alimuaz) May 22, 2020\nލައިފް ޖެކެޓް ނާޅައި ތިބުމުން ކަންބޮޑުވުން ފާޅުކޮށް ކޮށްފައިވާ ޓްވީޓެއް\nއެ މީހުންގެ އިތުރުން ވެސް ސިފައިންގެ ހިދުމަތް އަގުވަޒަންކޮށް ޓްވީޓް ކުރި ބައެއް މީހުން ވަނީ އެހާ މޫސުން ގޯސްއިރު އެފަދަ އޮޕަރޭޝަނެއްގައި ހަރަކާތްތެރިވި ސިފައިން ލައިފްޖެކެޓް ފަދަ ރައްކާތެރިވުމުގެ ގޮތުން ފިޔަވަޅެއް އަޅާފައިނުވާކަން ފާހަގަކޮށް ކަންބޮޑުވުން ފާޅުކޮށްފަ އެވެ.\nކޮވިޑް-19 އާ ގުޅިގެން ހިންގާ ހުރިހާ ކަމެއްގައިވެސް އެންމެ ކުރީ ސަފުގައި ސިފައިން އަންނަނީ ހަރަކާތްތެރިވަމުންނެވެ. އެތައް ރިސޯޓެއް ކަރަންޓީން ފެސިލިޓީ އާއި އައިސޮލޭޝަން ފެސިލިޓީގެ ގޮތުގައި ބޭނުން ކުރާއިރު އެތަންތަނުގެ އޮޕަރޭޝަނާ ހަވާލުވެ ތިބީ ސިފައިންނެވެ.\nކޮވިޑް-19 އަށް ޕޮޒިޓިވްވާ މީހުންނަށް ފަރުވާ ދިނުމަށް ހުޅުމާލޭގައި ފަހުން ހެދި ކޮވިޑް-19 ވިލެޖްގެ މަސައްކަތުގައި ވެސް އިސްކޮށް އުޅުނީ ސިފައިންނެވެ. މެދުކެނޑުމެއް ނެތި 24 ގަޑިއިރު މަސައްކަތްކޮށް އެ ތަނުގެ މަސައްކަތް ވަނީ ނިންމާލައިފަ އެވެ.\nއެމްއެންޑީއެފް ކޯސްޓް ގާޑް މާފުށިވަރު މޯލްޑިވްސް\n38 ކޮމެންޓް, 222 ރިއެކްޝަންސް\nސިފައިންނަކީ މިޤައުގެ ފަޚުރު ކޮންމެކަމެއްވެސް ހަމަޔަށްއަޅުވާ ރައްޔިތުންގެ ޚިދުމަތުގަ އަބަދުވެސްތިބޭ ހީވާގިބަޔެއް ނަމަވެސް ހިތާމަޔަކީ މިވަގުތު ހިންގަންހަވާލުވެހުރިމީހާ ބުނެފައިވަނީ ކަންކަމާ ކުރިމަތިނުލާ ފިލާތިބޭބަޔެއްކަމަށް\nބޮޑު ބަދިގެއިން ކާން ދީފަ، ބޯން ދީފަ، އާއިލާ އަށް ހިލޭ ބޭސް ކޮށްދީފަ، އަންނައުނު ދީފަ، ސައިކަލު އަދި އެއަށް އަޅާނެ ޕެޓްރޯލް ވެސް ދީފަ، ކާރު، ލޯންޗު ދީފަ، ވަޒީފާ އިން ވަކިވީމާ މަރުވަންދެން އެލަވަންސް ދީފަ ދެންވެސް ހުރިއްޔާ ހުރިހާ އެއްޗެއް ދީފަ ބޭތިއްބީމާ، ތިޔަ ކަހަލަ އިސްތިހާރު ކުޅުމަކީ ލަދުވެތި ކަމެއް ނޫންތޯއެވެ!\nކޮބާތަ ސިފައިންނާއި ފުލުންހާއި އެމީހުންގެ ޢާއިލާތަށް ލަދުގަންނަވާލި ދުވަސް.އެދުވަހުވެސް މަ ބުނީ "އަހަރެމެން އަރާމު ނިދީގައި މިތިބެނީ އެވެރިން ރޭގަނޑު އަނބިދަރިން ދޫކޮށް އަހަރެ އަހަރެމެން އަރާމުގައި ނިދަން ފުރުސަތުދީގެން އެމީހުން ހޭލާތިބީމައޭ".އޭރުވެސް މިހާރުވެސް އަދި އަބަދުވެސް ސިފައިނާއި ފުލުހުން ދިވެހިން ދެކެ ލޯބިވޭ.ބަޔަކު ފައިދާއަށް ".......ޔެސް ސަރ" ކިޔަކަސްމެއެވެ.\nހަސަން އަލީ ކޮއެ\nކޮމެންޓް ތައް ކިޔާލުމުން އިނގެނީ ދިވެހިން ތިބޭނީ ހަމަ ދިވެހިން ގެ ގޮތުގަ ކަން. ހަސަދަ ވެރިކަމާ މީހުންނަށް ބެވުމު ގަ!!!! މިއޮތީ ވާ ގައުމެއް!!!!\nކޮތަޅެއް ޕުލެޓް ފޯމެއްގައި ދިއްކޮއްލެވުނީމަ ތިޔަ އިސްތިހާރު ކުރަނީ އެކަން މޮޅުވެގެން. މިއީތޯ ސިފައިން ފެންވަރު ކަނޑައަޅާ މިންގަނޑަކީ. މިތާގަ ބިދޭސީންނާއި މަޖޫރީއިން ރެއާއި ދުވާލު ތިޔަކަހަލަ ކިތައް ރިސްކީ ކަންކަން ކުރަނީ. ކަމަކައް ވާކަހަލަ ކަމެއް ކުރެވުނީމަ ވާހަކަ ދައްކާނަމަވެސަ ރަނގަޅުވީސް.. މިހީވަނީ މިޝަން އިންޕޮސިބަލަ ކާމިޔާބު ވީހެން މިވަރު ކަމެއް ފެނިގެންވެސް. ކޮންމެވެސް ސެލްފު ރެސްޕެކްޓެއް ސިފައިންގެގައިގައި ހުންނަންއެބަޖެހޭ.\nރައްޔިތުންގެ ބައިތުލްމާލުން ޖޯޑު ހަރަދެއް ކޮށްފައި ސިފައިން އެ ތިބެނީ ރައްޔިތުންނަށް ހިދުމަތް ކުރަން. އެއީ ހިލޭ އެއްވެސް އުޖޫރައަކާއި ނުލައި މަސައްކަތް ކުރާ ބައެއް ނަމަ ސެލިއުޓް ކުރީސް.\nރުހުނަސް ނުރުހުނަސް ސިފައިންތިބޭނެ އެވެ. އަދި ހަނގުރާމައިގެ ނޫނީ ކުއްލި ނުރައްޖަލުގެ ހާލަތުގަ އެންމެ ކުރީ ސަފުގަ މަސައްކަތް ކުރާނީ ސިފައިންނެވެ. ހާލަތު ނިޔާ ކުރާ ގޮތުން އެމީހުންގެ ސަލާމަތައްވުރެ ގައުމު އަދި ރައްޔިތުން އިސް ކުރާނެ އެވެ. ކޮމެންޓް ކުރާ އިރު ބައެއްގެ އިހްސާސް އަށް ވިސާ ނުލަ އެވެ.\nޢެބައުޅޭ އެތައްބަޔެއް އަމިއްލަ ފުރާނަ އައްވުރެ ރައްޔިތުންގެ ފުރާނަ އިސްކުރާ ބަޔެއް. ޢެންމެން ތިބެނީ ފެހިކުލައިގެ ޔުނީފޯމެއް ލައިގެންނެނޫން. މީގެ އެންމެ ރަގަޅު މިސާލަކީ ހިރިޔާ ސްކޫލް ޕިރިސިޕަލް.\nސިފައިންގެ ވަޒީފާ އަކީ އާމްދަނީ ހޯދަން ބަޔަކު ކުރާ މަސައްކަތެއް ނޫންތޯ؟\nތިއީ އަދި ގަދައެއްނޫން ކުދިންނޭ! މަމެން މިތިބީ މާލެ އާއި އެއަރޕޯޓާއި ދެމެދު ދަތުރު ކޮއްކޮއް މުސްކުލިވެފާ! މޫސުން ގޯސްވެ ވައި 70 ނުވަތަ 80 މޭލު ބާރު މިނުގައި ޖެހުނު ދުވަސް ތަކުގައި އެއަރޕޯޓުން ފުރައިގެން މާލެ އައިސްފައި. ކުޑަ ކުޑަފެރީ އެއްގައި. ބައެއްފަހަރުހީވޭ އެއީ ކަނޑު އަޑިން ދަތުރު ކުރާ ސަބުމެރިން އެއްހެންވެސް. މި އޮޑިތައް ދުއްވަން ތިބޭ ކައްޕިންނަކީ ޙަޤީގަތުގައިވެސް ދުނިޔެޤަބޫލުކުރާފެންވަރުގެ ކައްޕިން. އެފަދަމީހުނަށް ސެލިއުޓުކުރުން މާ ޙައްގު.\nމިދެން އެހާ ސަނާކިޔާވަރުގެ ކަމެއް ނޫން...މަގޭ ހަމަ އަންތަރީސްވޭ މީހުން ހޭބަލިވާގޮތުން....ތިޔަށްވުރެ ކަނޑުގަދަ ކިތަންމެ ދުވަހެއް އާދައިގެ ދިވެއްސެއްވެސް ތަޖުރިބާކުރާނެ...ސިފައިންނަކީ މިޔަށްވުރެ ބޮޑެތި ކަންކަމަށް ތަމްރީނުވެފަ ތިބޭ ބަޔެއް...ބަޔަކު އަދި ކޮސްވިޔަކަސް އެ ކޮތަޅު ދިއްކޮށްލާގޮތުން....ހީވަނީ އެމީހުނަށް ޒާތަކަށް މަލާމަތްކުރަނީކަމށް\nދޯ.. ޑުރޯންއެއް ބޭނުން ކޮއްލިޔަސް މިކަން ކޮއްލެވިދާނެ މިޒަމާނުގަ. ތައުރީފު ކޮއްލަން ސަނާ ކިޔާލަން ކަމެއް ނުފެނިފަހުންނަނީ. ބޮޑެތި ޑުރޯންވެސް ހުރޭ. މާލެއިން ބޭނުން ތަނަކަ. ސަފައިން ނެކްނޮލަޖީއައް ބޮޑަ އަހުލުވެރި ކުރުވަންވީ.\nކޮންމެކަމަކަށްބެސް ފާޑެއްކިޔާނުލެވޭނަމަ ދިވެއްސަކަށް ނުވާނެއެވެ. ހެޔޮ އެކަމަކީ އެމީހަކާ އެއްވެސް ވަރަކަށް ގުޅުމެއްނުވާ ދާއިރާގެ ކަމަކަށް ވިއަސްއެވެ. ރިސޯޓުތަކުގެ ޖެޓީތަކުގައި ލައިފްޖެކެޓް ބަހައްޓާފައި ހުންނަ ތަނެއް މަށެއް ނުދެކެމެވެ. ލައިފްރިންގު ބަހައްޓާފައި ހުންނަތަން ދެކެމެވެ. ސިފައިންގެ ޓްރޭނިންގ ހަދާފައި ހުރިމީހަކު ނަމަ އޭނާ އެހާލަތުގައި އަމަލު ކުރާނެ އެންމެ ސޭފް ގޮތާއިމެދު ވާނީ ވިސްނާފައެވެ. އަދި ކަމެއްދިމާވެއްޖެނަމަ ޕްލޭން ބީވެސްވާނެ.\nރަންގަޅު ވާހަކަ އެއް ތައްތަ ތި ވިދާޅުވީ ނަމަވެސް އެ ބޭފުޅާ އެ ވިދާޅުވީ ލޯންޗުގަ ހުތި ސިފައިން މީހާ ލައިފް ޖެކެޓް ނާލާ ވާހަކަ ކައް ނޭނގެ.


Maafushi gai bodu eid kulagadha koh faahaga kuranee | Mihaaru\nމާފުށީގައި ބޮޑު އީދު ކުލަގަދަކޮށް ފާހަގަކުރަނީ\nމިއަހަރުގެ އާއަހަރު މާލޭގައި ހަވާ އެރުވި އިރުގެ ފޮޓޯއެއް: މި އީދުގައި މާފުށީގައި ވެސް ހަވާ އަރުވާ ---ފޮޓޯ: ފަޔާޒް މޫސާ | މިހާރު\n23 ޖޫން 2022 - 14:27\nކ. މާފުށީގައި މިއަހަރުގެ އަލްހާ އީދު ކުލަގަދަކޮށް ފާހަގަކުރުމުގެ ގޮތުން ސަގާފީ ކުޅިވަރުތަކާއި މަޝްހޫރު ފަންނާނުންގެ ޝޯއެއް ބާއްވާ ގޮތަށް ހަމަޖައްސައިފި އެވެ.\nއީދު ދުވަހު ކުރިއަށްދާ ކުޑަކުދިންގެ ހަވީރުގައި ރާއްޖޭގައި މަޝްހޫރު ޑާންސަރު "ރޮބޯމޭން" ބައިވެރިވާން ހަމަޖެހިފައިވާއިރު، އެ ރޭ އޮންނަ ޝޯގައި ޓްރެފިކް ޖޭމް، މާފުށީ ބޮޑުބެރު ގްރޫޕް އަދި ފިލްމީ ތަރިންނާއި ގިނަ ނެށުންތައް ފެންނާނެ އެވެ. އެ ރަށުގައި ހަވާއަރުވާ އިރު، ރަށު މޫދުގައި ވަގުތީ ވޯޓާ ޕާކެއް ބާއްވާ ގޮތަށް ވެސް އެ ރަށުން ވަނީ ހަމަޖައްސައިފަ އެވެ.\nފިލްމީތަރި ރިޝްމީ އަދި މާފުށި ކައުންސިލްގެ ރައީސް ހުސައިން ސޮލާހް ---ފޮޓޯ: ނިޝާން އަލީ | މިހާރު\nދަފި ނެގުން، ކޯޑި ނެގުން، ވެދުމާއި ދިއުން އަދި މާލި ނެރުން ފަދަ ސަގާފީ ހަރަކާތްތައް އީދުގައި ކުރިއަށް ދާނެ ކަމަށް މާފުށި ކައުންސިލްގެ ރައީސް ހުސައިން ސޮލާހް ވިދާޅުވި އެވެ.\n"ކައުންސިލުން މިހާރު މި މަސައްކަތް ކުރަނީ ރަށުގެ ޒުވާން ކުދިންކޮޅެއް ލައްވާ އެ ކުޅިވަރުތަކަށް ފަރިތަކޮށްދޭން،" އޭނާ ވިދާޅުވި އެވެ.\nސޮލާހް ވިދާޅުވީ އީދާ ދިމާކޮށް މާލެއިން އެ ރަށަށް ކުރާ ލޯންޗު ދަތުރުތައް އިތުރު ކޮށް، ގިނަ ބަޔަކަށް ބައިވެރިވެވޭނެ މަގުފަހިކޮށްދޭނެ ކަމަށެވެ. އަދި އީދު ދުވަހުގެ ރޭ އޮންނަ ޝޯ ނިންމާލުމަށް ފަހު ދަންވަރު ވެސް މާލެ އާދެވޭނެ އިންތިޒާމު ހަމަޖެހިފައިވާ ކަމަށް ވިދާޅުވި އެވެ.\nމާފުށި އީދު އުފާ 1443 ގެ ސްޕޮންސަރުންނާއި ޕާޓްނަރުން އަދި ފަންނާނުންނާއެކު އެރަށު ކައުންސިލުން އެއްބަސްވުމުގައި ސޮއިކުރުމުގެ ތެރެއިން ---ފޮޓޯ: ނިޝާން އަލީ | މިހާރު\nމާފުށި އީދު އުފާ 1443 ގެ ސްޕޮންސަރުންގެ ތެރޭގައި ހިމެނެނީ އެމްޑަބްލިއުއެސްސީ، ދިރާގު، އޮފިޝަލް އިވެންޓްސް، އެރީނާ ހޮޓެލްސް، ދޮންމަނިކު ސްކައި ވިއު އަދި އެލިއާ އިންވެސްޓްމަންޓް އެވެ. އަދި ޕާޓްނަރުންގެ ގޮތުގައި ބައިވެރިވެފައި ވަނީ ހޮޓްލް ޖެން، އައިކޮމް ކޮމްޕެނީ ޕްރައިވެޓް ލިމިޓެޑް، ޓްރައިޓަން ހޮޓެލްސް، ޝެޑޯ ޕާމް އަދި ބިރާގަން ސްޕޯޓްސް ކްލަބެވެ.\nއިއްޔެ ހަވީރު ބޭއްވި ހަފްލާއެއްގައި މާފުށީ ކައުންސިލުން ވަނީ އީދު ހަރަކާތްތަކުގެ ސްޕޮންސަރުންނާއި، ޕާޓްނަރުން އަދި ފަންނާނުންނާ އެކު އެއްބަސްވުމުގައި ސޮއިކޮށްފަ އެވެ.\nފުޅާ ދާއިރާއެއްގައި ލޯކަލް ޓުއަރިޒަމް ހިންގަމުން އަންނަ މާފުށީގެ ބެޑް ކެޕޭސިޓީ، އީދަށް އެއްކޮށް ބުކްވެފައިވާކަމަށް އެ ރަށު ކައުންސިލުން ބުންޏެވެ.\nކ. މާފުށި އަޟްހާ އީދު\nކޮބާ ޒުވާނުން ވާނެ މިކަން ކަން ވެސް ހުއްޓުވަން...\nއެތައްބަޔަކު މިދިޔަ އީދުގައިވެސް މާފުއްޓަށް ދިޔައިރު ރަށަށް އަރާފޭބުމުގެ އިންތިޒާމް ވަރަށް ކަޑަ. ރަތްދަކަ އަވީގައި ކޮޅަށް އެތައް އިރަކު ތިބެންޖެހޭ . މިނޫންގޮތަކަށް މިފަހަރު އިންތިޒާމްކުރާނެކަމަށް ހީކުރަން.\nކިތޭކުލަގަދަކޮށް ފާހަގަކުރިޔަސް މުންކަރާތްތަކަށް އަރައިނުގަންނާތި.


Emme Loabivaa Baiveriyaa Vaki Kuran Ves Neygunu, Mivee Kihineh? - Vaguthu\nމާލެ އިން ކޮވިޑަށް ފައްސިވާ އަދަދުތައް ދަށަށް! - 13 ގަޑިއިރު ކުރިން\nއެންމެ ލޯބިވާ ބައިވެރިޔާ ވަކިކުރަންވެސް ނޭނގުނު، މިވީ ކިހިނެތް؟\nހަފްތާއެއް ވަންދެން ކޯމާއެއްގައި އޮތުމަށްފަހު ފްރޭން ގެއަލް ހޭއިރުއިރު، ހަޔާތުގައި ކުރިން ހިނގާދިޔަ އެއްވެސް ކަމެއްގެ އޭނާގެ ހަނދާނުގައި ނެތެވެ. ހަމައެކަނި އޭނާއަށް އިނގޭ އެއްޗަކީވެސް އޭނާއަށް ކަންކަން ހަނދާން ނެތިފައިވާކަމެވެ.\nސިއްޙީ ބޮޑު މައްސަލައެއް އެންމެ ފުރަތަމަ އޭނާއަށް ކުރިމަތިވީ، މިދިޔަ އަހަރުގެ މާރިޗު މަސް ތެރޭގައެވެ. ގެއަލްއަކީ މައިގްރޭން މައްސަލަ ހުންނަ މީހެކެެވެ. އެގޮތުން އެއް ދުވަހެއްގައި އެ މައްސަލަ ކުރިމަތިވެ ކުއްލިއަކަށް އޭނާ ހާލުބޮޑުވެގެން ހުއްޓުނެވެ. އަދި ވާން އުޅޭ ފިރިމީހާ އޭނާ ހޮސްޕިޓަލަށް ގެންދިޔައެވެ.\nހޮސްޕިޓަލަށް ގެންދިޔަތާ ގިނައިރެއް ނުވެ އޭނާ އޮންނާން ޖެހުނީ ކޯމާއެއްގައެވެ. އެތަނުގައި ހަފްތާއެއްހާ ދުވަސްވަންދެން އޮތުމަށްފަހު، ހޭއެރިއިރު، ކައިރީގައި ތިބި އެއްވެސް ބަޔަކު އޭނާއަށް ވަކިކުރާކަށް ނޭގެއެވެ. އާއިލާ މީހެއް، ރައްޓެއްސެއް އަދި ވާން އުޅޭ ފިރިމީހާއެއްވެސް ނޭގުނެވެ. އަދި ކުރިން ކިޔެެވި އެއްވެސް އެއްޗެއްވެސް އޭނާގެ ހަނދާނުގައި ނެތެވެ. ފްރޭން ކުޑަކޮށްވެސް ހަމައަކަަށް އެޅިފައި ވަނީ އޭނާ ހޭއެރިތާ ދިހަ ދުވަސް ފަހުންނެވެ.\nފްރޭންގެ ސިކުނޑީގެ ބައެއް ސެލްތައް މަރުވެ ދިމާވި މައްސަލައަކުން އޭނާގެ ހުރިހާ ހަނދާންތައް ދިއުމުން މިއަދު އޭނާ ޖެހިފައި ވަނީ ހުވަފެންތައް ދެކެމުން އައި ވަޒީފާވެސް ދޫކޮށްލާށެވެ.\nޑޮކްޓަރުންވެސް ވަނީ އޭނާއަށް ދެން ކުރީގެ ހަނދާންތައް އައިސްދާނެ ކަމާމެދު ޝައްކު އުފައްދާފައެެވެ. އަދި އަބަދުވެސް އަދާކުރަން ބޭނުންވާ ވަޒީފާ ދޫކޮށްލަން މަޖުބޫރުވެ މިހާރު އޭނާ އުޅެމުން ދަނީ އާއިލާ އާއި ވާން އުޅޭ ފިރިމީހާއާއެކުގައެވެ. އެހެނަސް އެ ފިރިހެން މީހާއަކީ އޭނާގެ ނަޒަރުގައި ބީރައްޓެއްސަކަށް ވުމުން ކުރީން އޮތްފަދަ ގުޅުމެއް މިހާރު ދެމީހުންގެ ދެމެދުގައި ނެތެވެ.\nވަރި ވުމުން ބިލިއަނަރަކަށްވި މެކެންޒީ އިތުރު ދެބިލިއަން ހަދިޔާކޮށްފި\nވަޅަކަށް ވެއްޓި، ކާރެއް ގެއްލިއްޖެ\nބޭވަފާތެރިވާ ފިރިންގެ ކުރިމަތީގައި ދައްކަންވީ ހިތްވަރަކީ މިއީ


Mumbai gai bingandu kandaigen gos 25 maru\nއިންޑިއާގެ މުމްބާއީގައި ފެންބޮޑުވެ ބިންގަނޑު ކަނޑައިގެންދިއުމުގެ ސަބަބުން ފުރާނެ ގެއްލި ބޮޑެތި ގެއްލުތަކެއް އަންނަނީ ވަމުން\nއިންޑިއާގެ މުމްބާއީގައި ބޯކޮށް ވާރޭވެހި ބިންގަނޑު ކަނޑައިގެން ދިއުމުގެ ސަބަބުން މަރުވި މީހުންގެ އަދު 25 އަށް އަރައިފި ކަމަށް އޮފިޝަލުން ވިދާޅުވެއްޖެ އެވެ. މޫސުމީ ވިއްސާރައިގެން ފެންގަނޑު ބޮޑުވެ ފަސްގަނޑު ދަމައިގަތުމުގެ ސަބަބުން މީހުންގެ ބޮލަށް ފާރުތައް ވެއްޓި ބޮޑެތި ގެއްލުން ލިބިފައިވާ ކަމަށް ވެސް އޮފިޝަލުން ވިދާޅުވެ އެވެ.\nމުމްބާއީއަށް މިހާރު ކުރަމުންދާ ވިއްސާރައާ ބެހޭ ގޮތުން މޫސުން ލަފާކުރާ އޮފިޝަލުން ވިދާޅުވަނީ އަހަރުގެ މި ދުވަސްވަރު އާންމުކޮށް ވިއްސާރަކުރާ ކަމަށެވެ. މޫސުން ބަދަލުވަމުން ދާއިރު ކޮންމެ އަހަރަކު ވެސް އެކިވަރުގެ ގެއްލުން ލިބުނު ނަމަވެސް މިފަހަރު ގެއްލުން ބޮޑު ކަމަށެވެ.\nއިންޑިއާ މިޓިއޮރޮލޮޖިކަލް ޑިޕާޓްމަންޓުން ބުނާ ގޮތުގައި ކުރިއަށް އޮތް ތިން ދުވަހު ވެސް މޫސުން ގޯސްވާނެ އެވެ. ބައެއް ފަހަރު ވަރަށް ގޯސްވުން ވެސް އެކަށީގެންވެ އެވެ.\nބޮޑުވަޒީރު މޯދީ ވިދާޅުވީ ވިއްސާރަ ކުރުމަކީ މުސުމީ ބަދަލެއް ނަމަވެސް ފުރާނައެއް ގެއްލުމަކީ ބޮޑު ހިތާމައެއް ކަމަށެވެ. އަދި ވިދާޅުވީ އަނިޔާ ލިބުނު މީހުންނަށާއި މި ހާދިސާގައި މަރުވެފައިވާ މީހުންގެ އާއިލާތަކަށް މާލީ އެހީތެރިކަށް ފޯރު ކޮށްދެއްވާނެ ކަމަށެވެ.\nއެމެޖެންސީ މަސައްކަތްތަކުގައި އުޅޭ އޮފިޝަލުން ބުނާ ގޮތުން މުމްބާއީގެ އެކި ސަރަހައްދުތަކުގައި ބޯކޮށް ފެންހެދި ހިނގާބިނގާ ވުމަށް ވެސް ވަނީ ދަތިވެފަ އެވެ. ފަސްގަނޑު މަޑު ބައެއް ހިސާބުތަކުގައި ދަތުރުފަތުރު މުޅިން ހުއްޓިފައި އޮތް ކަމަށް ވެސް އޮފިޝަލުން ވިދާޅުވެ އެވެ.\nއިންޑިއާ އިންޑިޔާގެ ބޮޑުވަޒީރު މޯދީ މޫސުން + ފެން ބޮޑުވުން


Supreme court ge fandiyaaru kamah nan fonuvaanee majlis hulhuven...\nސުޕްރީމް ކޯޓުގެ ފަނޑިޔާރުކަމަށް ނަން ފޮނުވާނީ މަޖިލިސް ހުޅުވެން ވާއިރަށް, ވަކި ނަމެއް އަދި ކަނޑަނާޅަން: ރައީސް\nދިޔާނާއާއި މަހާޒުގެ ނަމަކީ އެއް ހަމައެއްގައި ދަރަޖަ ކޮށްފައިވާ ދެބޭފުޅުން\nމިހާރު ސުޕްރީމް ކޯޓުގެ ބެންޗުގައި ތިއްބަވަނީ ހަ ފަނޑިޔާރުން\nކ. މާލެ | 20 ސެޕްޓެންބަރ 2019 | ހުކުރު 09:37 | 4,810\nޖޭއެސްސީއިން ރައީސަށް ލަފާ އެރުއްވިއިރު "ހައިލީ ރެކޮމެންޑް" ކުރި ދިޔާނާ ސައީދު(ކ) އަދި މަހާޒު އަލީ ޒާހިރު. - އާކައިވް\nސުޕްރީމް ކޯޓުގެ ހުސްވެފައިވާ މަގާމަށް ފަނޑިޔާރަކު އައްޔަން ކުރެއްވުމުގައި އަދި ވަކި ނަމެއް ކަނޑަނާޅުއްވާ ކަމަށާއި ނަން ފޮނުއްވާނީ ރައްޔިތުންގެ މަޖިލިސް ހުޅުވެންވާއިރަށް ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nސުޕްރީމް ކޯޓުގެ ފަނޑިޔާރުކަމަށް ޑްރަގް ކޯޓުގެ ގާޒީ މަހާޒު އަލީ ޒާހިރު އައްޔަންކުރުމަށް ޖުޑީޝަލް ސާރވިސް ކޮމިޝަން (ޖޭއެސްސީ) ގެ ލަފަޔަކަށް ރައީސް އެދިވަޑައިގެންނެވުމުން އެ ކޮމިޝަނުން ވަނީ "ހައިލީ ރެކޮމެންޑް" ކުރާ ދެ ނަމެއްގެ ގޮތުގައި ކުރީގެ ބަންޑާރަ ނައިބު ދިޔާނާ ސައީދާއި މަހާޒުގެ ނަން ރައީސަށް އަރުވާފައެވެ.\nނޫސްވެރިންގެ ބައްދަލުވުމުގައި ރައީސް ވިދާޅުވީ އަމިއްލަ ގޮތުން ކުރިމަތި ލެއްވި ދިޔާނާ ސައީދާއި އެމަނިކުފާނަށް ގަބޫލު ކުރެވުނު މަހާޒުގެ ނަން އެއްހަމައެއްގައި ދަރަޖަ ކުރުމަށްފަހު ޖޭއެސްސީއިން ފޮނުވާފައިވާ ކަމަށާއި ނަމަވެސް މަޖިލީހަށް ފޮނުއްވާނީ ކިހިނެތްތޯ އަދި ނުނިންމަވާ ކަމަށެވެ. މަޖިލިސް ހުޅުވެންވާއިރަށް ގޮތް ކަނޑައަޅުއްވާނެކަމަށް ވިދާޅުވިއެވެ.\nއަދި ނުނިންމަން އެއްނަން ތޯ ފޮނުވާނީ ދެ ނަންތޯ ފޮނުވާނީ، މަޖިލިސް ހުޅުވޭއިރަށް ނަން ފޮނުވާނަން\n~ ރައީސް އިބްރާޙިމް މުހައްމަދު ސޯލިހު\nރައްޔިތުންގެ މަޖިލީހުގެ އާ ދައުރު ފެށޭނީ އަންނަ އޮކްޓޯބަރު މަހުގެ 1 ވަނަ ދުވަހުއެވެ.\nޖޭއެސްސީއިން ވަނީ ސުޕްރީމް ކޯޓުގެ ފަނޑިޔާރުކަމަށް ކުރިމަތިލެއްވި ފަރާތްތަކުގެ ތެރެއިން ރައީސަށް ރެކޮމެންޑްކުރި ތިންވަނަ ނަމެއްގެ ގޮތުގައި ހައިކޯޓުގެ ފަނޑިޔާރު މުހައްމަދު ނިޔާޒާއި، އެ ކޯޓުގެ ފަނޑިޔާރު އަލީ ސަމީރު އަދި ފަނޑިޔާރު ޝުއައިބު ހުސެއިން ޒަކަރިއްޔާގެ ނަން ވެސް ހުށައަޅާފައެވެ.\nގާނޫނު އަސާސީގެ 148 ވަަނަ މާއްދާގެ (ހ) ގެ ބުނެފައިވާ ގޮތުން ސުޕްރީމް ކޯޓުގެ އެންމެހާ ފަނޑިޔާރުން އައްޔަންކުރާނީ ދައުލަތުގެ އެންމެ އިސްވެރިޔާގެ ހައިސިއްޔަތުން ރައީސުލްޖުމްހޫރިއްޔާ ކަމަށެވެ. މިގޮތުން ސުޕްރީމް ކޯޓުގެ ފަނޑިޔާރުކަމުގެ މަގާމަށް އައްޔަންކުރާ މީހުން ކަނޑައަޅާނީ ޖުޑީޝަލް ސަރވިސް ކޮމިޝަންގެ މަޝްވަރާގެ މަތިން ރައްޔިތުންގެ މަޖިލީހަށް ހުށަހެޅުމަށް ފަހު، ޖަލްސާއަށް ހާޒިރުވެ ވޯޓުގައި ބައިވެރިވި މެންބަރުންގެ އަގުލަބިއްޔަތުން އެ ނަންތަކެއް ފާސްވުމުން ކަމަށް ބުނެފައިވެއެވެ. އަދި މަޖިލީހުގެ ރުހުން ހޯދުމަށް ފޮނުވާ ބޭފުޅުންނަށް މަޖިލީހުން ރުހުން ދިނުމުން އެބޭފުޅުން ހަތް ދުވަހުގެ ތެރޭގައި ސުޕްރީމް ކޯޓުގެ ފަނޑިޔާރު ކަމަށް އައްޔަންކުރަން ޖެހެ އެވެ.\nސުޕްރީމް ކޯޓުގެ ފަނޑިޔާރުކަމުގެ މަގާމު ހުސްވެފައިވަނީ އެކޯޓުގެ ފަނޑިޔާރު އަބްދުﷲ ދީދީ އެމަގާމުން ވަކި ކުރެއްވުމާއި ގުޅިގެންނެވެ. ކޯޓުތަކުގެ ގާނޫނަށް ގެނައި އިސްލާހާއެކު އެކޯޓުގެ ފަނޑިޔާރުންގެ ބެންޗު ވަނީ ފަހަކުން ހަތަކަށް ބަދަލު ކޮށްފައެވެ. ކޯޓުތަކުގެ ގާނޫނަށް ގެނައި އިސްލާހާއެކު އަލަށް އިތުރުވި ދެ ފަނޑިޔާރުންގެ މަގާމަށް ހައިކޯޓުގެ ކުރީގެ ފަނޑިޔާރު އަޒްމިލަރްދާ ޒާހިރާއި ސިވިލް ކޯޓުގެ ކުރީގެ ގާޒީ އައިޝާ ސުޖޫން ވަނީ އައްޔަން ކުރައްވާފައެވެ.\nސުޕްރީމް ކޯޓުގައި މިހާރު ތިއްބަވަނީ ހަ ފަނޑިޔާރުންނެވެ.


Verikamuge nizaamu badhalu kurumah Gaanoonu asaaseeah islaahu hushahalhuvvaifi - One Online\nރައްޔިތުންގެ މަޖިލީހުގެ ރައީސް މުހައްމަދު ނަޝީދާއި، ކާށިދޫ ދާއިރާގެ މެންބަރު އަބުދުﷲ ޖާބިރު މަޖިލިސް ތަޅުމުގައި--- ފޮޓޯ: ޓުވިޓާ، ޑީއާރުޕީ\nވެރިކަމުގެ ނިޒާމު ބަދަލު ކުރުމަށް ގާނޫނުއަސާސީއަށް އިސްލާހު ހުށަހަޅުއްވައިފި\nރާއްޖޭގައި މިހާރު މިއޮތް ވެރިކަމުގެ ނިޒާމު، ބަރުލަމާނީ ނިޒާމަށް ބަދަލު ކުރަން، ކާށިދޫ ދާއިރާގެ މެންބަރު އަބުދުﷲ ޖާބިރު ގާނޫނުއަސާސީއަށް އިސްލާހު ގެންނަން ހުށަހަޅުއްވައިފިއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ވާހަކަ ދައްކަވަމުން މަޖިލިސް ރައީސް މުހައްމަދު ނަޝީދު ވިދާޅުވީ، ރާއްޖޭގެ ވެރިިކަމުގެ ނިޒާމު ބަދަލު ކުރުމަށް ގާނޫނުއަސާސީއަށް ޖާބިރު ހުށަހަޅުއްްވާފައިވާ ބިލުގެ ފުރަތަމަ ކިޔުން އިއްވައި ބިލު ވަރަށް އަވަހަށް އެޖެންޑާ ކުރައްވާނެ ކަމަށެވެ.\nޖާބިރު ވިދާޅުވެފައިވަނީ، މި ބިލު ހުށަހެޅުއްމުގެ ބޭނުމަކީ 2008 ވަނަ އަހަރު ތަސްދީގު ކުރި ގާނޫނުއަސާސީ އިސްލާހު ކުރުމުގެ މަސައްކަތް ކުރަމުންދިޔައިރު، ރާއްޖޭގައި އޮންނަން ފެންނަނި ރިޔާސީ ނިޒާމެއްތޯ، ނުވަތަ ބަރުލަމާނީ ނިޒާމެއްތޯ، ކަނޑައެޅުމަށް ނެގި ފެންނަ ނުފެންނަ ވޯޓުގައި ވޯޓުދިން މީހުންގެ އަޣުލަބިއްޔަތުން ރާއްޖޭގައި އޮންނަން ފެންނަނީ ރިޔާސީ ނިޒާމެއް ކަމުގައި ކަނޑައެޅި ނަމަވެސް، ގާނޫނުއަސާސީގެ އެއްވެސް ހިސާބެއްގައި ރާއްޖޭގައި ވެރިކަން ކުރާ ނިޒާމަކީ ރިޔާސީ ނިޒާމެއް ކަމުގައި ކަނޑައަޅައި (މުތުލަގު ގޮތެއްގައި) ބަޔާންކޮށްފައި ނުވާ ކަމަށެވެ.\nގާނޫނުއަސާސީ ތަސްދީގުކުރިފަހުން ބޭއްވި ރިޔާސީ އިންތިހާބުތަކުގެ މައްޗަށާއި، ރާއްޖޭގައި ވެރިކަން ހިންގަމުން އަންނަ ގޮތަށް ބަލައި ވިސްނާއިރު، ރާއްޖޭގައި ވެރިކަން ހިންގަމުން އަންނަނީ ބަރުލަމާނީ ނިޒާމުގެ ސިފަތަކުގެ މައްޗަށް ކަމަށްވެސް ވިދާޅުވެފައި ވެއެވެ.\n"ރާއްޖޭގެ ވެރިކަން ހިންގުމުގެ ނިޒާމު ބަރުލަމާނީ ނިޒާމަކަށް ބަދަލު ކުރުމަކީ ރައްޔިތުންގެ އަސާސީ ހައްގުތަކާއި މިނިވަންކަމަށް އެއްވެސް އުނިކަމެއް އަންނާނެކަމެއް ކަމަށް ނުވާތީ އާއި އަދި ބަރުލަމާނީ ނިޒާމެއްގައި ވެސް ރައީސުލްޖުމްހޫރިއްޔާގެ މަގާމަށް މީހަކު އިންތިހާބު ވެގެންދާނެތީ އާއި ރައްޔިތުން އިންތިހާބު ކުރާ ރައްޔިތުންގެ މަޖިލީހެއް ވެސް އޮންނާނެތީ އާއި ގާނޫނުއަސާސީއަށް މިދެންނެވި އިސްލާހު ގެނައުމަކީ ގާނޫނުއަސާސީ އާއި ތައާރަޒުވާނެ ކަމަށް ނުބެލެވޭ،" ބިލުުގައި ބުނެފައި ވެއެވެ.\nގުޅޭ ޓެގު ސިޔާސީ ރައްޔިތުންގެ މަޖިލިސް ކާށީދޫ ދާއިރާގެ މެންބަރު އަބްދުﷲ ޖާބިރު މަޖިލީހުގެ ރައީސް ބަރުލަމާނީ ނިޒާމް ރިޔާސީ ނިޒާމު


ކޯވިޑް19: އިއްޔެ ފެނުނީ އިތުރު 26 ވޭދަނަ! | Sandhaanu\nކޯވިޑް19: އިއްޔެ ފެނުނީ އިތުރު 26 ވޭދަނަ!\nރާއްޖެއިން ކޯވިޑް19 އަށް އިތުރު 26 މީހަކު އިއްޔެ ފައްސިވެއްޖެއެވެ. އިއްޔެ ފެނުނު ކޭސްތަކުގެ ތެރެއިން އެހެން ރަށްތަކުން މިއަދު ފައްސިވި4މީހުންގެ ތެރެއިން އެކަކު ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި ތަރައްޤީ ކުރަމުންދާ ރިސޯޓްތަކުން ވަނީ3މީހަކު ފައްސިވެފައެވެ. އަނެއް 22 ކޭސް ފެނިފައިވަނީ މާލެ ސަރަހައްދުންނެވެ.\nއިއްޔެގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 13644 އަށް ވަނީ އަރައިފައެވެ. އޭގެ ތެރޭގައި، 517 އެކްޓިވް ކޭސް ހިމެނޭއިރު، 33 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިބަލީގައި ރާއްޖެ އިން މިހާތަނަށް 48 މީހަކު ނިޔާވެފައި ވާއިރު، 13072 މީހަކުވަނީ ބަލިން ފަސޭހަވެފައެވެ.


10000 Test kit aa ithuru sih'hee saamaanu WHO in hadhiyaa kohffi – Iru\n10000 ޓެސްޓް ކިޓާއި އިތުރު ސިއްހީ ސާމާނު ޑަބްލިއުއެޗްއޯ އިން ހަދިޔާ ކޮއްފި\nރާއްޖެއިން ކޮވިޑް-19 އާއި ދެކޮޅަށް ކުރަމުންގެންދާ މަސައްކަތްތަކަށް އެހީތެރިވެދިނުމުގެ ގޮތުންނާއި، ޞިއްޙީދާއިރާ އިތުރަށް ހަރުދަނާކުރުމަށް ދުނިޔޭގެ ސިއްޙަތު ޖަމިއްޔާއިން ރާއްޖެއަށް ބައެއްތަކެތި މިއަދު ރަސްމީކޮށް ޙަވާލުކޮށްފިއެވެ.\nމިކަމަށްޓަކައި މިއަދު މިނިސްޓްރީ އޮފް ހެލްތުގައި ބޭއްވި ރަސްމިއްޔާތެއްގައި މިތަކެތި މިނިސްޓަރ އޮފް ހެލްތުއާއި ޙަވާލްކޮށްދެއްވީ ދުނިޔޭގެ ޞިއްޙަތު ޖަމިއްޔާއިން ރާއްޖެއަށް ކަނޑައަޅުއްވާފައިވާ މަންދޫބު ޑރ. އަރުވިންދު މާތުރުއެވެ.\nމިއަދު ޙަވާލުކުރެވުނު ތަކެތީގެ ތެރޭގައި އައި.ސީ.ޔޫ އެނދާއި އައި.ސީ.ޔޫ ޤާއިމްކުރުމަށް ބޭނުންވާ އާލާތްތަކާއި ބޭހުގެ އިތުރުން، މެޑިކަލް ލެބޯޓްރީތަކަށް ބޭނުންވާ ތަކެއްޗާއި 10،000 ޓެސްޓްކުރެވޭ ކޮވިޑް-19 ޓެސްޓިންގ ކިޓް ހިމެނެއެވެ.\nހެލްތް މިނިސްޓްރީން ބުނީ މިއަދު ޙަވާލުކުރެވުނު އައި.ސީ.ޔޫ އާލާތްތަކާއިއެކު ކޮވިޑް-19 އާއި ގުޅިގެން ރާއްޖޭގައި ޤާއިމްކުރެވޭ އައި.ސީ.ޔޫތައް އިތުރަށް ހަރުދަނާކުރެވިގެންދާނެ ކަމަށެވެ.\nމިރަސްމިއްޔާތުގައި މިނިސްޓްރީ އޮފް ހެލްތުގެ ސްޓޭޓް މިނިސްޓަރ މުޙައްމަދު ޒުހައިރު ވަނީ ދުނިޔޭގެ ޞިއްޙަތު ޖަމިއްޔާގެ ފަރާތުން ލިބެމުންއަންނަ އެހީތެރިކަމުގެ ތަފްޞީލްތައް ޙިއްސާކުރައްވައި އެޖަމިއްޔާގެ ފަރާތުން ދިވެހިރާއްޖެއަށް މެދުނުކެނޑި ލިބެމުންދާ އެހީތެރިކަމަށްޓަކައި އެޖަމިއްޔާގެ ވެރިންނަށް ޝުކުރު އަދާކުރައްވާފައެވެ.\nމިރަސްމިއްޔާތުގައި ދުނިޔޭގެ ޞިއްޙަތު ޖަމިއްޔާއިން ރާއްޖެއަށް ކަނޑައަޅުއްވާފައިވާ މަންދޫބު ޑރ. ޢަރުވިންދު މާތުރު ވަނީ ކޮވިޑް-19 ދުނިޔޭގައި އަދިވެސް ހަލުވިކަމާއިއެކު ފެތުރެމުންދާކަން ފާހަގަކުރައްވައި، ރާއްޖޭގައި މިބަލި ކޮންޓްރޯލްކުރުމަށް ޞިއްޙީ އިދާރާތަކުން ދޭއިރުޝާދުތަކާއި އެއްގޮތަށް ރައްޔިތުންގެ ޢަމަލުތައް ބެހެއްޓެމުން ގޮވާލައްވާފައެވެ.


Burevi Thoofaan: Sri Lanka ge irumathee ahseyri huraskoh rashu thereah\nބުރެވި ތޫފާން: ލަންކާގެ އިރުމަތީ އައްސޭރި ހުރަސްކޮށް ރަށުތެރެއަށް\nމި ތޫފާން ބުރާސްފަތި ދުވަހުގެ ހެނދުނު ކޮމޮރިން ސަރަހައްދުގެ ތެރެއަށް ދާނެ\nކުރިއަށް އޮތް 24 ގަޑިއިރު، ރާއްޖޭގެ އެކި ހިސާބަށް ވިއްސާރަކޮށް، ބައެއް ރަށްތަކަށް ގުގުރުމާއެކު ބޯކޮށް ވާރޭ ވެހޭނެ\nޓްރިންކޮމަލީ ސަރަހައްދަށް ބުދަ ދުވަހުގެ ހެނދުނުން ފެށިގެން އަދިވެސް އަންނަނީ ބޯކޮށް ވާރޭ ވެހެމުން\nކ. މާލެ |3ޑިސެންބަރ 2020 | ބުރާސްފަތި 04:57 | 17,623\nބުރެވި ތޫފާނުގެ ސަބަބުން ސްރީ ލަންކާގެ އިރުމަތީ އައްސޭރިއަށް ކުރަމުންދާ ވިއްސާރަ - ރޮއިޓަރސް\nބުރެވި ތޫފާން މިހާރު ދަތުރު ކުރަމުންދަނީ ސްރީލަންކާގެ އިރުމަތީ އައްސޭރި ހުރަސްކޮށް އެއްގަމަށް ކަމަށާއި މި ތޫފާން ބުރާސްފަތި ދުވަހުގެ ހެނދުނު ކޮމޮރިން ސަރަހައްދުގެ ތެރެއަށް ދާނެ ކަމަށް ލަފާކުރެވޭ ކަމަށް މޫސުމާއި ބެހޭ ގައުމީ އިދާރާއިން ހާމަކޮށްފިއެވެ.\nސްރިލަންކާ ކައިރިން އުފެދިފައިވާ ކޮޅިގަނޑު ތޫފާނަކަށް ބަދަލުވެ ރާއްޖެއަށްވެސް އަސަރުކުރަމުން އަންނާތީ އެކަމާ ގުޅިގެން މެޓް އޮފީހުން ހާމަކޮށްފައި ވަނީ ރާއްޖޭގެ އިރު ދެކުނުން، ދެކުނު އިންޑިއާ ކަނޑުގައި އުފެދިފައިވާ ކޮޅިގަނޑު ދަނީ އިތުރަށް ބާރު ގަދަވަމުން ކަމަށެވެ.\nމެޓް އޮފީހުން ހާމަކުރި ގޮތުގައި ކުރިއަށް އޮތް 24 ގަޑިއިރު، ރާއްޖޭގެ އެކި ހިސާބަށް ވިއްސާރަކޮށް، ބައެއް ރަށްތަކަށް ގުގުރުމާއެކު ބޯކޮށް ވާރޭ ވެހޭނެ ކަމަށެވެ. އެއާއެކު ހުޅަނގާއި ހުޅަނގު އުތުރުން ގަޑިއަކު 13 މޭލާއި 23 މޭލުގެ ބާރު މިނެއްގައި ވައި ޖެހޭއިރު، ވިލާގަނޑުގައި ގާތްގަނޑަކަށް 45 މޭލަށް ވައި ގަދަވުން އެކަށީގެންވާ ކަމަށް ވެސް އެ އިދާރާއިން ވަނީ ހާމަކޮށްފައެވެ. މީގެ އިތުރުން އެވަގުތު ތަކުގައި ރާއްޖޭގެ ކަނޑުތައް ވެސް ގަދަވާނެ ކަމަށް މެޓް އޮފީހުން ވަނީ ހާމަކޮށްފައެވެ.\nމި ތޫފާނުގެ އަސަރު ރާއްޖެއަށް ކޮށްފާނެ ކަމަށް ލަފާކޮށް މުސޫމާއި ބެހޭ ޤައުމީ އިދާރާއިން ބުދަ ދުވަހު މެންދުރު ވަނީ ލަންކާގެ ސަރަހައްދުގައި އުފެދުނު ބުރެވި ތޫފާނު ޓްރިންކޮމަލީ އާއި 240 ކައިރިއަށް ޖެހިފައިވާ ކަމަށެވެ. އަދި މެންދުރުފަހު އެ ޠޫފާން ލަންކާއަށް އަރާނެ ކަމަށް ބެލެވޭކަމަށްވެސް މޫސުމާއި ބެހޭ ޤައުމީ އިދާރާއިން ހާމަކޮށްފައިވެއެވެ..\n"މިތޫފާނުގެ ނުސީދާ އަސަރު ރާއްޖެއަށް ކުރަން ފަށާފައިވާކަމަށާއި އެގޮތުން މިހާރު މިތޫފާނުގެ ސަބަބުން އުފެދިފައިވާ ވިލާތައް ރާއްޖެ ސަރަޙައްދަށްވެސް ޖަމާވާން ފަށާފައިފި" މޫސުމާ ބެހޭ ޤައުމީ އިދާރާ\nބުރެވި ތޫފާނުގެ އަސަރު ރާއްޖެއަށް ބުދަ ދުވަހު ހަވީރު ކުރާނެ ކަމަށް ލަފާކުރެވޭތީ ކޮންމެހެން ކުރަންޖެހޭ ދަތުރުތައް ފިޔަވައި ހުރިހާ ކަނޑުދަތުރުތައް ހަވީރުން ފެށިގެން ހުއްޓާލުމަށް ވެސް އެއިދާރާއިން ވަނީ އިލްތިމާސްކޮށްފައެވެ. އަދި މިތޫފާނާ ގުޅިގެން މެންދަމު ދިޔަވަރު ބޮޑުވާ ގަޑީގައި އުދައެރުމަކީވެސް އެކަށީގެންވާ ކަމެއް ކަމަށް މޫސުމާބެހޭ ޤައުމީ އިދާރާއިން ބުނެއެވެ.\nސްރީ ލަންކާއަށް ބަލާއިރު، އެގައުމުގެ ޓްރިންކޮމަލީ ސަރަހައްދަށް ބުދަ ދުވަހުގެ ހެނދުނުން ފެށިގެން އަދިވެސް އަންނަނީ ބޯކޮށް ވާރޭ ވެހެމުންނެވެ. އެއާއެކު ވަރަށް ގަދައަށް ވައިޖެހެމުންދާ ކަމަށް ވެސް ލަންކާގެ މީޑިއާތަކުން ވަނީ ރިޕޯޓްކޮށްފައެވެ. މީގެ އިތުރުން މި ތޫފާނުގެ ސަބަބުން ރައްކާތެރި ހިސާބުތަކަށް ގެންދަންޖެހޭ މީހުންގެ ތެރެއިން 1500 ސަތޭކައެއްހާ އާއިލާ ގެންދެވިފައިވާ ކަމަށް ލަންކާގެ ކަމާބެހޭ ފަރާތްތަކާއި ހަވާލާދީ އެގައުމުގެ ނޫސްތަކުގައި ބުނެފައެވެ.\nކެރީގެ އަސަރު ފޯރި ނަމަވެސް ރާއްޖޭގެ މޫސުން ރަނގަޅުވާނެ\nކިނޮޅަހުގެ ފެނާއި ނަރުދަމާ ގާއިމްކުރުމުގެ އަމަލީ މަސައްކަތް ފަށައިފި


vnews - Rohingya anhen kujjakaa kaiveni kuri B'desh meehaku hoadhanee\nރޮހިންގާ އަންހެން ކުއްޖަކާ ކައިވެނިކުރި ބަނގްލަދޭޝް މީހަކު ހޯދުމުގެ މަސައްކަތް ފުލުހުން ފަށައިފި\nރޮހިންގާ ރެފިއުޖީންތަކެއް ވާރެއިން ހިޔާވާން ރެފިއުޖީން ރަޖިސްޓަރީކުރާ ސެންޓަރެއްގެ ތެރޭގައި - ފޮޓޯ: އޭ.އެފް.ޕީ\nރޮހިންގާ މުސްލިމް އަންހެން ކުއްޖަކާ ކައިވެނިކުރި ބަނގްލަދޭޝް ފިރިހެނަކު ހޯދުމުގެ މަސައްކަތް ފުލުހުން ފަށައިފިއެވެ.\nބަނގްލަދޭޝް ފިރިހެންމީހާ ރޮހިންގާ ރެފިއުޖީއަކާ ކައިވެނި މިކުރީ، ރެފިއުޖީންނާ ކައިވެނިކުރުން ބަނގްލަދޭޝް ސަރުކާރުން މަނާކޮށްފައި ވަނިކޮށެވެ.\nފުލުހުން ހޯދަމުންދަނީ އުމުރުން 25 އަހަރުގެ ބަނގްލަދޭޝްގެ ޝުއައިބް ހުސައިން ޖުވެލް ނަމަކަށްކިޔާ މީހެކެވެ. އޭނާ ކައިވެނި ކޮށްފައިވަނީ ރާފިޒާ ނަމަކަށްކިޔާ އުމުރުން 18 އަހަރުގެ ރޮހިންގާ އަންހެން ކުއްޖަކާއެވެ.\nކައިވެނި ކުރުމަށްފަހު ބަނގްލަދޭޝް ފިރިހެންމީހާ ވަނީ ރޮހިންގާ އަންހެންކުއްޖާ ގޮވައިގެން ފިލާފައެވެ. "ރޮހިންގާ އަންހެން ކުއްޖާއާ އޭނާ ކައިވެނި ކުރި ޚަބަރު ވަނީލިބިފައި. ސިންގައިރު ޓައުންގެ ޝަރިގްރަމްގައި ހުންނަ ޖުވެލްގެ ގެއަށް އަހަރެމެން އޭނާ ހޯދަން ދިޔައިން. ނަމަވެސް އޭނާ ގެއަކުނެތް. އޭނާ ވީތަނެއް އޭނާގެ މައިންބަފައިންނަކަށްވެސް ނޭނގޭ" ސިންގައިރު ފުލުހުންގެ ވެރިޔާ ޚަންދަކަރް އިމާމް ހުސައިން ވިދާޅުވިއެވެ.\nފުލުހުން މިހާރުދަނީ މިކަން ތަހްގީގު ކުރަމުންނެވެ.\nރޮހިންގާ ރެފިއުޖީންނާ ބަނގްލަދޭޝް މީހުން ކައިވެނިކުރުން ބަނގްލަދޭޝް ސަރުކާރުން މަނާކޮށްފައިވަނީ 2014 ވަނަ އަހަރުން ފެށިގެންނެވެ. ސަރުކާރުން އެ ފިޔަވަޅުއެޅީ، ބަނގްލަދޭޝްގެ ރައްޔިތެއްގެ ދަރަޖަ ލިބިގަތުމަށްޓަކައި ރޮހިންގާ ރެފިއުޖީން ބަނގްލަދޭޝް މީހުންނާ ކައިވެނި ކުރަމުންދާ ކަމަށް ފެތުރުނު ރިޕޯޓްތަކާ ގުޅިގެންނެވެ.\nއެކަމަކު، ރޮހިންގާ އަންހެން ކުއްޖަކާ ކައިވެނި ކުރުމަށްފަހު ފިލާފައިވާ ކަމަށް ބުނާ ޝުއައިބް ހުސައިން ޖުވެލްގެ ބައްޕަ ބާބުލް ހުސައިން ބުނެފައިވަނީ އޭނާގެ ދަރިފުޅު ރޮހިންގާ އަންހެން ކުއްޖާއާ ކައިވެނިކުރީ އެ މަގްސަދުގައި ނޫން ކަމަށެވެ. ބާބުލް ހުސައިންވަނީ އޭނާގެ ދަރިފުޅު ރޮހިންގާ އަންހެން ކުއްޖާ ރާފިޒާއާ ކައިވެނިކުރި ކުރުން ދިފާއުކޮށްފައެވެ.\n"ބަނގްލަދޭޝް މީހުންނަށް ކްރިސްޓިއަނުންނާ ކައިވެނި ކުރެވޭ ކަމަށް ވަންޏާ، ނުވަތަ އެހެން ދީންތަކުގެ މީހުންނާ ކައިވެނި ކުރެވޭ ކަމަށް ވަންޏާ އަހަރެންގެ ދަރިފުޅު ރޮހިންގާއަކާ ކައިވެނި ކުރުމުން މައްސަލައަކީ ކޮބާ؟" އޭއެފްޕީއާ ވާހަކަ ދައްކަމުން ޝުއައިބުގެ ބައްޕަ ސުވާލުކޮށްފައި ވެއެވެ.\nބާބުލް ހުސައިން ބުނީ، އޭނާގެ ދަރިފުޅު ކައިވެނިކުރީ ބަނގްލަދޭޝްއިން ހިމާޔަތް ހޯދާފައިވަނީ މުސްލިމަކާ ކަމަށެވެ.\nބަނގްލަދޭޝްގެ ނޫހެއް ކަމަށްވާ ޑާކާ ޓްރައިބިއުންއިން ބުނެފައިވަނީ، ރޮހިންގާ އަންހެން ކުއްޖާއާ ކައިވެނިކޮށްގެން އެކުއްޖާ ގޮވައިގެން ފިލާފައިވާ ޝުއައިބް ހުސައިން ޖުވެލްއަކީ ދީނީ ތައުލީމު އުނގަންނައިދޭ މަދްރަސާއެއްގެ ޓީޗަރެއް ކަމަށެވެ. ރޮހިންގާ އަންހެން ކުއްޖާއާ ޖުވެލްއާ ލޯބީގެގޮތުން ގުޅުނީ، މިޔަންމާއިން ފިލައިގެން ބަނގްލަދޭޝްއަށް އައުމަށްފަހު ރާފިޒާގެ އާއިލާ ޖުވެލްގެ ގެއިން ހިމާޔަތް ހޯދައިގެން ތިބި ތިބުމުގެ ތެރޭގައެވެ.\nބަނގްލަދޭޝް ފުލުހުން ފަހުންވަނީ، ޖުވެލްގެ ގޭގައި ދިރިއުޅެމުން ގެންދިޔަ ރާފިޒާގެ އާއިލާ ގަދަމުން އެގެއިން ނެރެގެން ކޮޒް ބަޒާރުގެ ރެފިއުޖީ ކޭމްޕަކަށް ގެންގޮސްފައެވެ.\nއެކަމަކު ޖުވެލް ވަނީ ކޮޒް ބަޒާރުގެ ހުރިހާ ރެފިއުޖީ ކޭމްޕްތަކަށް ވަކިވަކިން ހިނގައި ރާފިޒާގެ އާއިލާ ފަހުން ހޯދާފައެވެ. އަދި ރާފިޒާއާ ކައިވެނިކުރުމަށް ބޭނުންވާ ކަމަށް ރާފިޒާގެ މައިންބަފައިން ގާތު ބުންޏެވެ.\nޝުއައިބް ހުސައިން ޖުވެލްއާއި ރާފިޒާ ކައިވެނި ކޮށްފައިވަނީ ކޮޒް ބަޒާރުގައި ރާފިޒާގެ އާއިލާ ތިބި ރެފިއުޖީ ކޭމްޕްގައެވެ. އަދި މިއީ، މިދިޔަ އޮގަސްޓްމަހުން ފެށިގެން ރޮހިންގާ ރެފިއުޖީން ބަނގްލަދޭޝްއަށް އެތެރެވާން ފެށިފަހުން ކައިވެންޏެއް ކުރެވުނުކަން ހާމަވި ފުރަތަމަ ފަހަރު ކަމަށްވެސް ވެއެވެ.\nމިޔަންމާ ސިފައިންގެ އަނިޔާވެރިކަމަށް ފިލައިގެން ފާއިތުވީ ހަހަފްތާ ތެރޭގައި އެކަނިވެސް ބައި މިލިއަނަށްވުރެ ގިނަ މުސްލިމުން ބަނގްލަދޭޝްއަށް އެތެރެވެފައި ވެއެވެ.


SunOnline: Moosumee mauloomaathu qaumee manhajugai himenumah nimmumun sabra ge thaureef\nމޫސުމީ ބަދަލުތަކުގެ މައުލޫމާތު ގައުމީ މަންހަޖުގައި ހިމެނުމަށް ނިންމުމުން ސަބްރާގެ ތައުރީފް!\nއިސްމާއިލް ޝާކިރު 21 Oct 2021, 12:39\nރާއްޖޭގެ ސްޕެޝަލް އެންވޯއީ ފޯރ ކްލައިމެޓް ޗޭންޖް ސަބްރާ އިބްރާހީމް ނޫރައްދީން -- ފޮޓޯ/ ރައީސް އޮފީސް\nޔުނިސެފާއި މިނިސްޓްރީ އޮފް އެޑިޔުކޭޝަން ގުޅިގެން، މޫސުމަށް އަންނަ ބަދަލުތަކާ ގުޅޭ މައުލޫމާތުތައް ރާއްޖޭގެ ގައުމީ މަންހަޖުގައި ހިމެނުމަށް ކުރަމުންގެންދާ މުހިންމު މަސައްކަތްތަކަށް ފާހަގަކުރައްވައި، ސްޕެޝަލް އެންވޯއީ ފޯ ކްލައިމެޓް ޗޭންޖް ސަބްރާ އިބްރާހީމް ނޫރައްދީން، އެކަމަށް ތައުރީފު ކުރައްވައިފިއެވެ.\nމޫސުމީ މައުލޫމާތު ގައުމީ މަންހަޖުގައި ހިމެނުމަށް ކުރަމުން އަންނަ މަސައްކަތަށް ސަބްރާ، ތައުރީފް ކުރެއްވީ ކޮޕް-26 ސަމިޓަށް ތައްޔާރުވުމުގެ ގޮތުން ރޭ ބޭއްވި "އަވަރ ކްލައިމެޓް، އަވަރ ޕްރެޒެންޓް، އަވަރ ފިއުޗަރ- އަ އެސް.އައި.ޑީ.އެސް ޕާސްޕެކްޓިވް" އިވެންޓުގައި ވާހަކަދައްކަވަމުންނެވެ.\nމި އިވެންޓަކީ ރާއްޖެއާ ރާއްޖޭގައި ހަރަކާތްތެރިވާ އ.ދ.ގެ އެޖެންސީތައް ގުޅިގެން ބޭއްވި އިވެންޓެކެވެ. އެގޮތުން މިއީ މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީއާ އަދި ރާއްޖޭގައި ހަރަކާތްތެރިވާ އ.ދ.ގެ އެޖެންސީތަކުގެ ތެރޭން ހާއްސަ ގޮތެއްގައި ޔޫ.އެން.ޑީ.ޕީ އަދި ޔުނިސެފްގެ އެއްބާރުލުމާއެކު ކުރިޔަށްގެންދިޔަ އިވެންޓެކެވެ.\nއެ އިވެންޓުގައި ވާހަކަދައްކަވަމުން ސަބްރާ ވަނީ މޫސުމަށް އަންނަ ބަދަލުތަކަށް އާންމުންގެ ހޭލުންތެރިކަން އިތުރުކުރުމާއި އެ ދާއިރާއިން ތައުލީމާއި ތަމްރީނު ދިނުމަކީ ޕެރިސް އެގްރީމަންޓުގައި ހިމެނޭ ވަރަށް މުހިންމު ބައެއްކަމަށް ވިދާޅުވެފައެވެ. ނަމަވެސް އެއީ އަބަދުވެސް އެކަމަށް ލިބެންޖެހޭ މިންވަރަށް ސަމާލުކަން ނުލިބޭ ކަމެއްކަން ވެސް ސަބްރާ ފާހަގަކުރެއްވިއެވެ.\nސަބްރާގެ ވާހަކަފުޅުގައި، ދުނިޔޭގެ ފިނިހޫނުމިން އިތުރުވަމުންދިއުމާއެކު ޒުވާނުން އެމީހުންގެ މުސްތަގްބަލާމެދު ހުރި ހިތްނުތަނަވަސްކަމާއި، ކަންބޮޑުވުމާއި، އެމީހުން އެދޭ ކަންކަމާއި އަދި އެ ކަންކަމަށް ހޯދަން އެދޭ ހައްލުތަކާ ގުޅޭގޮތުން ފާޅުކުރާ ޝުއޫރުތައް އަޑުއެހުމުގެ މުހިންމުކަން ފާހަގަ ކުރެއްވިއެވެ. އަދި ޒުވާނުންގެ މި އެދުންތަކުގެ މައިގަނޑު އަސާސަކީ ޖައްވަށް ދޫކުރާ ވިހަ ގޭސްތައް މަދުކުރުމަށް އަވަސް ފިޔަވަޅުތަކެއް އަޅައިދިނުން ކަމަށް ވިދާޅުވިއެވެ.\nހަމަ އެހެންމެ، މޫސުމަށް އަންނަ ބަދަލުތަކަށް އަޅާފިޔަވަޅުތަކާއި ނިންމުންތައް ނިންމުމަށް ބާއްވާ މަޝްވަރާތަކުގެ އެންމެ ކުރީސަފުން ޕޮލިސީ މޭކަރުން ފަދަ މުހިންމު މަސްއޫލިއްޔަތުތައް ޒުވާނުން އަދާކުރަންޖެހޭކަން ސަބްރާ ފާހަގަކުރެއްވިއެވެ.\nސަބްރާ ވަނީ ސަރުކާރުން ކުރިޔަށްގެންދާ، އެއްފަހަރު ބޭނުންކޮށްފައި އުކާލާޒާތުގެ ޕްލާސްޓިކް ބޭނުންކުރުން ހުއްޓާލުމާގުޅޭ ޕްލޭނުން މިސާލު ޖައްސަވަމުން، މޫސުމަށް އަންނަ ބަދަލުތަކުން ލިބޭ ގެއްލުންތައް ކުޑަކުރުމަށް ޕޮލިސީތައް އެކުލަވާލުމުގެ މަސައްކަތްތައް ކުރަމުންދާއިރު ހޭލުންތެރިކަން އިތުރުކުރުމުގެ މަސައްކަތްވެސް ހުއްޓުމެއްނެތި ކުރިޔަށްގެންދިއުމުގެ މުހިންމުކަން ފާހަގަކުރައްވާފައެވެ.\nދުނިޔޭގެ އެހެން ގައުމުތަކާ އަޅާބަލާއިރު ރާއްޖެއިން ޖައްވަށް ބޭރުކުރާ ވިހަ ގޭސްތަކުގެ މިންވަރަކީ ކުޑަމިންވަރެއްކަމުން ރާއްޖެއިން ބޭނުންކުރާ ހަކަތައަކީ އިއާދަކުރަނިވި ހަކަތަ ކަމުގައި ހެދިއްޖެނަމަ، ވިލުންވެރިކަން އެ ބިނާކުރެވިގެން ދަނީ ކުރިޔަށް އޮތް އެތައް އަހަރަކަށްކަން ވެސް ސަބްރާ ފާހަގަކުރެއްވިއެވެ.


އައިއޯޓީ ޑިވައިސްތަކާއެކު މަޢުލޫމާތުގެ ރައްކާތެރިކަން ގެއްލެނީ! - Tech News Maldives\nހިންދު ޢަލީ • 16 މޭ 2022\nކޮންމެވެސް މީހަކު ތިމާއަށް ބަލަހައްޓައިގެން ހުންނަ ފަދަ ބިރުވެރި އިހްސާސްވެސް ބައެއް ފަހަރު ކުރެވޭ ހެއްޔެވެ؟ އެހެންނަމަވެސް ވަށައިގެން ހޯދާލާއިރު ފެންނަ ފެނުމަށް އެއްވެސް ބިރުވެރިކަމެއް ނުހުރެއެވެ. މިފަދަ ޓެކްނޮލޮޖީ ތަރައްގީ ޒަމާނެއްގައި އެކަނިވާ އެއް ވަގުތެއްވެސް ނާދޭ ދެންނެވިއްޔާ އެއީ ދޮގަކަށް ނުވާނެއެވެ. އެކަނި ހުރި ނަމަވެސް ވަށައިގެންވާ އެތަށް ހާސް ޓެކްނޮލޮޖީތަކެއް ދަނީ ތިމާ ކުރާކަންތައްތައް 'ބަލަމުން'ނެވެ. ސާފުކޮށް ފެންނަ އެހެންނަމަވެސް ފޮރުވިފައިވާ ތަންތަނުގައެވެ. ބައެއް ފަހަރު ހީވެސް ނުކުރާ ފަދަ ތަންތަނުގައިިވާ ޓެކްނޮލޮޖީތަކުން ދަނީ ބަރާބަރަށް އަހަރުމެންގެ މަޢުލޫމާތު ރެކޯޑް ކުރަމުންނެވެ. އަދި ނުވިތާކަށް އިންޓަނެޓް މެދުވެރިކޮށް އެމަޢުލޫމާތު އެކި ކޮޅުކޮޅަށް ހިއްސާވެސް ކުރެއެވެ.\nސްމާޓްފޯނުތަކާއި އިންޓަރނެޓްގެ ސަބަބުން މިއަދު ލިބިފައިވާ ކުރިއެރުމާއި ފައިދާއާއި ވެބް އަދި މޯބައިލް އެޕްލިކޭޝަންތަކުން ޚިދުމަތް ދިނުމަށް ގެނުވާފައިވާ އިންގިލާބީ ބަދަލު، މީގެ 15 ވަރަކަށް އަހަރު ކުރިން އަހަރުމެންނަށް ތަސައްވަރު ކުރަންވެސް އުދަގޫވީހެވެ. އެހެންނަމަވެސް މިދެންނެވުނު ކުރިއެރުންތަކާއި އެކުއެކީގައި އަހަރުމެންގެ ޒާތީ އަދި އަމިއްލަ މަޢުލޫމާތުގެ ރައްކާތެރިކަން ދަނީ ގެއްލި ހަފުސްވަމުންނެވެ. ސްމާޓްފޯނާއި އޭގެން ހިއްސާކުރެވޭ މަޢުލޫމާތުގެ ރައްކާތެރިކަން ދިރާސާ ކުރާ ސައިންޓިސްޓުން ހާމަ ކުރާ ގޮތުގައި ހާއްސަކޮށް އަަހަރުމެންގެ ގޭތެރޭގައާއި އޮފީހުގައި އަދި ސިޓީތަކުގައި ބޭނުންކުރާ ސްމާޓް އައިއޯޓީ ޑިވައިސްތަކަކީ އަހަރުމެންގެ މަޢުލޫމާތުގެ ރައްކާތެރިކަމަށް ހުރި ބޮޑު ނުރައްކަލެކެވެ.\nއިންޓަރނެޓް އޮފް ތިންގްސް (އައިއޯޓީ)\nގޭގައި، އޮފީހުގައި އަދި މަގުމަތީގައިވެސް ބޭނުންކުރާ އެކިއެކި އައިއޯޓީ ޑިވައިސްތަކަކީ އަހަރުމެންގެ ދިރިއުޅުން ފަސޭހަ ކުރުމަށް ބޭނުންކުރާ ތަކެއްޗެވެ. ގެއަށް ވަނުމުން އަމިއްލައަށް ދިއްލޭ އަދި ނިވޭ ބޮކި، ރައްކާކޮށްފައި ހުރި ކާތަކެތި ހަލާކުވާން ގާތްވުމުން ބުނެދޭ ފަދަ ސްމާޓް ފްރިޖްތަކާއި، ބޭރުގައި އުޅެފައި އަންނަންވާއިރަށް އަހަރުމެންގެ ކޮޓަރިތައް އެންމެ އެކަށީގެންވާ ފިނިހޫނުމިނުގައި ބަހައްޓާދިނުމަށް އަހަރެމެން ބޭނުންކުރާ ސްމާޓް ޑިވައިސްތަކަކީ ގިނަ މީހުން މިހާރު ބޭނުންކުރާ ތަކެއްޗެވެ.\nމިޑިވައިސްތަކުން ހަދާ "ޖާދޫ" ހެދުމަށް އެތަކެތި އިންޓަނެޓް ބޭނުންކުރެއެވެ. އެއީ އެއަށް ކަނޑައެޅިފައިވާ މަސައްކަތް ކުރުމުގެ އެހީއަކަށް އެކި ދިމަދިމާލަށް ޑޭޓާ ފޮނުވުމަށާއި ޖަމާކުރުމަށެވެ. މިސާލަކަށް އިންޓަރނެޓާއި ނުލާވެސް ތިމާގެ ގެ އެންމެ އެކަށޭނެ ފިނިހޫނުމިނުގައި ބަހައްޓައިދޭނެ އައިއޯޓީ ޑިވައިސްތައް އެބަހުއްޓެވެ. މިފަދަ ޑިވައިސްތަކުގައި ހުންނާނީ ސެޓިންގެ ގޮތަށް މީހާ އިޚްތިޔާރު ކުރާ ފިނިހޫނުމިން ފަދަ މަޢުލޫމާތު ސޭވްކުރެވޭގޮތަށެވެ. އެހެން ނަމަވެސް މިފަދަ ޑިވައިސްތަކުން ރިއަލްޓައިމްކޮށް ފިނިހޫނުމިން ބަދަލުކުރަނީ އިންޓަރނެޓަށް ކަނެކްޓްކޮށް އިންޓަނެޓުގައި ހުންނަ މޫސުމީ ޑޭޓާތައް ހޯދައިގެންނެވެ. ތިމާ އެދޭ ގޮތަށް ގޭގެ ފިނިހޫނުމިން ބަދަލުކުރުނީ މޫސުމީ ޑޭޓާއި އިން ލިބޭ ޖައްވުގެ ފިނިހޫނުމިނަށް ބަލާފައެވެ.\nމިދެންނެވި ފަދައިން އިންޓަރނެޓްގެ އެކި ހިސާބުތަކުން މަޢުލޫމާތު އެއްކޮށް މުޢާމަލާތު ކުރަނީ ހަމައެކަނި ގޭގޭގައި ހުރި ޑިވައިސްތަކަކުން ނޫނެވެ. އޮފީސްތަކާއި، ފިހާރަތަކާއި، ސިޓީއެއްގެ މަގުމަތީގައި ހުންނަ ޑިވައިސްތައްވެސް ދަނީ މިހާރު ސްމާޓްވަމުންނެވެ. މިފަދަ އައިއޯޓީ ޑިވައިސްތައް މިހާރު ދަނީ ދަތުރުފަތުރު ކުރުމާއި، މުދާއުފުލުމާއި، މަސްވެރިކަމާއި، ދަނޑުވެރިކަން ފަދަ ދާއިރާތައް އޮޓޮމޭޓްކުރުމަށް ފުޅާދާއިރާއެއްގައި ބޭނުންކުރަމުންނެވެ. 2018 ވަނަ އަހަރު މުޅިދުނިޔޭގައި އިންޓަރނެޓާއި ގުޅާލެވިފައިވާ މިފަދަ 22 ބިލިއަން ޑިވައިސް ހުރިކަމަށް ދިރާސާތަކުން ދައްކައެވެ. އަދި 2030 އާއި ހަމައަށް 50 ބިލިއަނާއި ހަމައަށް އިތުރުވާނެކަމަށް ލަފާކުރެއެވެ.\nމިޑިވައިސްތަކަށް އިނގެނީ އަހަރުމެންގެ ކޮން މަޢުލޫމާތެއް؟\nސްމާޓް ޑިވައިސްތައް ބޭނުންކުރާ ފަރާތްތަކުގެ ވަރަށް ގިނަ މަޢުލޫމާތު މިތަކެތިން އެއްކުރެއެވެ. ސްމާޓް ސެކިޔުރިޓީ ކެމެރާ އަދި އެލެކްސާ އަދި ސިރީ ފަދަ ސްމާޓް އެސިސްޓަންޓް ޑިވައިސްތަކަކީ ވީޑިއޯ އަދި އަޑު މެދުވެރިކޮށް ތިމާ އުޅޭ ގޮތްތައް ދަސްކުރަމުންދާ ތަކެއްޗެވެ. އަދި ސްމާޓް ޓީވީ ފަދަ ތަކެތީގައި ހުންނަ ކެމެރާއާއި މައިކް ފަދަ ތަކެތިންވެސް ބޭނުންކުރާ ފަރާތްތަކުގެ ހުރިހާ މޫވްމަންޓްތައް ބަލައެވެ. ސްމާޓް ބޮކިން ތިމާ ނިދާފައި އޮންނަ ވަގުތާއި ހޭލާ ވަގުތު ތިމާގެ ސިއްހީީ ބައެއް މަޢުލޫމާތުތައް ރިކޯޑްކުރާނެއެވެ. ގޭގައި ބޭނުންކުރާ ސްމާޓް ވެކިއުމްތަކުން ދާނީ ގޭގެ ހުރި ފަރުނީޗަރު ފަދަ ތަކެއްޗާއި ގޭގެ ހުރިހާ ތަނެއްގެ މަޢުލޫމާތު ރިކޯޑް ކުރަމުންނެވެ.\nމިފަދަ އެއް ޑިވައިސް އަނެއް ޑިވައިސްއާއި ގުޅިފައިވާ އިރު އެކަތި އަނެކައްޗަށް މަޢުލޫމާތު ބަދަލުކޮށް ތިމާއާއި ތިމާގެ ގޭގެ ގިނަ މައުލޫމާތުތަކެއް އެއްކުރެއެވެ.\nއައިއޯޓީ ޑިވައިސްތައް އުފައްދާ ފަރާތްތަކުން ގިނަ ފަހަރަށް ބުނާގޮތުގައި ޑިވައިސްތަކުން ނަގާ މަޢުލޫމާތު ހިއްސާކުރާނީ އެހެން ކޮމްޕިޔުޓަރ ނުވަތަ މެޝިންތަކަށް އެކަންޏެވެ. އަދި އެހެން އެއްވެސް އިންސާނަކަށް އެޑޭޓާތައް ނުފެންނާނެ ކަމަށް ޔަގީކޮށްދެއެވެ. އެހެން ނަމަވެސް ބައެއް ފަހަރު ކަންތައްވަނީ މިހެންނެއް ނޫނެވެ. މިސާލަކަށް އެލެކްސާއާއި މީހުންނާއި ދައްކާފައިވާ ވާހަކަ އެމޭޒަންގެ މުވައްޒަފުން އަޑުއަހާކަމަށް ހަބަރުތަކުން ފެނިފައިވެއެވެ. އަދި އެވާހަކަތައް ބޭނުންކޮށްގެން ޑިވައިސް އިތުރަށް ތަރައްގީ ކުރުމަށާއި ނިންމުންތައް ނިމުމަށް އެހެން އޮޓޮމޭޓެޑް ސިސްޓަމްތަކަށް ޖަމާކުރެއެވެ.\nމިކަމުގައި ހުރި ނުރައްކަލަކީ މިޑިވައިސްތަކުން އެއްކުރާ މަޢުލޫމާތު އިންޓަރނެޓުގެ އެކި ހިސާބުތަކަށް ހިއްސާކުރާތީއެވެ. އަހަރުމެން އެންމެން ވެސް ދަންނަކަމަކީ އިންޓަރނެޓް މެދުވެރިކޮށް ބަދަލުކުރެވޭ މަޢުލޫމާތަކީ ދުނިޔޭގެ އެކިހިސާބުތަކުގައި ހަރަކާތްތެރިވާ ހެކަރުންނަށް ހުޅުވާލެވިފައިވާ މަަޢުލޫމާތުކަމެވެ.\nތިމާގެ ބަލިފައި ދެނެގަތުން ވަރަށް މުހިއްމު\nރައްކާތެރިކަމުގެ ފިޔަވަޅެއްގެ ގޮތުން ސްމާޓް ސްޕީކަރ އަދި ކެމެރާފަދަ ތަކެތި ބޭނުންކުރާ ފަރާތްތަކުން އެތަކެތި ނިއްވާލައެވެ. މިހެން ހަދައިފިނަމަ ދިމާވާ ދެރަކަމަކީ އެޑިވައިސްތަކުން ލިބޭ ފައިދާ ނުލިބުމެވެ. އިންޓަރނެޓް ޑިސްކަނެޓް ވީމާ އެޑިވައިސްތަކަކީ ބޭކާރު ތަކެއްޗަށް ވެދެެއެވެ. ދެން ދިމާވާ އަނެއް ގެއްލުމަކީ މިޑިވައިސްތައް ނުގެންގުޅޭ ފަރާތްތަކަށް ވެސް މިފަދަ ތަކެތިން މުޅީން ސަލާމަތް ނުވެވޭކަމެކެވެ. އޮފީސްތަކާއި ފިހާރަތަކާއި އާންމު އެހެން ތަންތަނުގައި ބޭނުންކުރާ ޑިވައިސްތަކުން، އެތަކެތި ބޭނުން ނުކުރާ މީހުންވެސް ނުރައްކަލަށް ހުށަހަޅައެވެ.\nމިފަދަ ޑިވައިސްތައް ބޭނުންކުރާ ފަރާތްތަކުން ވިސްނަންޖެހޭ އެންމެ މުހިއްމު އެއްކަމަކީ، އެތަކެތިން ތިމާއަށް ލިބޭ ފައިދާއާއި ފަސޭހަތަކާއި، އޭގެ ސަބަބުން ތިމާގެ މަޢުލޫމާތުގެ ރައްކާތެރިކަމަށް ހުރި ނުރައްކާތައް އަޅާކިޔާލުމެވެ. މިއީ ގިނަ ފަހަރު ހީކުރާހާ ފަސޭހަކަމަކަށް ނުވެއެވެ. ދިރާސާތަކުން ދައްކާގޮތުގައި ގޭތެރޭގައި ބޭނުންކުރާ ޕަރސަނަލް އެސިސްޓަންޓް ޑިވައިސްތަކުން ނަގާ ޑޭޓާތަކަކީ ކޮބާކަމާއި އެޑޭޓާ ރައްކާކުރަނީ ކޮންތާކުކަމާއި އެއަށް އެކްސެސް ލިބެނީ ކޮންބަޔަކަށް ކަމެއް ޑިވައިސް ބޭނުންކުރާ ގިނަ މީހުންނަކަށް ނޭގެއެވެ.\nދުނިޔޭގެ އެކި ގައުމުތަކުގެ ސަރުކާރުން ދަނީ އެގައުމުތަކުގެ ރައްޔިތުންގެ ޑޭޓާގެ ރައްކާތެރިކަން ކަށަވަރުކުރުމަށް އެތަކެއް ގާނޫނަކާއި ގަވާއިދުތަކެއް އެކުލަވާލަމުންނެވެ. އަދި އެމީހެއްގެ ޑޭޓާގެ ކޮންޓްރޯލް އޮންނަން ޖެހޭނީ އެމީހެއްގެ އަމިއްލަ އަތްމަތީގައިކަން ކަށަވަރުކޮށްދީ މީހުންނަށް ރައްކާތެރިކަން ހޯދައިދިނުމަށް މަސައްކަތް ކުރަމުންނެވެ. އެއީ، މަޢުލޫމާތަކީ މިޒަމާނުގައި އެންމެ އަގުހުރި އެކަތިކަމަށް އެންމެންވެސް ގަބޫލުކުރާތީއެވެ. މިފަދަ ގާނޫނު/ގަވާއިދުގެ ބައެއް މިސާލުތަކަކީ ޖެނެރަލް ޑޭޓާ ޕްރޮޓެކްޝަން ރެގިޔުލޭޝަން (ޖީޑީޕީއާރު) އަދި ކެލިފޯނިއާ ކޮންސިއުމަރ ޕްރައިވަސީ ގާނޫނެވެ. މިފަދަ ގާނުނޫތަކުން މީހުންގެ ޑޭޓާއަށް ރައްކާތެރިކަން ލިއްބައިދެއެވެ. މިސާލަކަށް އެއްވެސް އިދާރާއަކުން ޚިދުމަތެއް ހޯދުމަށް އަންނަ މީހެއްގެ ޑޭޓާ ނަގާނަމަ، އެޑޭޓާ ނަގަނީ ކީއްކުރަން ކޮންބޭނުމެއްގައިތޯ އަދި އެޑޭޓާތައް ތިންވަނަ ފަރާތަކަށް ހިއްސާކުރޭތޯ، އެމީހަކަށް ސުވާލުކުރުމުގެ ހައްގު މިގާނޫނުތަކުން ލިއްބައިދެއެވެ. އެއީ ޑިޖިޓަލް ޚިދުމަތަކަށް އިންޓަރނެޓް މެދުވެރިކޮށް ނަގާ ޑޭޓާތައްވެސް ހިމެނޭ ގޮތަށެވެ. ގިނަވެގެން މަސް ދުވަސް ތެރޭގައި އެމަޢުލޫމާތު އެމީހަކަށް ހިއްސާކުރުމަށް އެއިދާރާއެއްގެ މައްޗަށް ލާޒިމުކުރެއެވެ.\nމަޢުލޫމާތުގެ ރައްކާތެރިކަމަށް ގާނޫނު ގަވާއިދު ވަރަށް މުހިއްމެވެ. އެހެންނަމަވެސް ގިނަ ގައުމުތަކުން މިދާއިރާގައި އުޅެނީ ވަރަށް ފަހަތުގައެވެ. އަދި ގާނޫނުތައް ހުރި ނަމަވެސް އެތަކެތި ތަންފީޒުކުރެވޭ މިންވަރު އަދި އެއަށް ވުރެ ދަށެވެ. އިންޓަރނެޓާއި، ޓެކްނޮލޮޖީއާއި އެއާއި ގުޅިފައިވާ ޑިވައިސްތައް އިތުރުވާ ސްޕީޑާއި އަޅާބަލާފައި ގާނޫނުތައް އުފެއްދުމާ ތަންފީޒުކުރުން އުޅެނީ ބަރަވެލި ސްޕީޑުގައެވެ.\nގާނޫނަށް އަރާ ހަމަކުރެވެންދެން ތިމާއަށް މިކަމަށް އެޅިދާނެ ބައެއް ފިޔަވަޅުތައް އެބަހުއްޓެވެ. އެއީ ޒަމާނީ ޓެކްނޮލޮޖީއާއި ޑިވައިސްތަކުގެ ފައިދާ ހޯދުމާއެކުގައި އެހެންނަމަވެސް މަޢުލޫމާތުގެ ރައްކާތެރިކަންވެސް ކަށަވަރު ކުރެވޭނެ ގޮތަކަށެވެ.\nސިއްރު މަޢުލޫމާތު ގެއްލޭ ހާލަތު ދިމާވިނަމަވެސް އޭގެން ލިބޭ ގެއްލުން ވީހާވެސް ކުޑަކުރުން\nސްމާޓް ޑިވައިސްއެއް ގެންގުޅޭނަމަ، މަޢުލޫމާތުގެ ރައްކާތެރިކަން ކަށަވަރު ކުރުމަށް އެޅިދާނެ ދެތިން ފިޔަވަޅެއް ފާހަގަކޮށްލާނަމެވެ. މިއީ އެމެރިކާގެ ފެޑެރަލް ޓްރޭޑް ކޮމިޝަނުން ލަފާދޭ ބައެއް ކަންތައްތަކެވެ.\nއެއްކަމަކީ އެޑިވަސްތަކުގެ ފަރމްވެއަރ ގަވާއިދުން އަޕްޑޭޓްކުރުމެވެ. ފަރމްވެއަރ އަކީ ޑިވައިސްއިން ކުރަން ކަނޑައެޅޭ މަސައްކަތްކުރުމަށްޓަކައި އެތަކެތި އުފައްދާއިރު ސީދާ ހަރޑްވެއަރއަށް އަޅާފައި ހުންނަ ސޮފްޓްވެއަރއެވެ. ފަރމްވެއަރ އަޕްޑޭޓްކުރުމުން ލިބޭ ފައިދާއަކީ ހާރޑްވެއަރއެއްގައި ނުވަތަ އޭގެ ސޮފްޓްވެއަރގައި މައްސަލައެއް ހުރިނަމަވެސް، ޑިވައިސް އުފައްދާ ފަރާތްތަކުން އެކަން ރަނގަޅުކޮށް ޕެޗްއަޅާ ސޮފްޓްވެއަރ އަޕްޑޭޓް ރިލީޒްކުރާތީ، އެފަދަ މައްސަލަތައް އޭގެން ހައްލުކޮށްދޭނެތީއެވެ.\nދެވަނަކަމަކީ ޑިވައިސްގެ ސެޓިން ޗެކްކޮށް އޭގައި ހުރި ބައިތައް ދެނެގަތުމެވެ. އަދި އެސެޓިންގތައް މެދުވެރިވެ ޑިވައިސްއިން ކުރަން ނުޖެހޭ ޑޭޓާއެއް އެއްކުރޭތޯ ޗެކްކޮށް ޑިސޭބަލް ކުރުމެވެ. އިންޓަރނެޓާއި ކަނެކްޓް ވެފައިވާ ޑިވައިސްތައް ބޭނުންކުރާ ފަރާތްތަކުގެ ރައްކާތެރިކަމާއި އެފަރާތްތަކުގެ މަޢުލޫމާތުގެ ރައްކާތެރިކަމަށް އަޅާނެ ބައެއް ފިޔަވަޅުތަކާއި ޗެކްލިސްޓް ފަދަ ތަކެތި ވަރަށް ފަސޭހައިން ލިބެން އެބަހުއްޓެވެ. މިސާލަކަށް އޮންލައިން ޓްރަސްޓް އެލަޔަންސް އިން ފާހަގަކޮށްފައިވާ ޓިޕްސް އާއި ޗެކްލިސްޓް ފާހަގަކޮށްލަމެވެ. މިފަދަ ތަކެތި ކިޔާ އެންމެ ރަނގަޅު މަޢުލޫމާތު ހޯދުމަކީ މިފަދަ ޑިވައިސް ބޭނުންކުރާ ފަރާތްތަކަށް ވަރަށް މުހިއްމު ކަމެކެވެ.\nއައިއޯޓީ ޑިވައިސްއެއް ގަންނަން ވިސްނާ ފަރާތެއްނަމަ، އެ ޑިވައިސްއިން އެއްކުރާނެ މަޢުލޫމާތުތައް ފުރަތަމަ ދެނެގަތުން މުހިއްމެވެ. އަދި އެޑިވައިސް އުފައްދާ ފަރާތުން ޑިވައިސް ބޭނުންކުރާ ފަރާތްތަކުގެ މަޢުލޫމާތު ރައްކާކުރުމަށް އަޅަނީ ކޮން ފިޔަވަޅުތަކެއްތޯ ދެނެގަންނާށެވެ. މޮޒިއްލާގެ "ޕްރައިވަސީ ނޮޓް އިންކްލޫޑަޑް" ޕްލެޓްފޯމަކީ މިކަމަށް ބޭނުންކުރެވިދާނެ މުހިއްމު ޕްލެޓްފޯމެކެވެ. މިފަދަ ވެބްސައިޓްތަކުން ލިބޭ މަޢުލޫމާތު ބޭނުންކޮށްގެން އެންމެ ރައްކާތެރި ޑިވައިސް އުފައްދާ ކުންފުނިތަކުގެ އަދި ތިމާގެ މަޢުލޫމާތުގެ ރައްކާތެރިކަން އެންމެ ބޮޑަށް ކަށަވަރުކޮށްދޭނެ އޮޕްޝަންތައް ޚިޔާރުކުރުމަށް އެހީތެރިވެދޭނެއެވެ.\nއެންމެ ފަހު ކަމަކަށް މިކަމާއި ދޭތެރޭ ފުންކޮށް ވިސްނާލުން ރަނގަޅެވެ. ތިމާ ގެންގުޅޭ ހުރިހާ ޑިވައިސްތަކަކީ އިންޓަރނެޓާއި ކަނެކްޓް ވެފައިވާ ސްމާޓް ޑިވައިސްތަކަށް ހަމަ ހަގީގަތުގައިވެސް ވާންޖެހޭތޯއެވެ؟ މެޝިނެއް މެދުވެރިވެ ކޮފީއެއް ހެދުމަށްޓަކައި ތިމާގެ ޒާތީ މަޢުލޫމާތު އިންޓަރނެޓަށް ދޫކޮށްލުން އިޚްތިޔާރުކުރާނީތޯއެވެ؟ ނޫންނަމަ ޚިޔާރު ކުރާނީ އަމިއްލައަށް ކޮފީއެއް ހަދާލާ، ތިމާގެ މަޢުލޫމާތު ރައްކާތެރިކުރުން ތޯއެވެ؟


Nasheed ge husha'elhuhvmah Ameen ge suvaalu thakeh\nޖުމްހޫރީ ޕާޓީގެ ނާއިބު ލީޑަރު އަދި ކުރީގެ ޓްރާސްޕޯޓް މިނިސްޓަރު އަމީން އިބްރާހިމް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު: ނަޝީދުގެ ހުށައެޅުއްވުމާއި ގުޅިގެން ސުވާލުތަކެއް ކުރިމަތި ކުރެއްވި -- އަވަސް ފޮޓޯ\nއެމްއެމްޕީއާރްސީގެ ބޮޑު ހިޔާނާތް ތަހުގީގު ކުރަން އެމްޑީޕީގެ ޕާލިމެންޓްރީ ގުރޫޕަށް ބާރު ދިނުމަށް ގޮވާލައި އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު އެ ޕާޓީގެ ގައުމީ މަޖިލީހަށް ހުށައެޅުއްވި ގަރާރާއި ގުޅިގެން ޖުމްހޫރީ ޕާޓީގެ ނާއިބު ލީޑަރު އަދި ކުރީގެ ޓްރާސްޕޯޓް މިނިސްޓަރު އަމީން އިބްރާހިމް ސުވާލުތަކެއް ކުރިމަތި ކުރައްވައިފި އެވެ.\nރައީސް ނަޝީދުގެ ގަރާރުގައި އެދިވަޑައިގެންފައި ވަނީ ބޭރުގެ މާހިރެއްގެ އެހީތެރިކަމާއެކު އެމްއެމްޕީއާރްސީގެ މައްސަލަ ބެލުމުގެ ހުރިހާ ކަމެއް ކުރިއަށް ގެންދަން ޕީޖީ ގުރޫޕަށް ބާރު ދިނުމަށެވެ.\nއެމްޑީޕީގެ އަސާސީ ގަވައިދުގައިވާ ގޮތުން ގައުމީ މަޖިލީހުގެ 10 މެންބަރުން ސޮއިކޮށް ބައްދަލުވުމެއް ބާއްވައި ދިނުމަށް ހުށަހަޅައިފިނަމަ ބައްދަލުވުމެއް ބޭއްވޭނެ އެވެ. ރައީސް ނަޝީދު އެދިވަޑައިގެންފައި ވަނީ ގައުމީ މަޖިލީހުގެ މެންބަރުން އެމަނިކުފާނުގެ ގަރާރު ބަލައިގަނެ، އެދިވަޑައިގެންފައިވާ ގޮތަށް ޕީޖީ ގުރޫޕަށް ބާރު ދިނުމަށް ފާސް ކޮށްދިނުމަށެވެ.\nއެފަދަ ގަރާރެއް ރައީސް ނަޝީދު ހުށަހަޅުއްވާފައި މިވަނީ އެމްއެމްޕީއާރްސީގެ މައްސަލަ ދައުލަތުގެ ކަމާ ގުޅޭ އިދާރާތަކުންނާއި ރައީސް އިބްރާހިމް މުހައްމަދު ސޯލިހް އުފައްދަވާފައިވާ އެސެޓް ރިކަވަރީ ކޮމިޝަނާއި އަދި މަޖިލީހުގެ ބައެއް ކޮމިޓީތަކުން ވެސް އެ މައްސަލަ ބަލަމުންދާ ވަގުތެއްގަ އެވެ.\nއަމީން ވިދާޅުވީ ކިތަންމެ އަވަސް ކުރަން އެދުނަސް، ކިތަންމެ ހެޔޮ ނިޔަތެއް އޮތަސް އަދި ކިތަންމެ މައުސޫމަސް ކޮންމެ ކަމަކަށްވެސް އުސޫލެއް އޮންނަ ކަމަށެވެ. އަދި ތަހުގީގީ އިދާރާއަކުން ބަލާ މައްސަލައެއްގެ ތެރެއަށް ވަކި ފަރުދަކަށް ނުވަތަ ޕާޓީއަކަށް ނޫނީ އެންޖީއޯއަކަށް ވަދެވިދާނެތޯ އަމީން ވަނީ ސުވާލު ކުރައްވާފައެވެ.\n"އޭރުން ވާނީ ކިހިނެތްބާ؟ ގާނޫނު އަސާސީ އާއި ގާނޫނުތައް ބުނަނީ ކީކޭބާ،" އަމީންގެ ޓްވީޓްގައި ސުވާލު އުފައްދަވާ ވިދާޅުވެފައިވެއެވެ.\nއެމްއެމްޕީއާރްސީގެ ހިޔާނާތުގައި ބައިވެރިވުމުގެ ތުހުމަތުގައި 267 މީހުން ހިމެނޭ ލިސްޓެއް އޮތް ކަމަށް އެސެޓް ރިކަވަރީ ކޮމިޝަނުން ކުރިން ހާމަކޮށްފައިވެ އެވެ. އެ ލިސްޓްގައި މަޖިލީހުގެ ކުރީގެ 44 މެންބަރުންނާއި މިހާރުވެސް މެންބަރުންގެ ގޮތުގައި ތިއްބެވި 16 ބޭފުޅަކާއި ކުރީ ސަރުކާރުގައި އިސް މަގާމުތަކެއް އަދާކުރެއްވި 30 ބޭފުޅަކާއި މިނިވަން މުއައްސަސާތަކުގައި މަސައްކަތް ކުރެއްވި ފަސް ބޭފުޅަކާއި ސަލާމަތީ ހިދުމަތްތަކަށް ނިސްބަތްވާ ހަތް އޮފިސަރަކާއި އަދި ފަސް ފަނޑިޔާރަކު ހިމެނެ އެވެ.\nމި މައްސަލާގައި އެމްޑީޕީގެ މެންބަރުންގެ ތެރޭގައިވެސް ހޫނު ބަހުސްތަކެއް ހިނގާފައިވެއެވެ.\nއެމްއެމްޕީއާރްސީގެ ހިޔާނާތުގެ ކުށް ސާބިތުވެ 20 އަހަރުގެ ހުކުމެއް ތަންފީޒު ކުރައްވަމުން ގެންދަވާ ކުރީގެ ނާއިބު ރައީސް އަހްމަދު އަދީބާއެކު އެއްވެސް "ޑީލެއް" ހެއްދެވި ކަމުގެ ތުހުމަތު ކުރެއްވުމުން މަޖިލީހުގެ މަރަދޫ ދާއިރާގެ މެންބަރު އިބްރާހިމް ޝަރީފް ވަނީ އެމްޑީޕީގެ ލީޑާޝިޕަށް އަމާޒު ކުރައްވާ ވާހަކަތަކެއް ދައްކަވާފައެވެ.\nޝަރީފް ވިދާޅުވީ އެމްއެމްޕީއާރްސީގެ މައްސަލައިގައި އަދީބާއެކު އެއްވެސް ޑީލެއް ހައްދަވައިފައި ނުވާނެ ކަމަށެވެ. އޭނާ މަޖިލީހުގައި ވަކި ގޮތަކަށް ވޯޓެއް ދެއްވާފައިވާނަމަ އެ ވޯޓެއް ދެއްވީ ވެސް ރައްޔިތުންގެ މަޖިލީހުގެ ރައީސް މުހައްމަދު ނަޝީދު އެންގެވި ގޮތަކަަށް ކަމަށެވެ.\n"ޑީލް ހެއްދެވީ މަނިކުފާނު! އަޅުގަނޑު އެއްވެސް ޑީލެއް ހަދާފައި ނޯންނާނެ،" ރައީސް ނަޝީދަށް އިޝާރާތް ކުރައްވާ ޝަރީފް ވިދާޅުވި އެވެ.\nއެމްއެމްޕީއާރްސީގެ ހިޔާނާތް ބެލުމަކީ މި ސަރުކާރުގެ ވައުދެކެވެ. އެކަމަށް ރިޔާސީ ކޮމިޝަނެއް އުފެއްދި ނަމަވެސް ދައުރު ދެބައިވެގެން މި ދަނީ އެ ކޮމިޝަނަށް މާބޮޑު ކުރިއެރުމެއް ނުލިބިއެވެ. ބައެއް ބޭފުޅުންގެ ނަޒަރުގައި އެކަމުގެ އެޑްވާންޓޭޖް ނަންގަވައިގެން ނަޝީދު މަަސައްކަތް ކުރައްވަނީ އެމްއެމްޕީއާރްސީގެ ހިޔާނާތް އެހެން ގޮތަކަށް "ފޮރޮޅާ" ލެއްވުމަށެވެ. އެއީ އެމަނިކުފާނު ޖަލުން ނިކުމެވަޑައިގަތުމަށް އަދި ރާއްޖެއިން ބޭރަށް ވަޑައިގަތުމަށް ކުރީ ސަރުކާރުގެ ދުވަސްވަރު ހެއްދެވި "ޑީލް" ތައް ފޮރުއްވުމަށެވެ. އަދި ވަކި ބަޔަކަށް އެމްއެމްޕީއާރްސީގެ ހިޔާނާތުގެ ތުހުމަތުކޮށް ވަކި ބަޔަކު އެ ތުހުމަތުތަކުން ސަލާމަތް ކުރެއްވުމަށެވެ.\nއެމްޑީޕީ ރައީސް މުހައްމަދު ނަޝީދު އަމީން އިބްރާހިމް\nއެމްއާރްއެމް އާއި ޖޭޕީން ނަޝީދަށް ރައްދު ދީފި\nއެހާ ފަސޭހައިން ސިޔާސީ ހަޔާތް ދުއްވާނުލެވޭނެ\nހިޔާނާތާ ގުޅޭ މެސެޖުތައް އާއްމުކުރާނެ ކަމުގެ އިންޒާރު


Kareena beynunvanee ranbir ge mi thin loabiverin eh kotariehgai bandhu kuran\nކަރީނާ އާއި ދީޕިކާ އަދި އާލިއާގެ އިތުރުން ކެޓްރީނާ--\nކަރީނާ ބޭނުންވަނީ ރަންބީރުގެ މި ތިން ލޯބިވެރިން އެއް ކޮޓަރިއެއްގައި ބަންދުކުރަން\nބޮލީވުޑުގެ މަޝްހޫރު ތިން ތަރިން ކަމަށްވާ ދީޕިކާ ޕަޑުކޯން އާއި ކެޓްރީނާ ކައިފް އަދި އާލިއާ ބަޓް އެއް ކޮޓަރިއެއްގައި ބަންދުކޮށްލަން ވަރަށް ބޭނުންވާ ކަމަށް މަޝްހޫރު ތަރި ކަރީނާ ކަޕޫރު ބުނެފިއެވެ.\nކޮފީ ވިތު ކަރަންގެ އެންމެ ފަހު އެޕިސޯޑުގައި މެހެމާނެއްގެ ގޮތުގައި ބައިވެރިވެފައި ވަނީ ކަރީނާ އާއި ޕްރިޔަންކާ ޗޯޕްރާއެވެ. މީގެ ކުރިން ވެސް އެދެ ތަރިން ވަނީ އެ ޝޯގައި ބައިވެރިވެފައެވެ. އަދި މިދިޔަ އާދިއްތަ ދުވަހު ދެއްކި އެޝޯގައި ކަރީނާ އާއި ޕްރިޔަންކާ ވެސް ވަނީ އެމީހުން ދިރިއުޅުމާއި ގުޅޭގޮތުންނާއި ކުރީގެ ލޯބިވެރިންނާއި ގުޅިގެން ވެސް ވާހަކަ ދައްކާފައެވެ.\nޝޯގެ ރެޕިޑް ފަޔާ ރައުންޑުގެ ތެރެއިން ކަރަން ވަނީ ކޮޓަރިއެއްގައި ބަންދުކޮށް އެންމެ ބަލަން ބޭނުމީ ކޮން ދެ ތަރިންނެއްގެ ޑްރާމާ ސީންއެއްތޯ ސުވާލުކޮށްފައެވެ. އަދި ކަރީނާ ވަނީ ތިން ނަމެއް ބުންޏަސް އެންމެ ރަނގަޅުތޯ އަހާ ދީޕިކާ އާއި އާލިއާގެ އިތުރުން ކެޓްރީނާގެ ނަން ބުނެފައެވެ.\nދީޕިކާ އާއި ކެޓްރީނާ އަކީ ކަރީނާގެ ކޮއްކޮއެއް ކަމަށްވާ، ރަންބީރު ކަޕޫރު ގިނަ އަހަރުތަކެއް ވަންދެން ލޯބީގެ ގޮތުން ގުޅިގެން އުޅުނު ދެ ތަރިންނެވެ. އަދި އާލިއާއަކީ ރަންބީރު މިހާރު ލޯބީގެ ގޮތުން ގުޅިގެން އުޅޭ ފަރާތެވެ.\nދީޕިކާ އާ ރައްޓެހިވެގެން އުޅެމުން ރަންބީރު ކެޓްރީނާއާ ރައްޓެހިވިރު އެކަމުގެ ސަބަބުން ދީޕިކާ އާއި ކެޓްރީނާގެ މެދުގައި މައްސަލަތައް ޖެހުނެވެ. އަދި ރަންބީރް އާއި ކެޓްރީނާ ރުޅިވީ، ދީޕިކާ އާއި ރަންބީރު އެކުގައި ފިލްމެއް ކުޅުނު ހިސާބުންނެވެ. އޭގެ ފަހުން ކެޓްރީނާ ހުރީ ހުސްކޮށެވެ. އަދި ދީޕިކާ މިހާރު ރަންވީރު ސިންގްއާ ކައިވެނިކޮށްގެން އުޅޭއިރު އެމީހުންގެ މެދުގައި ޖެހުނު މައްސަލަ ހައްލުވެ، ދެމީހުން އެކުވެރިވީ ދީޕިކާ އޭނާގެ ކައިވެންޏަށް ކެޓްރީނާއާ ދައުވަތު ދިނުމުން އޭނާ އެ ދައުވަތު ގަބޫލުކުރި ހިސާބުންނެވެ. މިހާރު ސޯޝަލް މީޑިއާގައި ވެސް އެމީހުން އަންނަނީ އެކަކު އަނެކަކު ފޮލޯ ކުރަމުންނެވެ.\nބޮލީވުޑް މުނިފޫހިފިލުވުން ކަރީނާ ކަޕޫރް


ވައިކަރަދުއަށް ކަރަންޓްގެ ދިނުމަށް މިދަނީ ސަރުކާރާ ވާހަކަ ދައްކަމުން: ވައިކަރަދޫ ދާއިރާގެ މެމްބަރު\nމުހައްމަދު ނަސީމް 28 ޖޫން 2011\nއިއްޔެއިން ފެށިގެން ހދ. ވައިކަރަދޫއިން ކަރަންޓް ކަނޑާލާފައި އޮތުމުން، ވީހާވެސް އަވަހަކަށް އެ ރަށަށް ކަރަންޓްގެ ހިދުމަތް ދެވޭތޯ ސަރުކާރާ ވާހަކަދައްކަމުން އަންނަ ކަމަށާއި އެކަމުގައި ސަރުކާރުން އެދެވޭ ޖަ...\nމަތީ ތައުލީމު ހާސިލްކުރަން ބޭނުންވާ ތައުލީމީ ދާއިރާގެ މުވައްޒަފުންނަށް ލޯނަށް އެދުމުގެ ފުރުސަތު ހުޅުވާލައިފި\nހައްވާ ލުބްނާ 13 ޖޫން 2011\nމިނިސްޓްރީ އޮފް އެޑިއުކޭޝަންގެ އެކި ދާއިރާތަކުގެ މުވައްޒަފުންގެ ފެންވަރު މަތިކުރުމަށް 120 ފަރާތަކަށް ލޯނު ދޫކުރަން ހަމަޖައްސައި، ލޯނަށް އެދި ކުރިމަތިލުމުގެ ފުރުސަތު މިނިސްޓްރީން ހުޅުވާލައިފި އެވެ. އ...\nތޮއްޑޫ ޖަލްސާގައި 300 މީހުން އެމްޑީޕީ އަށް ސޮއިކުރާނެ: ދާއިރާގެ ރައީސް\nހަވީރު ޑެއިލީ، 08 ޖޫން 2011 00:00 08 ޖޫން 2011\nމާދަމާ ރޭ ސަރުކާރު ހިންގާ އެމްޑީން ތޮއްޑޫގައި ބާއްވާ ޖަލްސާގައި އއ. އަތޮޅުގެ އެކި ރަށްރަށުން 300 ވަރަކަށް މީހުން އެމްޑީޕީ އަށް ސޮއިކުރާނެ ކަމަށް އެ ޕާޓީގެ ތޮއްޑޫ ދާއިރާ އިން މިއަދު ބުނެފި އެވެ. އެމް...\nވެލިދޫ ދާއިރާގެ މެންބަރު އަލީ މުހައްމަދު ޑީއާރުޕީން ވަކިވެވަޑައިގެންފި\n26 މެއި 2011\nރައްޔިތުންގެ މަޖިލީހުގެ ވެލިދޫ މެންބަރު އަލީ މުހައްމަދު [އަލިބެ] ޑީއާރުޕީން ވަކިވެވަޑައިގެންފި އެވެ. ޑީއާރުޕީގެ މީޑިއާ ކޯޑިނޭޓަރު އަލީ ސޯލިހް މިއަދު ވިދާޅުވީ އަލިބެ ޕާޓީން ވަކިވެވަޑައިގެންނެވި ކަން ރ...\nއެމްޑީޕީގައި ހުންނަން ފެނޭތޯ ނުވަތަ ނޫންތޯ ބެލުމަށް ފުވައްމުލަކު މެދު ދާއިރާގެ މެމްބަރު ޝިފާގު ވޯޓެއް ނަގަނީ!\nހައްވާ ލުބްނާ 12 މެއި 2011\nފުވައްމުލަކު ރައްޔިތުންނަށް ސަރުކާރުން ކޮށްދޭން ވައުދުވި ގިނަ ކަންތައްތަކެއްގެ އަމަލީ ސިފަ ނުޖެހި ލަސްވަމުންދިއުމާ ގުޅިގެން ރައްޔިތުންގެ އުއްމީދުތައް ގެއްލިގެން ގޮސްފައިވާތީ އެމްޑީޕީގައި ހުންނެވުމާ މެ...\nއެމްޑީޕީގެ އެތެރޭގެ އިންތިހާބު: ނޮޅިވަރަމް ދާއިރާ އާއި މަތި އުތުރު ޕްރޮވިންސްގެ ރައީސްގެ މަގާމުގެ ވޯޓާ ގުޅޭ ޝަކުވާތަކެއް ހުރުމުން ދެ ދާއިރާގެ ދާއިމީ ނަތީޖާ އިއުލާންކުރުން ފަސްކޮށްފި\nއެމްޑީޕީގެ އެތެރޭގެ އިންތިހާބުގެ ހދ. ނޮޅިވަރަމް ދާއިރާގެ ރައީސާއި މަތި އުތުރު ޕްރޮވިންސްގެ ރައީސްގެ މަގާމަށް ބޭފުޅުން އިންތިހާބުކުރުމަށް ނެގި ވޯޓާ ގުޅޭ ގޮތުން ބޮޑެތި ޝަކުވާތަކެއް ހުށަހަޅައިފައިވާތީ، އ...\nތައުލީމީ ދާއިރާގެ އިސްބޭފުޅުން އިސްލާމީ އުސޫލުތައް ގަބޫލު ނުކުރައްވާ ކަމަށް ޝައިހު އިލްޔާސް ވިދާޅުވުމުން އެޑިއުކޭޝަނުން ރައްދު ދީފި\nހުސައިން ހަސަން 26 އޭޕްރިލް 2011\nތައުލީމީ ދާއިރާގައި އިސްކޮށް ތިއްބެވީ އިސްލާމީ އުސޫލްތައް ގަބޫލު ނުކުރައްވާ ބޭފުޅުން ކަމަށް ޝެއިހް އިލްޔާސް ހުސައިން ދެއްކެވި ވާހަކަފުޅު އެޑިއުކޭޝަން މިނިސްޓްރީން ދޮގުކޮށް ރައްދު ދީފި އެވެ. އެޑިއުކޭޝ...\nކެލާ އިންތިހާބުގެ ވަގުތީ ނަތީޖާ: ކެލާ ރަށު ކައުންސިލް އެމްޑީޕީއަށް! ދާއިރާގެ ދެގޮނޑި ޑީއާރްޕީއަށް!\nހައްވާ ލުބްނާ 09 އޭޕްރިލް 2011\nހައިކޯޓުގެ ހުކުމާ ގުޅިގެން ކެލާގައި މިއަދު ބޭއްވި ކައުންސިލް އިންތިހާބުގައި ކެލާ ރަށު ކައުންސިލް އެމްޑީޕީން ކޮންޓްރޯލްކުރި އިރު، ކެލާ ދާއިރާއިން އަތޮޅު ކައުންސިލުގައި ހިމެނޭ ދެ ގޮނޑި ޑީއާރްޕީއަށް ލިބި...\nފާތިމަތު ޔަމާނީ 10 މިނެޓު ކުރިން\nއަޙްމަދު ރިޟުވާން 13 މިނެޓު ކުރިން


Naifaru Gai Aanmu Meehakah Aniyaa Kuri Fuluhun Magaamun Vaki Koffi - Vaguthu\nނައިފަރުގައި އާއްމު މީހަކަށް އަނިޔާކުރި ފުލުހުން މަގާމުން ވަކިކޮށްފި\nޅ. ނައިފަރުގައި އާއްމު މީހަކަށް އަނިޔާ ކުރި ފުލުހުންގެ ތެރެއިން ތިން ފުލުހަކު ވަޒީފާ އިން ވަކިކޮށް، އިތުރު ދެ ފުލުހެއްގެ މަގާމު ދަށްކުރަން ނިންމައިފިއެވެ.\nމިދިޔަ މަހުގެ 16 ވަނަ ދުވަހު ހިނގާދިޔަ މިހާދިސާގެ ވީޑިއޯ މީސްމީޑިއާގައި އާއްމުވެފައިވާއިރު، އެ ވީޑިއޯއިން ފެނިގެން ދަނީ ގިނަ އަދަދެއްގެ ފުލުހުން އޭނާ ހައްޔަރު ކުރުމަށް ބާރުގެ ބޭނުން ކޮށްފައިވާތަނެވެ. އަދި ދެ އަތާއި ފައިގައި ހިފައިގެން ފުލުހުންގެ އިދާރާއަށް ގެންދާ މަންޒަރު ވެސް ފެނިގެންދެއެވެ.\nމިކަމާއި ގުޅިގެން ފުލުހުން މީޑިއާ އޮފިޝަލް ވިދާޅުވީ، ނައިފަރުގައި ފުލުހުން މީހަކަށް އަނިޔާ ކުރި ކަމަށް ތުހުމަތު ކުރެވޭ މައްސަލަ ފުލުހުންގެ ޕްރޮފެޝަނަލް ސްޓޭންޑާޑްސް ކޮމާންޑުން ބެލުމަށްފަހު ޑިސިޕްލިނަރީ ބޯޑަށް ހުށަހެޅުމުން މި މައްސަލައިގައި ޝާމިލުވި ފުލުހުންނަށް ފިޔަވަޅު އަޅަން މި މަހު 22 ގައި ނިންމާފައިވާ ކަމަށެވެ.\n"މައްސަލައިގައި3ފުލުހަކު ވަޒީފާއިން ވަކި ކުރުމަށް، އަދި ދެ ފުލުހަކު މިހާރު ހުރި ރޭންކު އިން އެއް ރޭންކު ދަށް ކުރުމަށް ވަނީ ނިންމާފައި" ފުލުހުންގެ މީޑިއާ އޮފިޝަލް ވިދާޅުވިއެވެ.\nމީޑިއާ އޮފިޝަލް ވިދާޅުވީ، މި މައްސަލައިގައި އަޅާފައިވާ ފިޔަވަޅު އިސްތިއުނާފު ކުރުމަށް، ބަންދު ދުވަސްތައް ނުހިމަނާ ހަތް ދުވަސް، މި މައްސަލައިގައި ފިޔަވަޅު އަޅާފައިވާ ފުލުހުންނަށް ލިބޭނެ ކަމަށެވެ.\nނައިފަރުގައި ހުންނަ ފުލުހުންގެ އިދާރާގެ ފުލުހުންތަކެއް އެ ރަށު މީހަކަށް އަނިޔާ ކޮށްފައިވަނީ ފުލުހެއްގެ އަންބަކު މަގުމަތިން ދަނިކޮށް، ތުނބުން ފުމެ ފުރައްސާކުރި ކަމަށް ބުނެއެވެ. މި ހާދިސާއާއި ގުޅިގެން އެރަށުގައި ހަމަނުޖެހުން ހިނގަމުން އަންނާތީ އެކަމުގެ ތަހުގީގަށް މާލެއިން ފުލުހުންގެ ހާއްސަ ޓީމެއް ވެސް އެރަށް ދިޔައެވެ.\nޖޫން 29, 2021 17:46\nކޮބާހޭ ތި ފުލުހުން ކުރި ޖިނާއީ ކުށުގެ އަދަބު؟ މީހަކު ހައިރާނެއް ފަހެ ނުވާނެތަ؟\nޖޫން 29, 2021 18:51\nކުށްވެރިން ހިމާޔަތްކުރާ ސަރުކާރު.. ޑްރަގް ބޮޑުން ހިމާޔަތް ކުރާ ސަރުކާރު.. ކުށްވެރިންގެ ހައްޤު އެކަނި އޮންނަ ސަރުކާރު..\nޖޫން 29, 2021 20:33\nމީހުންގެ އަނބުން ކޭރިއަށް ވަންނަ މީހުން ޖެހޭނެ ވަޒީފާއުން ވަ ކި ކުރައްވަން... ސާބަހޭ އިބޫ ސޯލިހު\nޖޫން 29, 2021 20:46\nބުނެލާ ވާހަަކައެއް! ރަގަޅަށް ވިއްޔާ އެ އަނިޔާ ކުރި މީހާއަށް ދޭނީ ޕްރޮމޯޝަން\nއެހެން ނޫނީ އެވަކި ކުރިމީހާގެ ވަނަވަރު ހާމަކޮށް ޖިނާޢީ ދަޢުވާ ނުކުރަނީ ކީއްވެ؟ މިހާރު އެވާނީ މާރާމާރީ ހިންގުމަށް! މަޤާމުގެ ބޭނުން ނަހަމަގޮތުގައި ހިފުން! ކިތައް ދަޢުވާ ކުރެވޭނެ\nޖޫން 29, 2021 20:54\nފުލުހުން ހިންގާ ޖަރީމާތަކެއްނުބެލޭނެ. ދެތިން އަހަރު ކޮށްލާފަ ތި ފުލުހުންނަށް މުސާރަޔާ ރޭންކްތަކާ އެއްކޮށް ވަޒީފާ އަނބުރާ ދޭން އަންގާނެ. މިއަދާ ހަމަޔަށް ފެއްނަ މަންޒަރު. ރައްޔިތުންގެ ރުފިޔާއިން މުސާރަނަގާގެން ރައްޔިތުންނަށް ފައިދާއެއްނުވާ ބައެއް،


KEYONIRU Column: Menbaru Jabir aai Nasheed ge sihrru agenda: Raees Solih ge ithubaaru neikamuge vote akaa dhimaa ah! - One Online\nމެންބަރު އަބްދުﷲ ޖާބިރު (ކ) ރައީސް ސޯލިހު (މ) އަދި މަޖިލީހުގެ ރައީސް މުހައްމަދު ނަޝީދު ---\nކެޔޮނިރު ކޮލަމް: މެންބަރު ޖާބިރާއި ނަޝީދުގެ ސިއްރު އެޖެންޑާ: ރައީސް ސޯލިހުގެ އިތުބާރު ނެތްކަމުގެ ވޯޓަކަށް!\nޖައްވަށް ބޭރުވާ ވިހަ ގޭސް މަދު ކުރުމުން ނުވަތަ ކާބަން ނިއުޓްރަލް ކުރުމުގެ ޤަރާރަށް ވާހަކަ ދައްކަވަމުން، ރައްޔިތުންގެ މަޖުލިހުގައި ކުރެވުނު ބަހުސެއްގައި، މަޖުލިހުގެ ތަޅުމުގައި، ހުށަހެޅިފައިވާ މައްސަލައާ އެއްވެސް ގުޅުމެއް ނެތް ގޮތަށް، ރާއްޖޭގެ ރައީސުލް ޖުމްހޫރިއްޔާއަށް "ވަގަށް" ގޮވައި ހުތުރު ބަހުރުވައިން މުއާމަލާތް ކުރުމުގެ ފުރުސަތު ކާށިދޫ ދާއިރާގެ މެމްބަރު އަބްދުﷲ ޖާބިރަށް ދެއްވައިގެން މަޖުލިހުގެ ރައީސް މުހައްމަދު ނަޝީދު އިންނެވި އިންނެވުމުން ޔަޤީންވެގެން ދަނީ މިއަދު މިޤައުމުގެ ވެރިކަން ވައްޓާލަން އެއްވެސް މީހަކު ފޫގަޅައިގެން ހުރިނަމަ އެމީހަކީ މަޖުލިހުގެ ރައީސް މުހައްމަދު ނަޝީދު (އަންނި) ކަމެވެ. ރައްޔިތުންގެ މަޖިލީހުގެ މެމްބަރެއްގެ ގޮތުގައި އިބްރާހިމް މުހައްމަދު ސޯލިހު 26 އަހަރު އިންނެވުމަށްފަހު، އެމްޑީޕީއަށް ލިބުނު ވެރިކަން "މަކަރާއި ހީލަތުން ރައީސް މުހައްމަދު ނަޝީދުގެ އަތްޕުޅުން ފޭރިގެންފައިވާ" ކަމަށް ޖާބިރު ވިދާޅުވިއެވެ.\n"މި މަޖިލީހުގައި އިންވައިގެން، އޭނާ ވެރިކަމަށް އަންނަން ވެގެން ވަރަށް މަކަރާއި ހީލާތުން ރައީސް ނަޝީދުގެ އަރިހުގައި އިންނަވައިގެން، ކަޓުވާލައިގެން ވެރިކަން ހޯދައިގެން އޭނާ އައި ގޮތް ވަރަށް ސާފު. މި އެމްޑީޕީ މީހުންނާ ނުލައި މި ރާއްޖޭގެ ވެރިކަމެއް ގާއިމު ނުކުރެވޭނެ ކަން ޔަގީންވީމާ އެމްޑީޕީ ތެރެއިން ވެރިކަމަށް އައިސް އަދާލާތު ޕާޓީއަށާއި ޖުމްހޫރީ ޕާޓީއަށް ވެރިކަން ފުރޮޅާލައިގެން އުޅޭ މައްސަލަ އެއީ އެކަން ސާފުވާ ހިސާބު." ޖާބިރު ވިދާޅުވިއެވެ. ރައީސް ސޯލިހަށާއި ނައިބު ރައީސް ފައިސަލް ނަސީމަށް "ވަގަށް" ގޮވައި، ވަރަށް ބޭއަދަބީ ބަހުރުވައިން ފާޑުވިދާޅުވަމުން ޖާބިރުވަނީ ރައީސް ނަޝީދަށް ތައުރީފު ކުރައްވައި، ނަޝީދަށް ހަޤީގަތުގައި މުހާތަބު ކުރަން ޖެހޭނީ "ރައީސުލް ޖުމްހޫރިއްޔާ" ގެ ލަގަބުން ކަމަށްވެސް ވިދާޅުވެފައެވެ. ނަޝީދަށް ތައުރީފު ކުރައްވަމުން ޖާބިރު ވިދާޅުވީ ރާއްޖޭގެ ޑިމޮކްރަސީގެ ބައްޕަ އަކީ ނަޝީދު ކަމަށެވެ.\nރައީސުލް ޖުމްހޫރިއްޔާގެ އިތުބާރު ނެތްކަމުގެ ވޯޓު ނެގުމުގެ އިހުތިޔާރު ރައްޔިތުންގެ މަޖުލިހަށް ލިބިފައިވާކަން ފާހަގަ ކޮށް ޖާބިރު އެމް.ޑީ.ޕީ ގެ މެމްބަރުންނަށް ގޮވާލެއްވީ ނުކުމެ ބައާވާތެއް ކުރުމަށެވެ.\n"ވަގުތުން ވަގުތަށް އިބްރާހިމް މުހައްމަދު ޞާލިހް މަގާމުން ދުރުކުރަން އެމްޑީޕީ ހުރިހާ އެކްޓިވިސްޓުން ނުކުންނާށޭ. އޮޕަރޭޝަންސް ޖައްސާށޭ. އޭނާ ވަގުތުން މަގާމުން ދުރުކުރާށޭ. ވައްކަން ކޮށްފިއޭ. އޭނައަކީ ވަގެއްކަން ސީދާ އަޅުގަނޑޭ މިބުނަނީ. އަޅުގަނޑަށް އިނގޭތީ" ޖާބިރު ވިދާޅުވިއެވެ.\nރައީސް ސޯލިހު ވިޔަސް އަދި އެހެން ރައްޔިތަކު ވިޔަސް ވައްކަމެއް ނޫން އެހެން ކުށެއް ކުރިއަސް ހައްޤު އަދަބު ލިބެން ޖެހޭނެކަން އެންމެނަށް ވެސް އެނގެއެވެ. ނަމަވެސް އެއްވެސް ހެއްކެއް، ގަރީނާއެއް ނެތި، މަޖުލިހުގެ ތަޅުމުގެ ހިމާޔަތުގައި ހުންނަވައިގެން ރާއްޖޭގެ ރައީސުލް ޖުމްހޫރިއްޔާގެ އިސްތަށިފުޅުގައި މިވަރުގެ ބޮޑު އިލްޒާމެއް ޖާބިރު އެޅުއްވިއިރު ރައީސް ސޯލިހުގެ އެންމެ އަރިސް ކަމަށް ވަކާލާތު ކުރައްވާ "ރަހުމަތްތެރިޔާ" އިންނެވީ މަޖުލިހުގެ ރިޔާސަތުގައެވެ. ހިނގަމުންދާ ބަހުސާ ގުޅުމެއް ނެތް ވާހަކަ ނުދެއްކެވޭނެ ކަމަށް ވިދާޅުވެ ޖާބިރުގެ ވާހަކަ ހުއްޓުވުމުގެ ފުރިހަމަ ބާރު ނަޝީދަށް އެވަގުތު އޮތެވެ. ނަމަވެސް ނަޝީދު ގަސްތު ކުރެއްވީ ޖާބިރު ގޮވާނެހާ ހުތުރު އެއްޗެއް ގޮވުމުގެ ފުރުސަތު ދެއްވުމަށެވެ. އަދި ބަހުސާ ގުޅޭ އެއްވެސް ވާހަކައެއް ނުދައްކަވައި، ރައީސް ސޯލިހަށް ބަހުގެ ހަމަލާ ދެއްވުމަށް ފުރުސަތު ދެއްވުމަށެވެ.\nމެމްބަރު ޖާބިރުގެ އަނބިކަނބަލުން ދިޔާނާ ސައީދުއަށް ސުޕްރީމް ކޯޓުގެ ފަނޑިޔާރުކަން ނުލިބޭ ގޮތަށް ރައްޔިތުންގެ މަޖުލީހުން ދާދި ފަހުން ނިންމި ނިންމުމަކީ ރައީސް ސޯލިހުއަށް ތާއިދު ކުރައްވާ މެމްބަރުން އިސްވެ ނިންމެވި ނިންމުމެއް ކަން ދިރާސާ ކުރާ ފަރާތްތަކުން ޤަބޫލު ކުރެއެވެ. އަދި ދިޔާނާ އަށް ސުޕްރީމް ކޯޓުގެ ފަނޑިޔާރުކަން ދޭން ނަޝީދު ތާއިދު ކުރެއްވި ކަމަށް ވެސް ބެލެވެއެވެ. އެހެން ކަމުން ޖާބިރުގެ މި ހޫނު ބަހުގެ ހަމަލާ އަކީ އަނބިކަނބަލުން ދިޔާނާ ސައީދަށް ސުޕްރީމް ކޯޓްގެ ފަނޑިޔާރުކަން ނުލިބުމުން އެކަމުގެ "ރުޅި ބޭލުން" ކަމަށް ބެލެވިދާނެއެވެ.\nދާދި ފަހުން މެމްބަރު އަބްދުﷲ ޖާބިރު އިޓަލީ ވިލާތަށް ކުރެއްވި ނުރަސްމީ ދަތުރުފުޅެއްގައި އިޓާލީ ވިލާތުގެ ބައެއް ވިޔަފާރިވެރީން އަރިހު، ދިވެހި ރާއްޖެއަށް ވަރަށް އަވަހަށް ބަރުލަމާނީ ނިޒާމް އަންނާނެކަމަށް ވިދާޅުވި ކަމަށް ސިޔާސީ މަސްދަރުތަކުން މައުލޫމާތު ލިބިފައި ވެއެވެ. އަދި މަޖުލިހުގެ ރައީސް މުހައްމަދު ނަޝީދު މަޖުލިސްތެރޭގައި އަނބުރުއްވަން ބޭނުންފުޅުވާ ބައެއް "ގޭސް" ގަނޑު ގަނޑު އަނބުރުއްވަނީ ޖާބިރުލައްވާ ކަމަށް ވެސް ބެލެވެއެވެ. އެގޮތުން ރާއްޖޭގައި މަރިޖުއާނާ ޑްރަގް ހުއްދަކުރަން ޖެހޭ ކަމަށާއި، ކެސިނޯ ހަދަން ހުއްދަ ދޭންޖެހޭ ކަމަށް ދޭހަވާ ފަދަ ގޮތަކަށް ވެސް މަޖުލިހުގެ ތަޅުމުގައި މިއަހަރުތެރޭ ޖާބިރު ވަކާލާތު ކުރައްވާފައި ވެއެވެ.\nސިޔާސީ ބައެއް މުފައްކިރުން ދެކޭގޮތުގައި ރައީސް ނަޝީދާއި މެމްބަރު ޖާބިރު ވަކި "ޑީލެއް" ގެ ދަށުން މަސައްކަތް ކުރައްވަނީ ރައީސް ސޯލިހަށް ރައްޔިތުންގެ އިތުބާރު ގެއްލުވާލައި، މަޖުލިހުގެ މެޖޯރިޓީ ނަޝީދާ އެއްކޮޅަށް ގަނެލައި، ރައީސުލް ޖުމްހޫރިއްޔާ އާއި އެމަނިކުފާނުގެ ނައިބުގެ އިތުބާރު ނެތްކަމަށް މަޖުލިހުން ފާސްކޮށް، މަޖުލިހުގެ ރައީސްގެ ހައިސިއްޔަތުން ރާއްޖޭގެ ރައީސް ކަމަށް މުހައްމަދު ނަޝީދު ގެނައުމަށެވެ. އަދި އެއަށް ފަހު ބަރުލަމާނީ ނިޒާމު ތައާރަފު ކޮށް، ރާއްޖެ ސެކިއުލަރ ޑިމޮކްރެސީ އަކަށް ބަދަލު ކޮށް، ދީނީ މިނިވަންކަން ދީ، ފައްޅި އަޅައި، މީހުން އުޅޭ ރަށްރަށުގައި ރާ ވިއްކުމުގެ ހުއްދަދީ، ރިސޯޓް ތަކުގައި ކެސިނޯ އެޅުމުގެ ހުއްދަދީ، ބާރުދަށް ޑްރަގެއް ކަމަށް ބުނެވޭ މެރިޖުއާނާ ހުއްދަކޮށް، އިންޑިއާގެ ބާރު ދިވެހި ރާއްޖޭގައި މިހާރަށް ވުރެ ވެސް ވަރުގަދަ ކުރުމަށެވެ.\nރަޢިސް ނަޝީދު އަޑީގައި ހުންނަވައިގެން މެމްބަރު އަބްދުﷲ ޖާބިރު ލައްވާ ހުރިހާ "ޑާރޓީ" ގޭމެއް މި ކުޅުއްވަނީ ނަޝީދު މިކަމުން ބަރީއަ ވެ ހުންނަވައިގެން ކަމަށް ބެލެވެ އެވެ. ނަމަވެސް މިގޭމް މިހާރު މިކުރިއަށް ދާ ގޮތް ރައީސް އިބްރާހީމް މުހައްމަދު ސޯލިހަށް ވަރަށް ރަނގަޅަށް އެނގިވަޑައިގަންނަވާނެ ކަން ޔަޤީނެވެ.\nސަރުކާރު ވައްޓާލަން މަސައްކަތް ކުރަނީ ޖުމްހޫރީ ޕާޓީގެ ރައީސް ޤާސިމް އިބްރާހިމް ކަމަށް އެމް.ޑީ.ޕީ ގެ ނަޝީދު ފެކްޝަނުގެ މީހުން ބުނަމުން ދާ ބުނުމަށް ރައްދު ދެއްވައި ޤާސިމް އިބްރާހިމް ދާދިފަހުން ވިދާޅުވެފައިވަނީ ރައީސުލް ޖުމުހޫރިއްޔާގެ މަގާމަށް "ރާއްޖެތެރޭ" ބޭފުޅަކު ވަޑައިގަތުމުން އެމަނިކުފާނު ބޭރުކުރުމަށް މަސައްކަތް ކުރަނީ ޚުދު އެމް.ޑީ.ޕީ ތެރެއިން ކަމަށެވެ. ރައީސް ނަޝީދަށް ފާޑު ވިދާޅުވަމުން ޤާސިމް އިޝާރާތް ކުރެއްވީ ރައީސް ސޯލިހުގެ ވެރިކަން ވައްޓާލަން މަސައްކަތް ކުރަނީ މަޖުލިހުގެ ތެރެއިން ސީދާ މުހައްމަދު ނަޝީދު ކަމަށެވެ. އެގޮތުން 40 ބިލިއަން ރުފިޔާގެ ތަރައްޤީގެ ބަޖެޓަށްވެސް ހުރަސް އަޅައި، އެބަޖެޓަށް ފާޑު ކިޔައި، ނަޝީދަށް ތާއީދު ކުރާ މެމްބަރުން މަޖުލިސް ތެރެއިން ބަޣާވާތެއް ގެންނަން މަސައްކަތް ކުރާ ކަމަށް ޤާސިމް އިޝާރާތް ކުރެއްވިއެވެ.\nރައީސް ނަޝީދު ރައްޔިތުންގެ މަޖުލިހުގެ ބާރުތައް ނަންނަގަވައި، ޖޭ.އެސް.ސީ މެދުވެރިކޮށް ފަނޑިޔާރުގޭގެ ބާރުތައް ނަންގަވައި، މަޖުލިހުގެ ކޮމިޓީތައް މެދުވެރިކޮށް ވަކިވަކި މިނިސްޓްރީ ތަކުގެ ބާރުތައް މުށުތެރެއަށް ލައްވައި، މަޖުލިސް މިހިންގަވަނީ ވަކި ސަރުކާރެއްގެ ގޮތުގައެވެ. ރައީސް ސޯލިހު މިކަމާ މެދު ފިޔަވަޅެއް ނާޅުއްވައި ހުންނަވައިފިނަމަ ނަޝީދާއި ޖާބިރުގެ "އެޖެންޑާ" ކާމިޔާބުވެ، މުޅި ސަރުކާރާއި ދައުލަތާއި ޤައުމު ފުން އަނދަވަޅަކަށް ވެއްޓިގެން ދިއުން އޮތި ދުރަކު ނޫނެވެ. ރައްކާވެ ތިބިއްޔާ ދަތުރޭ ބުނެ ފުއްދައިލެވޭކަށް ނެތެވެ. ދިވެހި ރައްޔިތުން ނިދީން ހޭލަން އެބަޖެހެއެވެ. ރައީސް ސޯލިހުވެސް އަވަސް ނިންމެވުން ތަކެއް ނިންމަވަން އެބަ ޖެހެއެވެ. މުހިއްމީ ގާތް ރަހްމަތްތެރިޔާއެއް ނޫނެވެ. އެއަށް ވުރެ މި ޤައުމާއި މި ޤައުމުގެ ދީން މާ މުހިއްމެވެ. ރައްކާވެ ތިބިއްޔާ ހަމަ ދަތުރެވެ!\nގުޅޭ ޓެގު ސިޔާސީ ރައީސް އިބްރާހިމް މުހައްމަދު ސޯލިހު ކާށީދޫ ދާއިރާގެ މެންބަރު އަބްދުﷲ ޖާބިރު މަޖިލީހުގެ ރައީސް


ވޯޓުލުމަށް ރަޖިސްޓަރީ ކޮށްފައިވާ ފޮށީގެ މަޢުލޫމާތު ހިމެނޭ ލިސްޓު ޢާއްމުކުރުމާއި ލިސްޓަށް ޝަކުވާ ހުށަހެޅުމުގެ ފުރުޞަތު ހުޅުވާލުން\n04 އޭޕްރީލް 2017, 12:00 އިއުލާން\nވޯޓުލުމަށް ރަޖިސްޓަރީ ކޮށްފައިވާ ފޮށީގެ މަޢުލޫމާތު ހިމެނޭ ލިސްޓު ޢާއްމުކުރުމާއި ލިސްޓަށް ޝަކުވާ\nހުށަހެޅުމުގެ ފުރުޞަތު ހުޅުވާލުން\n2017 މެއި 06 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލްތަކުގެ އިންތިޚާބަށް ވޯޓުލުމަށް ރަޖިސްޓަރީ ކޮށްފައިވާ ފޮށީގެ މަޢުލޫމާތު ހިމެނޭ ލިސްޓު ޢާންމުކޮށްފީމެވެ. މި ލިސްޓުގައިވާ، ވޯޓުލުމަށް ރަޖިސްޓަރީ ކުރެވިފައިވާ ތަނާ ބެހޭގޮތުން ޝަކުވާ ހުށަހެޅުމުގެ ފުރުޞަތު 2017 އޭޕްރީލް 08 ވާ ހޮނިހިރު ދުވަހުގެ ނިޔަލަށް ހުޅުވާލައިފީމެވެ.\nމިހާރު ރަޖިސްޓަރީ ވެފައިވާ ތަނުގެ މަޢުލޫމާތު ކޮމިޝަނުގެ ވެބްސައިޓު (www.elections.gov.mv) ގައި، މާލެ ފިޔަވައި މީހުން ދިރިއުޅޭ ކޮންމެ ރަށެއްގެ ރަށު ކައުންސިލް އިދާރާތަކުގައި އަދި އައްޑޫ ސިޓީ އަދި ފުވައްމުލަކު ސިޓީގެ އަވަށްތަކުގެ އޮފީސްތަކުން ޢާންމުކޮށް ފެންނަން ހުންނާނެއެވެ. މީގެއިތުރުން (VR (Space) IDNO Send to 1414) އެސް.އެމް.އެސް ކޮށްގެން ޗެކްކުރެވޭނެއެވެ. އަދި ގއ. ވިލިނގިލީގައި ނަމަ ގއ. ވިލިނގިލި ކައުންސިލް އިދާރާގައި، ގއ. ވިލިނގިލި ސިއްޚީ މަރުކަޒުގައި އަދި ގއ. ވިލިނގިލި އަތޮޅު ތަޢުލީމީ މަރުކަޒުގައި ޢާންމުކޮށް ފެންނަން ހުންނާނެއެވެ.\nމި ފޯމު ދޫކުރުމާއި ބަލައިގަތުމަށް ހަމަޖެހިފައިވަނީ ހުރިހާ ރަށެއްގެ ރަށު ކައުންސިލް އިދާރާތަކުންނާއި، އައްޑޫ ސިޓީ އަދި ފުވައްމުލަކު ސިޓީގެ އަވަށްތަކުގެ އޮފީސްތަކުންނާއި މާލޭ ސިޓީގައި ނަމަ ލޯކަލް ކައުންސިލްތަކުގެ އިންތިޚާބު 2017 ގެ އިންތިޚާބީ މަރުކަޒު (ބައު ޖަމާލުއްދީން) އިންނެވެ. ރާއްޖޭންބޭރުގައިނަމަ ރަޖިސްޓަރީ ކުރުން އޮންނާނީ ކޮލޮމްބޯގައި ހުންނަ ދިވެހިރާއްޖޭގެ އެންބަސީއިންނެވެ. އަދި މިފޯމު ކޮމިޝަނުގެ ވެބްސައިޓު (www.elections.gov.mv) އިން ޑައުންލޯޑް ކުރެވެންވެސް ހުންނާނެއެވެ.\nމި ލިސްޓަށް ޝަކުވާ ހުށަހަޅާނީ 2017 އޭޕްރީލް 05 އިން 2017 އޭޕްރީލް 08 ގެ ނިޔަލަށް، ރަސްމީ ބަންދު ނޫން ކޮންމެ ދުވަހަކު ހެނދުނު 08:30 އިން މެންދުރުފަހު :0003 އަށެވެ. އަދި ރަސްމީ ބަންދު ދުވަސްތަކުގައި ކޮންމެ ދުވަހަކު ހެނދުނު 09:00 އިން މެންދުރުފަހު 03:00 އަށެވެ. ހުކުރު ދުވަހު ފޯމު ބަލައިގަތުމަށް ހަމަޖެހިފައިވަނީ މެންދުރުފަހު 03:00 އިން ހަވީރު 05:00 އަށެވެ. އަދި ރާއްޖޭންބޭރުގައިނަމަ ޝަކުވާ ހުށަހަޅާނީ ކޮލޮމްބޯގައި ހުންނަ ދިވެހިރާއްޖޭގެ އެންބަސީއިން، ރަސްމީ ބަންދު ނޫން ކޮންމެ ދުވަހެއްގެ ހެނދުނު 09:30 އިން ހަވީރު 04:00 އަށެވެ. އަދި ބަންދު ދުވަސް ދުވަހު ފޯމު ބަލައިގަތުމަށް ހަމަޖެހިފައިވަނީ މެންދުރު 12:00 އިން ހަވީރު 05:00 އަށެވެ.\nއަދި ދަންނަވަމެވެ. މި ލިސްޓުގައިވާ އެހެން މަޢުލޫމާތުތަކަށް ޝަކުވާ ހުށަހެޅުމުގެ މުއްދަތު 2017 މާރިޗު 25 ގައި ހަމަވެފައިވާތީ، މި މުއްދަތުގެ ތެރޭގައި ޝަކުވާ ހުށަހެޅޭނީ ހަމައެކަނި ރަޖިސްޓަރީވެފައިވާ ތަނުގެ މަޢުލޫމާތާއި ގުޅޭ ގޮތުންނެވެ.\n07 ރަޖަބު 1438\n04 އޭޕްރީލް 2017


Huvadhoo Media Group Ge Official Kit Partner Akah Volna Maldives ހުވަދޫ މީޑިއާ ގްރޫޕްގެ އޮފިޝަލް ކިޓް ޕާޓްނަރަކަށް ވޮލްނާ މޯލްޑިވްސް – Huvadhoo News Huvadhoo Media Group Ge Official Kit Partner Akah Volna Maldives Huvadhoo News\nހުވަދޫ މީޑިއާ ގްރޫޕްގެ އޮފިޝަލް ކިޓް ޕާޓްނަރަކަށް ވޮލްނާ މޯލްޑިވްސް\nހުވަދޫ މީޑިއާގެ އޮފިޝަލް ކިޓް ޕާޓްނާރ އެއްބައްސްވުމުގައި ސޮއިކުރެއްވުމުގެ ރަސްމިއްޔާތުގެ ތެރެއިން\nހުވަދޫ މީޑިއާ ގްރޫޕްގެ އޮފިޝަލް ކިޓް ޕާޓްނަރަކަށް ވޮލްނާ މޯލްޑިވްސް ހަމަޖައްސައިފިއެވެ.\nހުވަދޫ މީޑިއާގެ އޮފިޝަލް ކިޓް ޕާޓްނާރ އެއްބައްސްވުމުގައި ސޮއި ކޮށްފައިވަނީ މިއަދު މާލޭގައި ހުންނަ ލަރޯކާގައި ބޭއްވި ރަސްމިއްޔާތެއްގައެވެ. މި އެއްބަސްވުމުގައި ހުވަދޫ މީޑިއާ ގްރޫޕްގެ ފަރާތުން ސޮއި ކުރެއްވީ، ހުވަދޫ ނިއުސް ގެ އެޑިޓަރ ސާއި ޢަލީ އެެވެ. އަދި ވޮލްނާ މޯލްޑިވްސްގެ ފަރާތުން ސޮއި ކުރެއްވީ އެ ކުންފުނީގެ މެނޭޖިންގ ޑިރެކްޓާރ ޒިދާން އިބްރާހިމް ހުސައިން އެވެ.\nވޮލްނާ މޯލްޑިވްސް އާއި، ހުވަދޫ މީޑިއާ އާއި ދެމެދު ސޮއި ކުރެވުނު މި އެއްބަސްވުމާއި އެކު، ހުވަދޫ މީޑިއާ ގްރޫޕްގެ އޮފިޝަލް ކިޓްގެ އިތުރުން ހުވަދޫ މީޑިއާ ގްރޫޕްއިން އިންތިޒާމް ކުރާ ހަރަކާތްތަކުގައި ބޭނުން ކުރާނެ ކިޓްވެސް ސްޕޮންސާ ކުރާނީ ވޮލްނާ މޯލްޑިވްސް އިންނެވެ.\nHuvadhoo Media Group Ge Official Kit Partner Akah @volnamaldives pic.twitter.com/TfDzffnED8\n— Huvadhoo News (@NewsHuvadhoo) December 14, 2021\nވޮލްނާ މޯލްޑިވްސް އަކީ މި އަހަރު ކުރީ ކޮޅު ދިވެހިންގެ ތެރެއަށް ނިކުތް ވިޔަފާރިއެކެވެ. އެގޮތުން ކުޑަ ދުވަސްކޮޅެއްގެ ތެރޭގައި ވޮލްނާ މޯލްޑިވްސް އާއި، އެކުންފުނީގެ ދަށުން ހިންގާ، ވޮލްނާ މޯލްޑިވްސް ސްޕޯޓްސްވެއާ އިން ދަނީ ރަނގަޅު ޚިދުމަތްތައް ހެޔޮ އަގެއްގައި އާންމުންނަށް ފޯރުކޮށްދެމުންނެވެ.\nވޮލްނާ މޯލްޑިވްސް އިން ފޯރުކޮށްދޭ ޚިދުމަތްތަކުގެ ތެރޭގައި، ކުޅިވަރު ހަރަކާތްތަކަށް ބޭނުންވާ ޖާޒީ އާއި ޝޯޓް ބޭނުން ޑިޒައިނެއްގައި ފަރުމާ ކުރުމާއި ޕްރިންޓްކުރުން ހިމެނޭ އިރު، ސްކޫލްތަކާއި، ކުލަބް ޖަމިއްޔާތަކުގެ އެކްޓިވިޓީ ޔުނިފޯމް ތައްޔާރުކުރުމުގެ އިތުރު، އޮފީސްތަކާއި ކެފޭ ރެސްޓޯރެންޓްތަކަށް އޮފިޝަލް ޔުނިފޯމް ފަރުމާކޮށް ޕްރިންޓް ކުރުން ހިމެނެއެވެ.\nހުވަދޫ މީޑިއާ ގްރޫޕް ވޮލްނާ މޯލްޑިވްސް


Airport Ferry Ticket Counter Taxi Que Kairiah Badhalukohffi - Vaguthu\nކޮވިޑް-19: ބިރުވެރިކަން ދަނީ އިތުރުވަމުން - 21 ގަޑިއިރު ކުރިން\nއެއާޕޯޓް ފެރީ ޓިކްޓް ކައުންޓަރ ޓެކްސީކިއު ކައިރިއަށް ބަދަލުކޮށްފި\n1 މަސް ކުރިން ( ޖެނުއަރީ 19, 2020 )\nއެއާޕޯޓުގައި ހުންނަ ފެރީ ޓިކެޓް ކައުންޓަރ ޓެކްސީ ކިއު ކައިރިއަށް ބަދަލުކޮށްފައި ވާކަމަށް އެއާޕޯޓް ހިންގާ މޯލްޑިވްސް އެއާޕޯޓްސް ކޮމްމެނީ ލިމިޓެޑް (އެމްއޭސީއެލް) އިން ހާމަކޮށްފިއެވެ.\nއެމްއޭސީއެލް އިން ކޮށްފައިވާ ޓްވީޓެއްގައި ވިދާޅުވެފައި ވަނީ އެކަން ކޮށްފައި ވަނީ އެއާޕޯޓުން ދަތުރު ކުރާ ފަރާތްތަކަށް ފަސޭހަކުރުމަށް ކަމަށެވެ.\nމީގެ ކުރިން އެއާޕޯޓް ފެރީ ޓާމިނަލް ހުންނަނީ ޑޮމެސްޓިކް އެއާޕޯޓު ކުރިމައްޗަށް ވާގޮތަށެވެ. އެތާ ކައުންޓަރު ސަބަބުން އިންޓަރނޭޝަނަލް އިން ނިކުންނަ ފަރާތްތަކަށް ދަތިތަކަކާއި ކުރިމަތިލާން ޖެހެއެވެ.\nFor our travellers convenience @VelanaAirport , public ferry counter from airport to Male city has been moved to the taxi pick up point.\nThis move was made to giveabetter choice for our airport users in their travel experience. pic.twitter.com/eOFs1I5M9M\n— MACL (@MACLmedia) January 19, 2020\nމިހާރު ފެރީގައި ދަތުރުކުރަމުން އަންނަ ފަރާތްތައް ކުރިއާ އަޅައިބަލާއިރު އިންތިހާ އަށް މަދެވެ. މިހާރު މާލެއާއި ހުޅުލެއާއި ދެމެދުގައި ބްރިޖެއް ގާއިމްކޮށްފައި އޮތުމުން ގިނަ ބަޔަކު ދަތުރު ކުރުމަށް އިހްތިޔާރު ކުރަނީ އެ ގޮތެވެ.މި ބަދަލާއި އެކު ކުރިއާ އަޅައި ބަލާއިރު ޓެކްސީތަކަށް އޮންނަ ޑިމާންޑްވެސް ވަނީ ބޮޑުތަނުން އިތުރުވެފައެވެ.\nއެގޮތުން މިހާރު ވަނީ އެއާޕޯޓުގައި ޓެކްސީ މަޑުކުރުމަށް ހާއްސަ ސަރަހައްދެއްވެސް ގާއިމްކޮށްފައެވެ. ނަމަވެސް އަދިވެސް ގިނަ ފްލައިޓްތައް އޮޕަރޭޓްކުރާ ވަގުތުތަކުގައި ޓެކްސީ ހޯދުމަށް ދަތިވާކަން ގިނަ ބަޔަކު ފާހަގަކުރެއެވެ.\nކުރިން ނިންމާފައިވާ ނިންމުތައް ރަނގަޅު ކަމަށް މިހާރުގެ ބޯޑުން ބުނި: ޓީއެމްއޭ\nޓާމިނަލް ހިންގުމުގައި، އެމްއޭސީއެލްގެ ޤާބިލްކަމާއި މެދު ފައްޔާޒްގެ ބަސް ދެ ފަހަރު ދެގޮތަށް!\nޓީއެމްއޭއަށް ޓާމިނަލް ދިނުމާއި ދެކޮޅަށް، ޔައުގޫބް ވޯޓެއް ނުދެއްވި!\nޖެނުއަރީ 19, 2020 15:41\nވ ރަނގަޅު ކަމެއް.\nޓެކްސީ ނުޅިބި ޓެކްސީ ކިޔު ބޮޑު ވަނީ މިހާރު މިއޮންނަ ގަވައިދާ ގުޅިގެން ކަން ފާހަގަ ކޮށްލަން.. 65ރ ވީމަ ގިނަ ޓެކްސީ ޑްރައިވަރުން އެެއާޕޯޓަށް ނާދޭ އެހެންވީމާ ކިއު ބޮޑު ވަނީ. އެކަމުގެ ސަބަބުން ވެސް ރައްޔިތުންނަށް މިލިބެނީ ގެލުން.


Covid-19: Saudi Ge Theluge Sinaa'athah 38 Billion Dollaruge Gellumeh - Vaguthu\nކޮވިޑް-19: ސައުދީގެ ތެލުގެ ސިނާއަތަށް 38 ބިލިއަން ޑޮލަރުގެ ގެއްލުމެއް\nމިހާރު ފެތުރެމުން އަންނަ ނުރައްކާތެރި ވައިރަސް ކޮވިޑް-19 އާ ގުޅިގެން، ސައުދީ އަރަބިއްޔާގެ ތެލުގެ ސިނާއަތަށް 38.67 ބިލިއަން ޑޮލަރުގެ ގެއްލުމެއް ލިބޭނެ ކަމަށް ސައުދީގެ ބޭންކެއް ކަމުގައިވާ އަލް ރާޖިހް ކެޕިޓަލްގެ ރިޕޯޓުތައް ދައްކައިފިއެވެ.\nދުނިޔޭގެ އެންމެ ބޮޑެތި ތެޔޮ އުފައްދާ ކުންފުނިތަކުން މިދިޔަ އާދީއްތަ ދުވަހު ވަނީ މިހާރު ފެތުރެމުން އަންނަ ކޮވިޑް-19 އާއި ގުޅިގެން ޑިމާންޑް ދަށްވެ އެހެން އަހަރުތަކަށްވުރެ ތެޔޮ އުފައްދާ ނިސްބަތް 20 އިންސައްތަ އަށް ދަށްވާނެ ކަމަށް ލަފާކޮށްފައެވެ.\nއޮގަނައިޒޭޝަން އޮފް ޕެޓްރޯލިއަމް އެކްސްޕޯޓިން ކަންޓްރީސް (އޯޕެކް)، ރަޝިއާ، އަދި އޯޕެކް ޕްލަސް އިން އާންމުކޮށް ތެޔޮ އުފައްދާ މިންވަރަށްވުރެ 9.7 މިލިއަން ފީފާގެ ތެޔޮ ދުވާލެއްގެ މައްޗަށް މަދު ކުރުމަށް މިހާރު ވަނީ އެއްބަސްވެފައެވެ. ސައުދީން ވަނީ އާންމުކޮށް ތެޔޮ އުފައްދާ މިންވަރަށް ވުރެ 8.5 މިލިއަން ފީފާގެ ތެޔޮ ދުވާލަކު މަދުކުރުމަށް ނިންމައިފައެވެ.\nއަލް ރާޖިހް ކެޕިޓަލް އިން އަންދާޒާކޮށްފައިވާ ގޮތުގައި ތެލުގެ ސިނާއަތުން މިއަހަރު ސައުދީ ސަރުކާރަށް ފައިދާގެ ގޮތުގައި ލިބޭނެ ކަމަށް ބެލެވެނީ 342 ބިލިއަން ރިޔާލެވެ. އެއީ މީގެ ކުރިން އާންމުކޮށް ލިބެމުން ދިޔަ 487 ބިލިއަން ރިޔާލުގެ ފައިދާ އާއި އަޅާބަލާ އިރު 145 ބިލިއަން ރުފިޔާގެ ދަށް އަދަދެކެވެ.\nމިކަމާ ގުޅިގެން މިއަހަރަށް ސައުދީ ސަރުކާރުން އެކުލަވާލައިފައިވާ ބަޖެޓުގެ ފަސް އިންސައްތަ ކަމަށްވާ 50 ބިލިއަން ރިޔާލް އެ ސަރުކާރުން ވަނީ ކަނޑާލައިފައެވެ. އަދި މިހާރު މިކަމާ ގުޅިގެން ސައުދީން ދަނީ އެހެނިހެން ހަރުދަނާ ފިޔަވަޅުތައް އެޅުމަށް ވިސްނަމުން ކަަމަށް އަލް ރާޖިހް ބޭންކުން ވަނީ ބުނެފައެވެ.\nމިހާރު ހަލުވިކަމާއެކު ފެތުރެމުން އަންނަ ކޮވިޑް-19 އަކީ މުޅި ދުނިޔޭގެ އިގްތިސާދަށް ވެސް ބޮޑު ހީނަރު ކަމެއް އަންނާނެ އަހަރެއް ކަމަށް ކަމާ ބެހޭ މާހިރުން ވަނީ ލަފާކޮށްފައެވެ. ކޮވިޑް-19 ގެ ސަބަބުން ދުނިޔޭގެ އެންމެ އިގްތިސާދީ ގޮތުން ވަރުގަދަ ގައުމުތަކުގެ ކުރީ ސަފުގައި ހިމެނޭ އެމެރިކާ އާއި ޗައިނާ އަށްވެސް ދަނީ ބޮޑެތި ގެއްލުންތަކެއް ވަމުންނެވެ.


Anna aharuge budget gai covid vaccine gannan vaanee himanaafa: Ameeru | Hathaavees\nއަންނަ އަހަރުގެ ބަޖެޓުގައި ކޮވިޑް ވެކްސިން ގަންނަން ވާނީ ހިމަނާފައި: އަމީރު\nއަންނަ އަހަރުގެ ބަޖެޓުގައި ކޮވިޑް ވެކްސިން ގަންނަން ވާނީ ހިމަނާފައިކަމަށް ފިނޭންސް މިނިސްޓަރު އިބްރާހީމް އަމީރު ވިދާޅުވެއްޖެއެވެ.\nމިއަދު ރައްޔިތުންގެ މަޖިލީހުގައި އަންނަ އަހަރުގެ ބަޖެޓުގެ ބަޔާން މަޖިލީހަށް ހުށަހަޅުއްވަމުން މިނިސްޓަރު އަމީރު ވިދާޅުވީ، އަންނަ އަހަރުގެ ބަޖެޓުގައި އެންމެ އިސްކަމެއް ދީފައިވަނީ ސިއްހީ ދާއިރާއަށް ކަމަށާޢި، އެގޮތުން އެ ދާއިރާއަށް ވާނީ4ބިލިއަން ރުފިޔާގެ ބަޖެޓެއް ހުށަހަޅާފައި ކަމަށެވެ.\n"2021 ވަނަ އަހަރާވެސް މިކުރިމަތިލަނީ ކޮވިޑް-19 ގެ ބަލިމަޑުކަމުގެ ތެރޭގައި. އަޅުގަނޑުމެންގެ އުންމީދަކީ މި ބައްޔަށް ވެކްސިނެއް ނުވަތަ ފަރުވާއެއް އަވަހަށް ހޯދިގެން ދިއުން. ރާއްޖޭގެ އިގުތިސާދު މިހާރު މި ދަނީ ހުޅުވާލަމުން. މިގޮތަށް ކުރިއަށް ދިއުމުގެ އަސާސަކީ ކާމިޔާބު ކަމާއެކު ބަލި ކޮންޓްރޯލް ކުރެވޭ މިންވަރު. އެހެންކަމުން މިބަޖެޓުގައި އެންމެ ބޮޑު އިސްކަމެއް ދީފައިވާ އެއް ދާއިރާއަކީ ސިއްހީ ދާއިރާ. މިގޮތުން ސިއްހީ ދާއިރާއަށް ވާނީ4ބިލިއަން ރުފިޔާގެ ބަޖެޓެއް ހުށަހަޅާފައި." މިނިސްޓަރު އަމީރު ވިދާޅުވިއެވެ.\nމީގެއިތުރަށް މިނިސްޓަރު އަމީރު ވިދާޅުވީ މިބަޖެޓުގައި ވާނީ ކޮވިޑް-19 އާ ދެކޮޅަށް އާންމު ސިއްހީ ދާއިރާއިން މިހާރުވެސް ކުރިއަށް ގެންދަމުންދާ މަސައްކަތްތަކަށް ބަޖެޓު ކަނޑައަޅާފައި ކަމަށެވެ. އަދި މި ބައްޔަށް އަންނަ އަހަރުގައި ވެކްސިންއެއް ފެނިއްޖެނަމަ މިވެކްސިން ރައްޔިތުންނަށް ފޯރުކޮށްދިނުމަށް ބަޖެޓުގައި ހިމަނާފައިވާ ކަމަށެވެ.\n"މިބަޖެޓުގައި ވާނީ ކޮވިޑް-19 އާ ދެކޮޅަށް އާންމު ސިއްހީ ދާއިރާއިން މިހާރުވެސް ކުރިއަށް ގެންދަމުންދާ މަސައްކަތްތަކަށް ބަޖެޓު ކަނޑައަޅާފައި. ކުރިއަށް އޮތްތާގައިވެސް މި ވައިރަސް ކޮންޓްރޯލް ކުރެވެން އޮތީ ޓެސްޓު ކުރާ އަދަދު އިތުރުކޮށްގެންނާއި، ކޮންޓްރެކްޓް ޓްރޭސިންގ އާއި، ބަލި މީހުން އެކަހެރި ކުރުން ކުރިއަށް ގެންދެވިގެން. މީގެ އިތުރުން ފަތުރުވެރިކަން ވެސް ރަނގަޅަށް ހުޅުވާލެވެން އޮތީ ރާއްޖެއަށް އަންނަ ފަތުރުވެރިންނަށް ފަސޭހައިން ޓެސްޓު ކުރެވޭނެ އިންތިޒާމު ހަމަޖެހިގެން. އަދި މާތް ﷲ ގެ އިރާދަފުޅާއެކު މި ބައްޔަށް 2021 ވަނަ އަހަރުގައި ވެކްސިންއެއް ފެނިއްޖެނަމަ މި ވެކްސިން ރައްޔިތުންނަށް ފޯރުކޮށްދިނުމަށް ބަޖެޓުގައި ޖާގަ ދެވިފައިވާނެ." މިނިސްޓަރު އަމީރު ވިދާޅުވިއެވެ.\nPrevious އިންޑިއާގެ ފޮރިން ސެކްރެޓަރީ ރައީސް ސޯލިހުއާ ބައްދަލުކުރައްވައިފި\nNext ބްރިޖު މަޝްރޫއުއަށް އިންޑިއާ އިން ދޭ 100 މިލިއަން ޑޮލަރުގެ އެއްބަސްވުމުގައި ސޮއިކޮށްފި


Minimum wage December mahuge niyalah kan'da alhanaane\nރާއްޖެ - މިނިމަމް ވޭޖް\nމިނިމަމް ވޭޖް ޑިސެންބަރު މަހުގެ ނިޔަލަށް ކަނޑައަޅާނެ\nއިތުރު މައުލޫމާތު ހޯދުމަށް "އެންޓަރޕްރައިޒް ސާރވޭ" އެއް ކުރުމުގެ މަސައްކަތް ދަނީ ކުރަމުން\nމަސައްކަތް ކުރިއަށް ގެންދިއުމަށް އެކުލަވާލައިފާވާ ރޯޑް މެޕާ އެއްގޮތަށް މަސައްކަތްތައް ދަނީ ކުރަމުން\nއައިއެލްއޯގެ ފަރާތުން ލީޑް ކޮންސަލްޓެންޓެއްގެ ލަފާވެސް މި ބޯޑަށް ލިބިގެންދާނެ\nކ. މާލެ 20 އޯގަސްޓު 2019 | އަންގާރަ 18:30 3,780\nމިނިމަމް ވޭޖް އަވަސް ކޮށްދިނުމަށް އެދި ހއ. ދިއްދޫގައި ވަނީ އާދިއްތަ ދުވަހު އެއްވުމެއް ބާއްވާފަ - ފޭސްބުކް\nއެންމެ ކުޑަމިނުން ދެވޭ މުސާރައާއި އުޖޫރަ ކަނޑައަޅުމަށް ބޭނުންވާ މައުލޫމާތުތައް ޑިސެމްބަރުމަހު އިކޮނިމިކް މިނިސްޓަރަށް އަރުވާނެކަމަށް މިނިސްޓްރީ އޮފް އިކޮނޮމިކް ޑިވެލޮޕްމެންޓް އިން ބުނެފިއެވެ.\nއިކޮނިމޮކް މިނިސްޓްރީ އިން އަންގާރަ ދުވަހު ނެރުނު ބަޔާނެއްގައި ބުނެފައިވަނީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް، މުސާރައާ އުޖޫރައާ ގުޅޭގޮތުން ލަފާދިނުމަށް އެކުލަވާލާފާވާ ބޯޑުން މިހާރު ކުރިއަށް ގެންދާ މަސައްކަތްތަކަކީ ސަރުކާރުގެ އެކި އެކި މުއައްސަސާތަކުންނާ އެހެނިހެން ފަރާތްތަކުން ލިބެންހުރި މައުލުމާތުތައް އެއްކުރުން ކަމުގައެވެ. އެގޮތުން، މި ބޯޑްގެ ފަރާތުން ސަރުކާރުގެ ވަރަށް ގިނަ ފަރާތްތަކަކާ ބައްދަލުކޮށްފައިވާ ކަމަށާއި ތަފާތު ސިނާއަތްތަކުގައި މަސައްކަތްކުރާ މުވައްޒަފުންގެ ޖަމާއަތްތަކުގެ މަންދޫބުންނާ ވަޒީފާ ދޭ ފަރާތްތަކާ އެކު ވަކިވަކި ބައްދަލުވުންތައް ވެސް ބާއްވާފައިވާނެކަމަށް އެ ބަޔާނުގައިވެއެވެ.\nމިނިސްޓްރީއިން އިތުރަށް ބުނެފައިވަނީ މިހާރު އެއްކުރެވިފައިހުރި މައުލޫމާތުގެ އިތުރުން ހޯދަން ބޭނުންވާ މައުލޫމާތުތައް ހޯދުމަށްޓަކައި "އެންޓަރޕްރައިޒް ސާރވޭ" އެއް ކުރުމުގެ މަސައްކަތް ކުރަމުން އަންނަ ކަމުގައެވެ. އަދި ބޯޑްގެ މަސައްކަތްތައް ކުރިއަށް ގެންދިއުމަށްޓަކައި އެކުލަވާލާފާވާ ރޯޑް މެޕާ އެއްގޮތަށް މަސައްކަތްތައް ކުރިއަށް ދާކަމަށް ވެސް މިނިސްޓްރީއިން ބުންޏެވެ.\nމި މަސައްކަތްތައް ކުރުމަށް އިންޓަރނޭޝަނަލް ލޭބަރ އޮގަނައިޒޭޝަން (އައިއެލްއޯ) ގެ ލަފައާ އެހީ ބޯޑަށް ލިބޭކަމަށާއި ފާއިތުވި ޖުލައި މަހުގެ އަށަކުން ދިހަ އަކަށް އައިއެލްއޯގެ ވަފުދެއް ރާއްޖެ އައިސް ތިން ދުވަހުގެ މަސައްކަތު ބައްދަލުވުންތަކެއް ބާއްވާފައިވާކަމަށް ވެސް ބަޔާނުގައިވެއެވެ. މިނިމަމް ވޭޖް ކަނޑައެޅުމަށް އައިއެލްއޯގެ އެހީތެރިކަން އިތުރަށް ހޯދުމުގެ ގޮތުން އެ ޖަމިއްޔާގެ ފަރާތުން ލީޑް ކޮންސަލްޓެންޓެއްގެ ލަފާވެސް މި ބޯޑަށް ލިބޭނެގޮތް ވަނީ ހަމަޖެހިފައެވެ.\nރާއްޖޭ ހަލަތާ ގުޅޭގޮތުން ފަންނީ ލަފާދީ، މިނިމަމް ވޭޖް ކަނޑައެޅުމުގެ ދިރާސާތަކުގައި އެހީތެރިވެ ދިނުމަށް އެކި އެކި ސިނާއަތްތައް ތަމްސީލުކުރާ ޓެކްނިކަލް ކޮމިޓީއެއް އެކުލަވާލައިފާ ވާކަމަށް ވެސް މިނިސްޓްރީއިން ބުންޏެވެ.\nމިނިމަމް ވޭޖް ކަނޑައެޅުމަކީ ރައީސް ސޯލިހްގެ ރިޔާސީ ވައުދެއްގެ އިތުރުން ސަރުކާރު ހިންގާ މައި ޕާޓީ މޯލްޑިވްސް ޑިމޮކްރަޓިކް ޕާޓީ (އެމްޑީޕީ)ގެ އެޖެންޑާ 19 ގެ ވައުދު ތަކުގެ ތެރެއިން ވައުދެކެވެ.


SunOnline: India ge dhanduveringe muzaaharaagai bayaku maraali massalaagai ministerehge dharifulhu hayyarukohffi\nއިންޑިއާގެ ދަނޑުވެރިންގެ މުޒާހަރާގައި ބަޔަކު މަރާލި މައްސަލާގައި މިނިސްޓަރެއްގެ ދަރިފުޅު ހައްޔަރުކޮށްފި\nޝަމްހާ މުޙައްމަދު 10 Oct 2021, 16:58\nމުޒާހަރާ ތެރޭގއި ހިނގައި ދިޔަ ހަމަނުޖެހުމުގައި ހަލަކުވި ކާރު -- ފޮޓޯ/އަލްޖަޒީރާ\nއިންޑިއާގެ ދަނޑުވެރިން ކުރިއަށްގެންދާ ސިލްސިލާ މުޒާހަރާތަކުގެ ތެރެއިން މުޒާހަރާއެއްގައި ބަޔަކު މަރާލި މައްސަލައާ ގުޅިގެން އެގައުމުގެ ބޮޑުވަޒީރު ނަރެންދަރު މޯދީގެ ސަރުކާރުގެ ޖޫނިއާ މިނިސްޓަރެއްގެ ދަރިފުޅު ހައްޔަރުކޮށްފިއެވެ.\nއެ މައްސަލާގައި ހައްޔަރުކޮށްފައިވަނީ އިންޑިއާގެ ޖޫނިއާ ހޯމް މިނިސްޓަރު އަޖޭ މިޝްރާގެ ދަރިފުޅު އާޝިޝް މިޝްރާއެވެ.\nއާޝިޝް ހައްޔަރު ކުރީ އިންޑިއާގެ ދަނޑުވެރިކަމާ ބެހޭ ގާނޫނުތަކާ ދެކޮޅަށް އެގައުމުގެ އުއްތަރަ ޕްރަދޭޝްގައި މިދިޔަ އަންގާރަ ދުވަހު ދަނޑުވެރިން ބޭއްވި މުޒާހަރާގައި ނުވަ މީހަކު މަރުވި ހާދިސާއަކާ ގުޅިގެންނެވެ.\nއެ މުޒާހަރާގެ ބައިވެރިން ބުނާ ގޮތުގައި، އެ ހާދިސާ ހިނގީ މިނިސްޓަރު މިޝްރާއަށް ނިސްބަތްވާ ކާރަކުން މުޒާހަރާ ކުރަން ތިބި މީހުންގެ ގައިގައި ޖެއްސުމުންނެވެ. އަދި އެ ހާދިސާ ހިނގި ވަގުތު އާޝިޝް ކާރުގައި އިން ކަމަށް އެމީހުން ބުނެއެވެ.\nއެ މުޒާހަރާގެ ބައިވެރިން މަރުވި ފަހުން އެ ސަރަހައްދުގައި ހިނގި ހަމަނުޖެހުންތަކުގައި ކާރުގެ ޑްރައިވަރާއި ކާރުގައި ތިބި އިތުރު ތިން މީހަކު މަރުވި ކަމަށް މިނިސްޓަރު މިޝްރާ ވިދާޅުވިއެވެ. އަދި އޭނާ ވަނީ އެ ހާދިސާ ހިނގި ވަގުތު އޭނާގެ ދަރިފުޅު ކާރުގައި އިން ކަމަށް ބުނާ ތުހުމަތުތައް ދޮގު ކުރައްވާފައެވެ.\nމިޝްރާ ވިދާޅުވި ގޮތުގައި އެ ހާދިސާ ހިނގީ މުޒާހަރާ ކުރަމުން ދިޔަ މީހުން ކާރާ ދިމާލަށް ގާ އުކުމުގެ ސަބަބުން ކާރު ކޮންޓްރޯލުން ނެއްޓުމުންނެވެ.\nއިންޑިއާގެ ފުލުހުން ބުނީ އާޝިޝް ހައްޔަރުކުރީ، މުޒާހަރާ ތެރެއަށް ވަން ކާރުގައި އާޝިޝް ނެތް ކަމަށް އޭނާއަށް ސާބިތުކޮށް ނުދެވުމުން ކަމަށެވެ.\nއާޝިޝް ހައްޔަރުކޮށްފައިވަނީ އޭނާ ހައްޔަރު ނުކޮށްގެން އިންޑިއާގެ ސުޕްރީމް ކޯޓުން މައި ސަރުކާރަށް ފާޑުކިޔާފައި ވަނިކޮށެވެ.\nއެ ހާދިސާއާ ގުޅިގެން ފުލުހުން ވަނީ އިތުރު ހަ މީހަކު ހައްޔަރުކޮށްްފައެވެ. އަދި އެ ހާދިސާގައި މަރުވި ބީޕީޖީގެ މެމްބަރުންނާއި ޑްރައިވަރުގެ މަރާ ގުޅިގެން އެޕާޓީން ވަނީ މުޒާހަރާ ކުރަމުން ދިޔަ ދަނޑުވެރިންނާ ދެކޮޅަށް ފުލުހުންނަށް ޝަކުވާ ހުށަހަޅާފައެވެ.\nއިންޑިއާގެ ދަނޑުވެރިކަމާ ބެހޭ ގާނޫނުތަކާ ދެކޮޅަށް އެގައުމުގެ ދަނޑުވެރިން މުޒާހަރާ ކުރާތާ ނުވަ މަހަށް ވުރެ ގިނަ ދުވަސްވެއްޖެއެވެ.\nއިންޑިއާގެ ޕާލިމެންޓުން މިދިޔަ އަހަރުގެ ސެޕްޓެމްބަރު މަހު ފާސްކުރި ދަނޑުވެރިކަމާ ބެހޭ ގާނޫނުތަކުގައި ވަނީ ދަނޑުވެރިންނަށް ސަރުކާރުގެ މާކެޓުތަކުގެ ބޭރުން، އެ ދާއިރާއާ ގުޅުން ހުރި ބޮޑެތި އެކްސްޕޯޓް، ހޯލްސޭލް އަދި ރީޓެއިލް ކުންފުނިތަކަށް އެމީހުންގެ އުފެއްދުންތައް ވިއްކޭނެ ކަމަށެވެ.\nސަރުކާރުން ދެކޭ ގޮތުގައި އެއީ ދަނޑުވެރިން ބޭނުންވާ އަގުތަކުގައި ތަކެތި ވިއްކަން ފުރުސަތު ދޭނެ ގާނޫނުތަކެކެވެ.\nނަމަވެސް އިންޑިއާގެ ދަނޑުވެރިން ވަނީ އެ ގަވާއިދުގެ ސަބަބުން އެމީހުންނަށް ބޮޑެތި ކުންފުނިތަކަށް ރަނގަޅު އަގެއްގައި ތަކެތި ވިއްކުމަށް ދަތި ތަކެއް ދިމާވާނެ ކަމުގައި ބުނެފައެވެ. އެގޮތުން ދަނޑުވެރިން ބޮޑެތި ކުންފުނިތަކާއެކު މަޝްވަރާ ކުރާ އިރު ދަނޑުވެރިންގެ މައްޗަށް އެ ކުންފުނިތަކުގެ ބާރު އޮންނަ މިންވަރު މާ ބޮޑުވާނެ ކަމަށް ފާޑު ކިޔާ މީހުން ބުނެއެވެ.\nއިންޑިއާގެ 2.7 ޓްރިލިއަން ޑޮލަރުގެ އިގުތިސާދުގެ 15 ޕަސަންޓު ހޯދަނީ ދަނޑުވެރިކަމުންނެވެ.


United Athun Balinuve Chelsea Fahu Vaguthu Salaamai Vejje - Vaguthu\nޔުނައިޓެޑް އަތުން ބަލިނުވެ ޗެލްސީ ފަހު ވަގުތު ސަލާމަތްވެއްޖެ\nފަހު ސިކުންތުކޮޅުގެ ތެރޭގައި ރޮސް ބާކްލީ ކާމިޔާބުކުރި ލަނޑުން ޕްރިމިއާ ލީގުގައި މިއަދު ޗެލްސީ އާއި މެންޗެސްޓަރ ޔުނައިޓެޑް ބައްދަލުކުރި މެޗު 2-2 އިން އެއްވަރުވެގެން ނިމިއްޖެއެވެ.\nމި ނަތީޖާއާއެކު 21 ޕޮއިންޓާ އެކު ޗެލްސީ މިހާރު އޮތީ ލީގުގެ އެއްވަނައިގައެވެ. ނަމަވެސް ލީގުގައި މިރޭ ކުޅޭ އެހެން މެޗުތަކަށްފަހު ޗެލްސީގެ މަގާމަށް ބަދަލުތަކެއް އައުން އެކަށީގެންވެއެވެ. މެންޗެސްޓަރ ޔުނައިޓެޑް ލީގުގެ އަށްވަނައިގައި މިހާރު އޮތީ 14 ޕޮއިންޓާ އެކުއެވެ.\nޗެލްސީގެ ދަނޑުގައި މިއަދު ހަވީރު ކުޅުނު މި މެޗުގެ ފުރަތަމަ ހާފްގައި ދެ ޓީމުގެ ފަރާތުން ވެސް ދާދި ހަމަހަމަ ކުޅުމެއް ފެނިގެން ގޮސްފައިވާއިރު މެޗުގެ 21 ވަނަ މިނެޓްގައި އެންޓޯނިއޯ ރުޑިގާ ވަނީ ޗެލްސީ އަށް ލީޑު ނަގާދީފައެވެ. ރުޑިގާ މި ގޯލު ކާމިޔާބުކުރީ ޔުނައިޓެޑްގެ ޕެނަލްޓީއޭރިއާ ތެރޭ ފުދޭވަރަކަށް ހުހަށް ހުރެ ބޮލުން ފޮނުވާލި ބާރު ހަމަލާއަކުންނެވެ.\nމި ގޯލަށްފަހު މާ ރަނގަޅު ފުރުސަތުތަކެއް މި ހާފުގައި ޗެލްސީ ތަނަވަސްކުރެވިފައި ނުވާއިރު، މި ހާފުގައި ޔުނައިޓެޑަށް ޗެލްސީގެ ގޯލަށް މާ ނުރައްކާތެރި ހަމަލާތަކެއް ފޮނުވާލެވިފައެއް ނުވެއެވެ.\nފުރަތަމަ ހާފާއި ހިލާފަށް ދެވަނަ ހާފްގައި ޔުނައިޓެޑުން ކުޅުން ރަނގަޅު ކުރިއިރު މެޗުގެ 55 ވަނަ މިނެޓްގައި އެންތޮނީ މާޝިއަލް ވަނީ ޔުނައިޓެޑަށް ނަތީޖާ އެއްވަރުކޮށްދީފައެވެ. އޭނާ މި ގޯލު ކާމިޔާބުކުރީ ޗެލްސީގެ ޕެނަލްޓީއޭރިއާ ތެރޭ ހުރެ ފޮނުވާލި ބާރު ހަމަލާއަކުންނެވެ. މެޗުގެ 65 ވަނަ މިނެޓްގައި ދެވަނަ ފަހަރަށް ޗެލްސީ އަށް ލީޑު ނަގައިދޭން ޑޭވިޑް ލުއިޒް އަށް ރަނގަޅު ފުރުސަތެއް ލިބުނު ނަމަވެސް އޭނާ ބޮލުން ފޮނުވާލި އެ ހަމަލާ ދިޔައީ ގޯލުގެ ކުޑަތަންކޮޅެއް ބޭރުންނެވެ.\nއެ ފުރުސަތުގެ ބޭނުން ލުއިޒް އަށް ނުހިފުނުއިރު މެޗުގެ 73 ވަނަ މިނެޓްގައި މާޝިއަލް ވަނީ ރީތި ގޯލެއް ކާމިޔާބުކޮށްދީ މެޗުގެ ނަތީޖާ ޔުނައިޓެޑް ކޮޅަށް އަނބުރާލާފައެވެ. މި ގޯލާއެކު މި މެޗުން ޔުނައިޓެޑް މޮޅުވާން ދަނިކޮށް މެޗުގެ އެންމެފަހު ސިކުންތުކޮޅުތެރޭ ބާކްލީ ވަނީ ޗެލްސީ އަށް ނަތީޖާ އެއްވަރުކޮށްދީފައެވެ.\nމި މެޗު އެއްވަރުވެގެން ނިމުނުއިރު ލީގުގައި މިހާތަނަށް އަދި ޗެލްސީ މެޗަކުން ބަލިވެފައިނުވާކަން ފާހަގަކޮށްލެވެއެވެ.\nސިޓީ އަތްދަށުކޮށް ޗެލްސީން ޗެމްޕިއަންސް ލީގު ކާމިޔާބުކޮށްފި


Foarigadha anhen futsal fashaigen kuriah, mein sponsarakee femelee beykaree!\nފޯރިގަދަ އަންހެން ފުޓްސަލް ފަށައިގެން ކުރިއަށް، މެއިން ސްޕޮންސަރއަކީ ފެމެލީ ބޭކަރީ!\nޑަބުލިއު ސްޕޯޓްސް އިން އިންތިޒާމްކޮށްގެން ކުޅުދުއްފުށީގައި ބާއްވަމުން އަންނަ އަންހެން ފުޓްސަލް މުބާރާތް ފަށައިގެން ކުރިއަށް އެބަދެ އެވެ. މިއަހަރު މިމުބާރާތުގެ މެއިން ސްޕޮންސަރ އަކީ ފެމެލީ ބޭކަރީ އެވެ.\nމިމަހުގެ ތިންވަނަ ދުވަހުގެ ރޭ މެޗުތައް ފަށާފައިވާއިރު މުބާރާތުގައި7ޓީމެއް ވާދަކުރެ އެވެ. ކޭވައިއާރުސީ، އައްޒަ77، އަމީރު އަމީން ސްކޫލް، އަފީފުއްދީން އެސްއާރުސީ، މަގުލަސް ކްލަބް، ކްލަބު ކޮރަލްސް، އަދި ޓީމް އެއީސީ އެވެ.\nއަންހެން ފުޓްސަލް މުބާރާތުގެ ތެރެއިން–\nރެއަކު ދެ މެޗު ކުޅެމުންދާއިރު ފުރަތަމަ ރޭ ބައްދަލުކުރީ މަގުލަސް ކުލަބާއި ކުލަބް ކޮރަލްސް އެވެ. މި މެޗު ކާމިޔާބުކުރީ 0-2 ނަތީޖާއަކުން މަގުލަސް އެވެ. އެ ރޭ ބައްދަލުކުރި ދެވަނަ މެޗުގައި ޓީމް ކޭވައިއާރުސީ މައްޗަށް 2-4 ގޯލްގެ ތަފާތަކުން ކާމިޔާބުކުރީ ޓީމް އޭއީސީ އެވެ.\nމުބާރާތުގެ މެޗުތައް ކުރިއަށްދާއިރު ގިނަ އަދަދެއްގެ ސަޕޯޓަރުން ކޮންމެ ރެއަކުވެސް ތަރުހީބު ދިނުމަށް ދަނޑަށް ވަދެ އެވެ. ސްޓޭޑިއަމްގެ ޓާފް ގުރާސް ދަނޑުގައި ކުރިއަށްދާ މިމުބާރާތުގެ ފައިނަލް މެޗު ކުޅުމަށް ތާވަލުކޮށްފައިވަނީ މިމަހު 13 ވަނަ ދުވަހުގެ ރޭގަނޑު 8:30 ގަ އެވެ. ފައިނަލް މެޗު އައިސް ޓީވީ ލައިވް ކުރާގޮތަށް ވަނީ ހަމަޖެހިފަ އެވެ.


Ooredoo aai dhiraagun Lanaka call thakuge agu heyo kohfi\nއޫރިދޫ އާއި ދިރާގުން ލަންކާ ކޯލްތަކުގެ އަގު ހެޔޮކޮށްފި\nރާއްޖޭގައި މުވާސަލާތީ ހިދުމަތް ދޭ ދެ ކުންފުނި، އޫރިދޫ އާއި ދިރާގުން ސްރީ ލަންކާއަށް ކުރާ ކޯލްތަކުގެ އަގު ހެޔޮކޮށްފި އެވެ.\nއޫރިދޫއިން ބުނީ މިރޭ 12:00 އާ ހަމައަށް ރާއްޖެއިން ލަންކާއަށް ކުރާ ކޯލްތަކަށް ޗާޖު ކުރަނީ މިނިޓަކަށް އެއް ރުފިޔާ ކަމަށެވެ. އުރީދޫ އިން ބުނީ ކޯލްތަކުގެ އަގުހެޔޮ ކުރީ، މިއަދު ލަންކާގައި ދިން ބޮމުގެ ހަމަލާތަކާ ގުޅިގެން ލަންކާ ގައި އުޅޭ ގާތްތިމާގެ މީހުންނާއި އާއިލާ އަދި ރައްޓެހިންނަށް ފަސޭހަ ކަމާއެކު ވާހަކަ ދެއްކޭނެ ގޮތް ހަމަޖައްސައިދިނުމުގެ ގޮތުން ކަމަށެވެ.\nދިރާގުން ވެސް ރާއްޖެއިން ލަންކާއަސް ކުރާ ކޯލްތަކުގެ އަގު ހެޔޮ ކޮށްފައިވަނީ ވަނީ މިރޭ 12 ޖެހުމާއި ހަމައަށެވެ. ދިރާގުން ވެސް މިނިޓަކަށް ޗާޖު ކުރާނީ އެއް ރުފިޔާ އެވެ. ލަންކާގައި މިއަދު ދިން ބޮމުގެ ހަމަލާތަކުގައި 160 ވަނީ މިހަރުވެފަ އެވެ. އޭގެ ތެރެއިން ނުވަ މީހަކީ އެހެން ގައުމުތަކުގެ މީހުންނެވެ.\nބޮން ގޮއްވާފައިވާ ސަރަހައްދުތަކަކީ ދިވެހިންވެސް އާއްމުކޮށް ގޮސް އުޅޭ ތަންތަނެވެ. އެގޮތުން ބޮމުގެ ހަމަލާ ދީފައިވާ ޝަންގިރައްލާ ހޮޓަލާއި، ސިނިމަން ގްރޭންޑް އަކީ އާއްމުކޮށް ދިވެހިން ލަންކާއަށް ކުރާ ދަތުރުތަކުގައި މަޑު ކޮށްގެން ތިބޭ ދެ ހޮޓަލެވެ.\nމިއަދުގެ ހަމަލާތަކުގައި މިހާތަނަށް އެއްވެސް ދިވެއްސަކަށް ގެއްލުމެއް ލިބިފައިވާކަމުގެ މައުލޫމާތެއް އަދި ނުލިބޭކަމަށް ލަންކާގައި ހުންނަ ދިވެހި އެމްބަސީން ބުނެފި އެވެ. ލަންކާގައި ދިވެހިންގެ 15،000 އަށް ވުރެ ގިނަ މީހުން އުޅެ އެވެ. ރާއްޖޭގެ ސަރުކާރުން ވަނީ މިހަމަލާ ކުށްވެރިކޮށްފަ އެވެ. އަދި ގިނަ ސިޔާސީ މީހުންވެސް ވަނީ މިހަމަލާ ކުށްވެރިކޮށްފަ އެވެ.\nދިރާގު އުރީދޫ ސްރީލަންކާ + ސްރީލަންކާގެ ބޮމުގެ ހަމަލާ\nއިންޓަނެޓް އަގު ހެޔޮކުރުމުގެ މަޝްވަރާ އަދިވެސް ކުރިއަށް


Luthufee Dhivehi Embessy gai hurikan Lanka sifainnah engifai nuvaakamah Lanka ge baeh noosthakun bunefi - One Online\nހ. ހާޖަރާގޭ އަބްދުﷲ ލުތުފީ ---\nލުތުފީ ދިވެހި އެމްބަސީގައި ހުރިކަން ލަންކާ ސިފައިންނަށް އެނގިފައިނުވާ ކަމަށް އެގައުމުގެ ނޫސްތަކުން ބުނެފި\nތިނެއް ނޮވެމްބަރު 1988 ގައި ރާއްޖޭގެ ވެރިކަން ވައްޓާލަން ސްރީ ލަންކާގެ ޓެރަރިސްޓް ޖަމާއަތެއް ކަމުގައިވާ ޕްލޮޓް ޖަމައަތާއެކު ރާއްޖެ އަރައި އުދުވާނީ ހަމަލާ ދިނުމުގެ މޭސްތިރި ކަމަށްވާ ހ. ހާޖަރާގޭ އަބްދުﷲ ލުތުފީ ލަންކާގައި ހުންނަ ދިވެހި އެމްބަސީގައި ހުރިކަން ލަންކާ ސިފައިންނަށް އެނގިފައިނުވާ ކަމަށް އެ ކަމުގެ ބައެއް ނޫސްތަކުން ބުނެފިއެވެ.\nކަމާބެހޭ ފަރާތްތަކާ ހަވާލާތީ އެގައުމުގެ ބައެއް ނޫސްތަކުން ރިޕޯޓް ކޮށްފައިވާ ގޮތުގައި، ލުތުފީއާ ގުޅޭ މައުލޫމާތު އެފަރާތްތަކަށް ލިބިފައެއް ނުވެއެވެ. ނަމަވެސް އެމައްސަލައާ ބެހޭގޮތުން ލަންކާގެ ފޮރިން މިނިސްޓްރީގެ ބަހެއް އަދި ލިބިފިއިނުވާ ކަމަށްވެސް ނޫސްތަކުން ބުނެފައިވެއެވެ.\nނުވަ އަހަރު ވަންދެން ސްރީލަންކާގައި ފިލައިގެން އުޅުމަށް ފަހު ލަންކާގައި ހުންނަ ދިވެހިި އެމްބަސީގެ ބެލުމުގެ ދަށަށް ލުތުފީ އަމިއްލަ އަށް ދިޔައީ މެއި މަހުގެ އެއްވަނަ ދުވަހު ކަމަށް ދިވެހި ފުލުހުން މީގެ ކުރިން ވަނީ ބުނެފައެވެ. އަދި ލުތުފީ 48 ގަޑިއިރުގެ ތެރޭގައި ރާއްޖެ ގެނެވޭތޯ މަސައްކަތް ކުރާ ކަމަށް ޕޮލިސް ކޮމިޝަނަރު މުހައްމަދު ހަމީދު މިދިޔަ އަންގާރަ ދުވަހު މީޑިއާ ގައި ވިދާޅުވިއެވެ. ނަމަވެސް އަދިވެސް ތުލުފީ ގެނެވިފައެއް ނުވެއެވެ.\nލުތުފީގެ މައްސަލައާ ގުޅިގެން ފޮރިން މިނިސްޓްރީން ފުރަތަމަވެސް ބަހެއް ބުނީ މިދިޔަ ބުދަ ދުވަހުއެވެ. އެކަމާ ގުޅިގެން ފޮރިން މިނސިްޓްރީން ނެރުނު ބަޔާނެއްގައި ބުނެފައިވަނީ، ލުތުފީ ދިވެހި ސަރުކާރުގެ ބެލުމުގެ ދަށަށް އެނބުރި އައުމަށް އެދޭކަމުގެ މައުލޫމާތު ފޮރިން މިނިސްޓްރީގެ ސަމާލުކަމަށް ގެނައުމާއެކު، އެކަން ދައުލަތުގެ ކަމާބެހޭ ވުޒާރާތަކާ ވަގުތުން ހިއްސާކޮށްފައިވާކަމަށެވެ.\nއަދި އެހިނދުން ފެށިގެން، ސްރީލަންކާ ސަރުކާރުގެ ވުޒާރާތަކުގެ ސަމާލުކަމަށް އެކަން ގެނެސް، ގާނޫނީ އިމުގެ ތެރެއިން އަބްދުﷲ ލުތުފީ އަނބުރާ ރާއްޖެ ގެނައުމުގެ މަސައްކަތް ފަށައިފައިވާ ކަމަށެވެ. ނަމަވެސް މައްސަލައިގެ ބާވަތުން، އޭނާ އަނބުރާ ދިވެހި ސަރުކާރުގެ ބެލުމުގެ ދަށަށް ގެނައުމުގައި ގޮންޖެހުންތަކަކާ ކުރިމަތިލާންޖެހިފައިވާކަމަށް ވެސް ބުނެފައިވެއެވެ.\nފޮރިން މިނިސްޓްރީން ބުނީ އެ ގޮންޖެހުންތައް ހުރިނަމަވެސް، ފުރަތަމަ ދުވަހުން ފެށިގެން ލުތުފީ ރާއްޖެ ގެނައުމުގެ މަސައްކަތް ފެށި، އޭނާ ބެލެހެއްޓުމުގެ ކަންކަން މޯލްޑިވްސް ޕޮލިސް ސަރވިސްއާ ހަވާލުކޮށްފައިވާ ކަމަށެވެ. އަދި އެކަށައެޅިފައިވާ ބައިނަލްއަގްވާމީ އިޖުރާއަތްތައް ފުރިހަމަކޮށް، ސްރީލަންކާ އާއި، ދިވެހިރާއްޖޭގެ ގާނޫނީ އިމުގެ ތެރެއިން، ވީއެންމެ އަވަސް ފުރުސަތެއްގައި އޭނާ އަނބުރާ ސަރުކާރުގެ ބެލުމުގެ ދަށަށް ގެނައުމުގެ މަސައްކަތް ކެނޑިނޭޅި ކުރެވެމުން އަންނަ ކަމަށްވެސް ފޮއރިން މިނސިްޓްރީން ވަނީ ބުނެފައެވެ.\nތިނެއް ނޮވެމްބަރުގެ ހަމަލާއާ ގުޅިގެން މަރަން ހުކުމްކުރި، ލުތުފީ ފިލާފައިވަނީ، އެމްޑީޕީގެ ސަރުކާރުގައި ޖެނުއަރީ، 16، 2010 ގައި ބޭސްފަރުވާ އަށް ފޮނުވާފައި ހުއްޓައެވެ. އޭރު އޭނާގެ ހުކުމް އޮތީ އުމުރު ދުވަހަށް ބަދަލުކޮށްފައެވެ.\nއޭނާ ހޯދައި ހައްޔަރުކޮށް ހުކުމް ތަންފީޒުކުރުމަށް ފުލުހުންނާ މޯލްޑިވްސް ކަރެކްޝަނަލް ސާވިސަސްގެ މައްޗަށް މާޗް 26، 2012 ވަނަ އަހަރުގެ މާޗް މަހުގެ 26 ގައި ކޯޓުން އަމުރެއް ވެސް ކޮށްފައިވެ އެވެ. އޭގެ ފަހުން ފުލުހުން ވަނީ ލުތުފީ ހޯދަން އިންޓަޕޯލް މެދުވެރިކޮށް ނޯޓިސް ވެސް ނެރެފަ އެވެ.\nގުޅޭ ޓެގު ސްރީލަންކާ ޕޮލިސް ފޮރިން މިނިސްޓްރީ ޓެރަރިޒަމް\nޓެކްސީ ޑްރައިވަރު ގާސިމްގެ މަރު: ގާތިލުގެ ފިންގަ ޕްރިންޓު އަދި މަރާލަން ބޭނުންކުރި ހަތިޔާރު ފެނިއްޖެ: ޕޮލިސް\nމަސްތުވާތަކެތީގެ ވިޔަފާރި ކުރާ ދެ މީހަކު ހައްޔަރުކޮށްފި\nކުޑަކުދިންގެ ހިޔާގައި އުޅޭ ކުއްޖަކު ބަލިވެއިން ކަމަށް ބުނާ ވާހަކަ ޖެންޑާއިން ދޮގުކޮށްފި\nދެ ދޯނި ޖެހިގެން ހިނގި އެކްސިޑެންޓެއްގައި ގެއްލުންތަކެއް ވެއްޖެ


ތަޢުލީމީ ފެންވަރު ކުރިއެރުވާގުޅޭ އެއްބަސްވުމެއްގައި ޤައުމީ ޔުނިވަރސިޓީއާއި ކްރޮސްރޯޑްސް މޯލްޑިވްސްއިން ސޮއިކޮށްފި ތަޢުލީމީ ފެންވަރު ކުރިއެރުވާގުޅޭ އެއްބަސްވުމެއްގައި ޤައުމީ ޔުނިވަރސިޓީއާއި ކްރޮސްރޯޑްސް މޯލްޑިވްސްއިން ސޮއިކޮށްފި\nތަޢުލީމީ ފެންވަރު ކުރިއެރުވާގުޅޭ އެއްބަސްވުމެއްގައި ޤައުމީ ޔުނިވަރސިޓީއާއި ކްރޮސްރޯޑްސް މޯލްޑިވްސްއިން ސޮއިކޮށްފި\nތަޢުލީމީ ފެންވަރު ކުރިއެރުވުމަށް މަގުފަހިކުރުމާގުޅޭ އެއްބަސްވުމެއްގައި ދިވެހިރާއްޖޭގެ ޤައުމީ ޔުނިވަރސިޓީއާއި "ޑްރީމް އައިލެންޑްސް ޑިވެލޮޕްމަންޓު2ޕްރައިވެޓް ލިމިޓެޑް"އިން ސޮއިކޮށްފިއެވެ.\nކްރޮސްރޯޑްސްގައި އޮތް ރަސްމިއްޔަތެއްގައި ޤައުމީ ޔުނިވަރިސޓީގެ ފަރާތުން މި އެއްބަސްވުމުގައި ސޮއިކުރެއްވީ އެ ޔުނިވަރސިޓީގެ ޗާންސެލަރ ޑރ.ފަވާޒު ޝަރީފްއެވެ.\nމި އެއްބަސްވުމުގެ ދަށުން ދެފަރާތަށް މަންފާއާއި ޝައުގުހުރި ކަންކަމާ ދޭތެރޭ ދިރާސާކުރުމާއި މިއާ ގުޅޭ ލިޔުންތަކާއި ރިޕޯޓްތައް ހިއްސާ ކުރުމާއި އިތުރު ހަރަކާތްތައް ހިންގުމަށް ވަނީ ހަމަޖެހިފައެވެ. މީގެ އިތުރުން ދަރިވަރުންނަށް އިންޓަރންޝިޕްގެ ފުރުޞަތު ހޯދައިދިނުމާއި ދަރިވަރުންނާއި މުވައްޒަފުންނަށް ޚާއްސަކޮށްގެން އެކިއެކި ޕްރޮގްރާމްތަކާއި ކޯސްތަކާއި މަސައްކަތު ބައްދަލުވުންތައް ހިންގުމަށް ވަނީ ހަމަޖެހިފައެވެ.\nމި ރަސްމިއްޔާތުގައި ވާހަކަދައްކަވަމުން ޤައުމީ ޔުނިވަރސިޓީގެ ޗާންސެލަރ ޑރ. ފަވާޒު ޝަރީފް ވިދާޅުވީ މި އެއްބަސްވުގެ ދަށުން ދަރިވަރުންނަށް ގިނަ ފުރުޞަތުތަކެއް ލިބިގެންދާނެކަމަށެވެ. އެގޮތުން ދިރާސާ ކުރުމަށާއި ދިރަސާ ކުރުމުގެ ކޯސްތައް ހެދުމުގެ ފުރުޞަތު ލިބިގެންދާނެކަމަށްވެސް އޭނާ ވިދާޅުވިއެވެ.\nކްރޮސްރޯޑްސްގެ ވައިސް ޕްރެޒިޑެންޓް އޮފް އޮޕަރޭޝަންސް މާޓިން ވޭން ޑިއާ ރެޖްޑެޔޫ ވިދާޅުވީ ކްރޮސްރޯޑްސްއާއި ސިންހާ އެސްޓޭޓުގެ ފަރާތުން ދިވެހި ރާއްޖޭގެ ޤައުމީ ޔުނިވަރިސިޓީއާ ދެމެދު މިފަދަ މުހިއްމު އެއްބަސްވުމެއްގައި ސޮއިކޮށް މަސައްކަތް ކުރުމަކީ ލިބޭ އުފަލެއްކަމަށެވެ. އަދި ތަޢުލީމީ ފެންވަރު މަތިކުރުމުގެ ގޮތުން ދެފަރާތަށާއި މުޖުތަމަޢުއަށް ފައިދާ ކުރާނެ މަސައްކަތްތަކެއް ކުރެވޭނެ ކަމަށް އުއްމީދު ކުރައްވާކަމަށެވެ.\nޤައުމީ ޔުނިވަރސިޓީން ވިދާޅުވީ މި އެއްބސްވުމުގެ ދަށުން ދިރާސާތަކުގެ ފެންވަރު މަތިކޮށް ތަޢުލީމީ ރޮނގުން ކުރިއަރާދިޔުމަކީ އެ ޔުނިވަރިސިޓީގެ މުހިއްމު އަމާޒެއްކަމަށެވެ. އަދި އެހެނިހެން މައުހަދުތަކާއި ޖަމްޢިއްޔާތަކާއި ގުޅިގެންވެސް މީގެ ކުރިންވެސް މިފަދަ ހަރަކާތްތައް ހިންގާފައިވާކަން އެ ޔުނިވަރސިޓީން ފާހަގަކުރެއެވެ. މި އެއްބަސްވުމުގެ މަޤްޞަދަކީ ތަޢުލީމީ ދާއިރާއިން އެހީތެރިކަން ފޯރުކޯށްދީ ކުންފުނީގެ ތަޖުރިބާ ހިއްސާކޮށް ތައުލީމީ ފެންވަރު މަތިކުރުމެވެ.\nޑްރީމް އައިލެންޑްސް ޑިވެލޮޕްމަންޓު2ޕްރައިވެޓް ލިމިޑެޓްއަކީ ސިންހާ އެސްޓޭޓް ޕަބްލިކް ކޮމްޕެނީ ލިމިޓެޑްގެ ސަބްސިޑިއަރީ ކުންފުންޏެކެވެ.